
puţin 100 de lei la sediul central al asociaţiei noastre (Bulevardul Ion Mihalache nr. 124-126,
Sector 1, Bucureşti, Cod poştal: 011203), pe bază de chitanţier mandat poştal sau în Contulori
Asociaţiei Naţionale Cultul Eroilor „Regina Maria”:
RO45RNCB0082004534620001, BCR, Sucursala Unirea, Bucureşti
Toţi cei care vor răspunde apelului nostru vor primi câte un exemplar din fiecare număr al
revistei România roică . La sfârşitul anului, conducerea Asociaţiei Naţionale Cultul Eroilor„ E “

Gl. mr. (r) prof. univ. dr. Visarion NEAGOE
ARMATA ROMÂNĂ ÎN APĂRAREA MARII UNIRI
DE LA NISTRU PÂNĂ LA... BUDAPESTA
Coincidenţă fericită a istoriei noastre naţionale, una dintre cele mai glorioase pagini 
de luptă ale armatei române s-a suprapus cu evenimentul crucial care a condus la 
întregirea neamului românesc în graniţele sale naturale, petrecut la 1 Decembrie1918.
Aşa cum se cunoaşte şi din materialele apărute în paginile revistei noastre, şi dedicate 
Centenarului Marii Uniri, visul secular al poporului român s-a împlinit într-un context 
internaţional favorabil, graţie eforturilor unei generaţii de oameni politici români patrioţi, 
dedicaţi cu mintea şi sufletul împlinirii idealului naţional, dar şi jertfelor de sânge ale 
ostaşilor armatei române, de ordinul sutelor de mii, făcute pe câmpurile de bătaie ale 
Marelui Război.
După proclamarea Marii Uniri, la sfârşitul anului 1918, situaţia României era foarte 
dificilă: plata reparaţiilor de război, Dobrogea era sub ocupaţie bulgară, iar armata 
germană comandată de August von Mackensen se retrăgea prin ţara noastră, cu 
implicaţiile de rigoare.     
De asemenea, noile frontiere de la Nistru şi din Bucovina erau permanent expuse 
agresiunii hoardelor bolşevice, iar cea cu Ungaria nu fusese încă hotărâtă la Conferinţa 
de Pace de la Paris, fapt ce a permis conducerii bolşevice de la Budapesta să spere că 
hotărârile Consiliului Suprem Aliat nu se vor aplica, iar fostele provincii ale Imperiului 
Austro-Ungar vor rămâne Ungariei.
Important de menţionat este că atât armata ungară, cât şi cea română au fost 
demobilizate la finele ultimelor operaţii militare ale războiului mondial. Dat fiind, însă, 
noul context politico-militar, guvernul de la Budapesta hotărăşte înfiinţarea Armatei 
Roşii, iar Bucureştiul decide la rându-i mobilizarea armatei române. Un alt element care 
a crescut gradul de comple xitate şi gravitate a situaţiei politico-militare a României l-a 
constituit alianţa/înţelegerea dintre guvernele bolşevice de la Budapesta şi Moscova 
împotriva ţării noastre. 
Începând cu decembrie 1918, şi pe parcursul tuturor operaţiilor militare ce vor 
urma, demersurile politico-diplomatice ale Guvernului României şi acţiunile în teren ale 
armatei române s-au îmbinat armonios. Un moment important l-a constituit acceptarea 
delegaţiilor guvernului român la masa tratativelor, la 10 noiembrie 1918, după reintrarea 
în tabăra Antantei.
Din punct de vedere militar, în Transilvania, situaţia se complicase foarte mult, mai 
ales din cauza indeciziei Comisiei de Pace Aliate. Existau trupe ungare, iar guvernul 
de la Budapesta demarase activităţile de înfiinţare a unei divizii ungare şi a uneia a 
secuilor. După declararea Marii Uniri, românii şi-au înfiinţat Gărzile Naţionale pentru 
protecţia populaţiei împotriva abuzurilor şi persecuţiilor fostei administraţii de ocupaţie.

Având în vedere această situaţie, la ordinul regelui Ferdinand I, şi sub conducerea 
Marelui Cartier General, comandat de generalul Constantin Prezan, mari unităţi şi 
unităţi ale armatei române trec Carpaţii Orientali pentru eliberarea Transilvaniei. Astfel, 
trupele române vor ocupa, în perioada 16 noiembrie 1918-martie 1919, succesiv, patru 
aliniamente/linii de demarcaţie stabilite de Comisia Aliată de Pace.
De remarcat că, pe durata tuturor acestor patru etape de eliberare a Transilvaniei, 
trupele de ocupaţie maghiare s-au dedat la cele mai cumplite acte de barbarie şi 
sângeroasă urgie faţă de populaţia românească.
Propunându-şi să obţină un succes garantat la negocieri, să prevină o cooperare 
între republicile sovietice, ungară şi rusă, precum şi răspândirea comunismului în 
bazinul dunărean şi chiar în Europa, la 28 martie 1919, Regatul României a hotărât 
să declanşeze ostilităţile împotriva Republicii Sfaturilor, mai înainte de aceasta să 
declanşeze o acţiune ofensivă împotriva trupelor române.
Practic, a început războiul româno-ungar, care, după cum se cunoaşte, a avut trei 
etape importante:
– 16.04-01.05.1919 – ofensiva armatei române, care s-a finalizat cu înfrângerea 
armatei ungare, şi ocuparea unui aliniament pe malul stâng al Tisei;
– 20-26.07.1919 – bătălia de pe Tisa, începută cu ofensiva armatei ungare, apărarea 
românească şi contraofensiva armatei române, care a readus linia frontului pe Tisa;
– 29/30.07-04.08.1919 – ofensiva armatei române şi ocuparea Budapestei.
Înainte de a sublinia câteva concluzii care au rezultat din operaţiile desfăşurate, este 
important de menţionat că între etapele I şi a II-a, armata română a avut de rezolvat, prin 
luptă, câteva situaţii create de inamici, dar şi de ... prieteni. Prima este intervenţia armatei 
române pentru sprijinul cehoslovacilor atacaţi de armata ungară. Fără acest sprijin, cehii 
ar fi fost învinşi. Simultan, în Maramureş, se contura un pericol creat de detaşamentele 
ucrainene venite în sprijinul ungurilor. A treia situaţie dificilă ce a trebuit rezolvată de armata 
română au fost atacurile frecvente de la Nistru. Şi, în sfârşit, una de la prieteni, se petrece 
prin ocuparea Banatului de către sârbi, care a căpătat caracterul unei ocupaţii duşmane: 
prigoane, arestări, întemniţări, deportări în Serbia, violenţe, jafuri. Prin eliberarea Banatului 
românesc, la sfârşitul lunii iulie 1919, România se găsea în posesia întregului teritoriu ce 
se recunoscuse.
Încercând a sistematiza câteva dintre concluziile rezultate din această campanie 
militară, sunt de subliniat:
– când aproape toate armatele din ţările beligerante ale Marelui Război puseseră 
arma în cui, armata română a trebuit să continue lupta pentru îndeplinirea idealurilor şi 
intereselor naţionale pe un front care s-a întins de la Nistru până la ... Budapesta;
– ocupaţia Budapestei de către armata română a condus la căderea primului stat 
bolşevic din Europa şi apărarea occidentului de comunism;
– armata română – comandanţi şi trupă – au excelat pe câmpul de luptă, punându-şi 
în valoare experienţa, instruirea şi dragostea de ţară;
– din punct de vedere al ştiinţei şi artei militare, au fost folosite toate formele şi 
procedeele de luptă: ofensiva, apărarea, urmărirea, încercuirea, forţarea cursurilor de 
apă etc.; de asemenea, au fost aplicate cu măiestrie legile şi principiile luptei armate, 
adaptate la specificul situaţiilor, inamicului, terenului, vremii etc.
Armata română şi-a câştigat respectul şi aprecierea contemporanilor – politicieni sau 
militari, dar şi ale populaţiei. Faptele de arme ale celor căzuţi în operaţiile desfăşurate 
în apărarea marii uniri vor dăinui peste timp, fiind pilde de urmat pentru cei care iubesc 
România şi trecutul glorios al armatei române. n

Câtă jertfă şi câtă uitare!
Eroii sunt veşnici, sună cam pretenţios un 
clişeu des utilizat. El a fost emis cu sinceritate 
imediat după Primul Război Mondial, când 
emoţia provocată de marile jertfe umane suferite 
de români era încă foarte puternică.
Ideea şi apoi acţiunea de a o ridica din risipirea 
lor prin gropi improvizate ori chiar neînhumaţi 
de multe ori au alimentat şi au potenţat această 
lozincă, dându-i consistenţă, îndeosebi în cere-
moniile comemorative şi în serbările şcolare.
Adevărul este că şi eroii dispar, dacă nu le cultivi 
amintirea, dacă nu le omagiezi faptele în care au 
căzut pe câmpul de luptă. Ei fac parte din istorie şi, 
ca şi istoria, dacă nu e spusă mereu generaţiilor 
tinere şi dacă omul-cetăţean, pe parcursul întregii 
lui vieţi, nu mai e preocupat şi de această idee, 
imaginea celor căzuţi în războaie dispare şi rostul 
acestui sacrificiu devine de neînţeles.
Cultivarea amintirii lor ţine de creştinism, 
de credinţa religioasă în general, deoarece şi 
musulmanii au un cult al eroului care stimulează 
sacrificiul de tip terorist, dar şi de conştiinţa civică 
prin care ne arătăm recunoştinţa faţă de ei, cei 
morţi prea tineri în mod nenatural, motivându-ne 
nouă dorinţa de a le semăna, de a fi ca ei în caz 
de nevoie. Desigur, în război ne ajută şi teama 
de consecinţele legii dure, prin care sacralitatea 
morţii se transformă automat într-o dispariţie 
ruşinoasă, reprobabilă şi inutilă.
Fără a ne aminti de ei, eroii dispar în uitare, 
la fel ca şi cei dragi de lângă noi şi dinaintea 
noastră, ajungând să treacă nenominalizaţi într-o 
dimensiune difuză, sesizată de preot, care spune 
la pomenire „...şi tot neamul lui cel adormit!”.
În general, fiinţa umană are o memorie 
dimensionată pe trei generaţii. Purtăm în minte 
imaginea şi sentimentul subtil al filiaţiei pentru 
părinţi, pentru bunici şi, dacă avem noroc, pentru 
străbunici. Dincolo de aceste trepte ale amintirii 
se întinde «tot neamul cel adormit», dar care e 
difuz şi restrâns totodată în termenul de strămoş - 
un fel de ascendent idealizat până la sfinţenie.
Dar există diverse forme de uitare, printre 
care cea de natură politico-ideologică, adică 
programată cu un scop anume, este cea mai 
dureroasă. România a trecut prin această formă 
de uitare sau de mimare a uitării în privinţa 
Basarabiei, Bucovinei, Cadrilaterului.
Nemaivorbind de cei care au căzut, au plâns 
de durere şi mizerie pe acele ţinuturi, am ajuns 
să uităm chiar acele părţi de ţară desprinse din 
trupul cel mare şi supuse unui puternic proces de 
deznaţionalizare, de trecere într-o nouă identitate 
fără rădăcini.
Artileriştii antiaerieni ai Armatei Române îm-
barcaţi în trenuri străbăteau Basarabia tăcuţi, 
uitându-se prin gări la fraţii ce trebuiau uitaţi, ca 
la nişte bolnavi irecuperabili, chiar dacă, uneori, 
câte unul dintre ei îndrăznea să-i întrebe: „Da voi 
când veniţi să ne eliberaţi?”.
După Primul Război Mondial - care a însemnat 
şi unirea celor două provincii pierdute, apoi şi 
apărarea unirii lor de agresiunea prietenoasă a 
popoarelor sovietizate -, ele nu au mai existat 
în conştiinţa naţională decât ilegal şi subversiv. 
Ne-am prefăcut că uităm de aceste provincii 
româneşti ca de o boală ruşinoasă din care nu 
ne-am putut reveni nici când a fost momentul 
oportun ca să ne unim din nou.
Am fost obligaţi să uităm toată prima parte a 
celui de-al Doilea Război Mondial, ca îndatorire 
General de brigadă (rtr.) GriGore Buciu

diplomatică, ca o vină dureroasă şi de neiertat 
ce trebuia ascunsă în numele unei prietenii 
ideologice de lagăr.
În aceeaşi manieră i-am uitat şi pe cei trimişi 
să moară la Cotul Donului, la Stalingrad, în Stepa 
calmukă, la Odessa şi pe înălţimile Caucazului, 
multă vreme din obligaţie, acum din ignoranţă, 
inactivitate şi nepăsare. Suntem cu mult în urma 
Germaniei, Ungariei, Italiei, care şi-au onorat cum 
se cuvine eroii rămaşi în pământurile Rusiei.
Şi de câte alte lucruri nu ne-am adus aminte 
mai bine de-o jumătate de veac? Uităm şi azi, când 
metodele de ştergere a memoriei şi conştiinţei 
sunt mult mai rafinate şi subtile. Ţi se induce prin 
sugestie şi manipulare să renunţi la cine eşti, să 
te ruşinezi de ceea ce ai fost, devenind cetăţeanul 
nimănui, rătăcitor printre alţii, cu dorul în suflet şi 
cu rădăcinile în buzunar puse să se usuce lângă 
moneda străină.
Revenind la memorie, au existat situaţii tragice 
când, în nebunia retragerilor, n-a fost timp să 
ne îngropăm camarazii după datină ori măcar 
sumar, n-am putut să ne luăm cu noi răniţii şi 
muribunzii, abandonându-i pur şi simplu dominaţi 
de instinctul de conservare. În timpul dramaticei 
retrageri din 1916, multe trupuri au rămas prin 
pădurile şi coastele munţilor Vâlcanului şi Coziei, 
unele nemoarte, la discreţia sălbăticiunilor. 
Ploaia le-a spălat, vântul le-a uscat şi noi le-am 
uitat multă vreme.
A fost nevoie să se întoarcă din prizonierat 
un soldat, să urce Munţii Coziei şi, îngrozit de 
precaritatea omului, să se călugărească la 
Frăsinei şi să adune în desagi oasele foştilor lui 
camarazi de luptă, să le coboare la şes pentru 
cinstire şi punerea lor după rânduieli, în pământul 
ţării. Gestul lui aprobat de Ministerul de Război şi 
de Biserica Ortodoxă a fost scânteia care a dus 
la naşterea Societăţii „Mormintele Eroilor Căzuţi 
în Război”, respectiv Cultul Eroilor.
La Lonea, doi soldaţi români cu nume 
necunoscute au zăcut neîngropaţi trei săptămâni 
lângă zidurile unei fabrici. Uitare, frică, nepăsare, 
neglijenţă, ură, dispreţ? Cine ştie? Au fost 
îngropaţi la ordin din motive sanitare, ca nişte 
deşeuri toxice. E adevărat că după Unire au fost 
ridicaţi la rangul de Eroi Necunoscuţi şi puşi la loc 
de cinstire.
Am invocat cazul pentru a releva precaritatea 
existenţială, derizoriul condiţiei umane atunci 
când ne pierdem solidaritatea şi tradiţia care 
ne-au ţinut împreună în istorie.
Memoriile de război aduc la suprafaţă imagini 
terifiante de la Stalingrad, cu soldaţi trimişi la 
observare şi uitaţi în gerul cumplit în care au 
îngheţat. Într-o carte se vorbeşte despre un preot 
Popescu, de baştină din Ştefăneştii Brătienilor, 
care oficia slujba de înmormântare şi care a 
refuzat să plece în grabă cu tovarăşii lui de arme, 
pentru că nu-şi terminase rugăciunea. A fost uitat 
acolo şi a stat opt ani în prizonierat, doar pentru 
că n-a putut să-i lase pe cei căzuţi nedezlegaţi de 
relele lumii acesteia!...
Nu ne aducem prea bine aminte nici acum de 
generalul Stan Poetaş, care conducea acţiunile 
de apărare a Basarabiei româneşti, pe malul 
Nistrului, ucis acolo de o bandă bolşevică, în 
1919.
Am uitat un întreg cimitir de peste 600 de 
oameni în oraşul Slatina, nivelat de buldozere 
şi făcut bază tehnică pentru o unitate militară, în 
timpul dinaintea revoluţiei. Îi uităm şi pe cei câteva 
sute de români din Sf. Gheorghe, Covasna, cărora 
autorităţile locale refuză să le pună un semn de 
căpătâi, dar care la vremea înmormântării şi-au 
pierdut numele româneşti, devenind toţi unguri 
din Teleorman, Vlaşca, Romanaţi etc.
Ne-am adus aminte de cei întorşi bolnavi 
şi trişti din lagărele Siberiei şi i-am băgat în 
închisorile morţii din Piteşti, Aiud, Gherla, Sighetul 
Marmaţiei, ca să-şi ispăşească vina de a fi luptat 
pentru Basarabia şi Bucuvina, împotriva marelui 
prieten care le lua grâul şi ne dădea ajutoare săbii 
să le transformăm în pluguri.
Popor minunat cu o existenţă tragică, deştept 
şi neglijent, manipulat cu îndârjire şi naiv din 
naştere, asta suntem. Şi credem în nemurire aşa 
cum ne-au învăţat geto-dacii cei bătrâni, orice 
s-ar întâmpla. Am uitat însă să citim mai departe 
şi să aflăm că ei învăţau să fie nemuritori, iar 
uitarea e moartea învăţării! n

Joi, 8 august 2019, în acordurile Imnului 
Naţional şi ale Imnului Eroilor, s-a deschis, în sala 
de marmură a Palatului Cercului Militar Naţional, 
Adunarea solemnă dedicată împlinirii a 100 de ani 
de la înfiinţarea Societăţii „Mormintele Eroilor Căzuţi 
în Război”. La eveniment au participat reprezentanţii 
Preşedinţiei României, Guvernului, Ministerului 
Apărării Naţionale, Statului Major al Apărării, 
Direcţiei Generale Management Resurse Umane, 
Casei Regale, Oficiului Naţional pentru Cultul Eroilor, 
ai Asociaţiilor, Fundaţiilor şi Uniunilor din cadrul 
M.Ap.N., M.A.I., S.I.E., S.R.I., Diplomaţiei române, 
membri şi simpatizanţi ai Asociaţiei Naţionale Cultul 
Eroilor „Regina Maria”.
Pentru prima dată, la festivităţile asociaţiei noastre 
a participat domnul colonel (r) Anatol Caraman, 
cavaler al Ordinului „Ştefan cel Mare”, preşedintele 
Asociaţiei Veteranilor Războiului - 1992 „Tiras-
Tighina”, din Republica Moldova.
În alocuţiunea de deschidere a manifestării, 
domnul general de brigadă (r) prof. univ. dr. Visarion 
Neagoe, preşedintele Asociaţiei Naţionale Cultul 
Eroilor „Regina Maria“, a evocat momentele de 
început ale Societăţii „Mormintele Eroilor Căzuţi în 
Război”, din care au derivat, apoi, Societatea Cultul 
Eroilor şi, din 1940, Aşezământul Naţional „Regina 
100 de ani de la înfiinţarea  
Societăţii „Mormintele Eroilor Căzuţi în Război”
Adunarea solemnă 
a Asociaţiei Naţionale Cultul Eroilor „Regina Maria”
Maria” pentru Cultul Eroilor, pentru ca, după 1989, 
tradiţia şi obiectivele lor să fie preluate şi continuate, la 
alte dimensiuni, de Asociaţia Naţională Cultul Eroilor 
„Regina Maria” (denumirea iniţială: Comitetul Naţional 
pentru Restaurarea şi Îngrijirea Monumentelor şi 
Cimitirelor Eroilor).
A urmat ceremonia transmiterii mesajelor de salut şi 
a felicitărilor din partea Preşedintelui României; Prim-
ministrului Guvernului României, Ministerului Apărării 
Naţionale, Statului Major al Apărării, Casei Regale a 
României, Asociaţiilor, Fundaţiilor şi a altor instituţii şi 
organizaţii neguvernamentale.
Asociaţiei Naţionale Cultul Eroilor „Regina Maria” 
i-a fost conferită Placheta Statului Major al Apărării.
În numele ministrului apărării naţionale, domnul 
Codrin-Dumitru Munteanu a înmânat Emblema de 
Merit Partener pentru Apărare, clasa I unui număr 
de şase membri ai Asociaţiei Naţionale Cultul Eroilor 
„Regina Maria”. De asemenea, Asociaţiei Naţionale 
Cultul Eroilor „Regina Maria” i-au fost conferite Brevetul 
„Sabia Dreptăţii”, al Asociaţiei Veteranilor Războiului - 
1992 „Tiras-Tighina”, din Republica Moldova, şi Em-
blema de Onoare a Direcţiei Generale Management 
Resurse Umane. 
Domnul general-maior (r) prof. univ. dr. Visarion 
Neagoe, preşedintele Asociaţiei Naţionale Cultul 
Momentul solemn al intonării Imnului Naţional şi a Imnului Eroilor Mesajul de salut al Preşedintelui României  
a fost transmis de dl. Constantin Dudu Ionescu

Eroilor „Regina Maria”, şi domnul colonel (r)  
Dumitru Roman, redactorul-şef al revistei „România 
Eroică”, au fost distinşi cu Brevetul „Sabia Dreptăţii”, 
conferit de către preşedintele Asociaţiei Veteranilor 
Războiului - 1992 „Tiras-Tighina”, din Republica 
Moldova, „în semn de recunoştinţă, pentru merite 
deosebite în lupta de eliberare naţională, promovarea 
adevărului istoric despre Gloria Naţiunii Române, 
contribuirea la educaţia tinerei generaţii în spiritul 
devotamentului naţional”.
Cu acest prilej, a fost conferită, pentru prima dată 
de la înfiinţare, Emblema de Onoare a Asociaţiei 
Naţionale Cultul Eroilor „Regina Maria” unor instituţii, 
asociaţii şi fundaţii.
Pentru merite deosebite în promovarea cultului 
eroilor şi pentru eficienta colaborare, domnul general-
maior (r) prof. univ. dr. Visarion Neagoe a conferit 
medalii aniversare şi diplome unor personalităţi civile 
şi militare, membri şi simpatizanţi.
Biroul Executiv Central al Asociaţiei Naţionale 
Cultul Eroilor „Regina Maria” îşi exprimă gratitudinea 
pentru participanţii şi structurile reprezentate la 
evenimentul centenar. n
Colonel (r) Nicolae IVAN
Domnul general de brigadă Corneliu Postu, directorul Statului 
Major al Apărării, înmânând Placheta Statului Major al Apărării 
Asociaţiei Naţionale Cultul Eroilor „Regina Maria”
Colonelul Anatolie Caraman înmânează generalului-maior (r) 
Visarion Neagoe Brevetul „Sabia Dreptăţii”

Asociaţia Naţională Cultul Eroilor „Regina Maria” este succesoarea şi conti nuatoarea de 
drept a Societăţii „Mormintele Eroilor Căzuţi în Război”, de la a cărei înfiinţare sărbătorim 
astăzi o sută de ani.
De-a lungul acestui secol de activitate, membrii asociaţiei dumneavoastră au rămas 
permanent dedicaţi valorilor şi simbolurilor noastre naţionale şi au depus toate eforturile pentru 
conservarea relicvelor de război, pentru ridicarea de monumente comemorative şi pentru 
îngrijirea cimitirelor şi mormintelor eroilor noştri. O altă componentă importantă a activităţii 
Asociaţiei o reprezintă organizarea de acţiuni educative în cadrul comunităţilor pentru a păstra 
vie memoria eroilor noştri, mai ales în rândul tinerei generaţii.
Este datoria noastră, a tuturor, să ne amintim cu respect, recunoştinţă şi admiraţie de eroii 
cunoscuţi sau anonimi ai naţiunii noastre, pe a căror jertfă supremă s-a clădit independenţa, 
suveranitatea şi unitatea României. Instituţiile statului au obligaţia de a menţine trează 
conştiinţa identităţii noastre naţionale în rândul tuturor românilor.
Cu atât mai meritorie este activitatea dumneavoastră, cu cât se bazează în exclusivitate pe 
voluntariat şi pe contribuţii benevole şi donaţii.
Membrii Asociaţiei dumneavoastră sunt oameni responsabili, cu un pronunţat spirit civic şi 
patriotic, care-şi iubesc şi respectă ţara, istoria, tradiţiile şi eroii.
Acum, la împlinirea unui secol de existenţă a Asociaţiei Naţionale Cultul Eroilor „Regina 
Maria, îi felicit pe toţi voluntarii care îşi dedică timpul şi contribuie la menţinerea cultului eroilor 
noştri şi la îngrijirea mormintelor acestora şi a operelor comemorative de război.
La mulţi ani!
Klaus Werner Johannis
Preşedintele româniei
Mesajul Preşedintelui României, 
domnul Klaus Werner Iohannis,
adresat Asociaţiei Naţionale  
Cultul Eroilor „Regina Maria” 
– 8 august 2019 –

Asociaţia Naţională Cultul Eroilor „Regina Maria”
decorată de preşedintele României
Prin Decretul nr. 781, din 31 octombrie 2019, 
emis de preşedintele României, Asociaţiei Naţionale 
Cultul Eroilor „Regina Maria”  i-a fost conferită 
Medalia Comemorativă „centenarul războiului 
pentru Întregirea Neamului”, în semn de 
apreciere pentru „contribuţia avută la păstrarea 
vie a memoriei faptelor de arme şi a sacrificiului 
uman consemnat în războiul pentru Întregirea 
Neamului, ducând mai departe tradiţiile istorice 
ale celor care şi-au făcut datoria faţă de Patrie”.
Ceremonia de conferire 
a medaliei comemorative 
a avut loc în ziua de 
28 noiembrie 2019, la 
Palatul Cotroceni.
Excelenţa sa, domnul 
Klaus Werner JOHANNIS, 
preşedintele României, a 
înmânat medalia come-
morativă domnului general 
maior (rtr.) prof. univ. dr. 
Visarion Neagoe, preşe-
dintele Asociaţiei Naţio-
nale Cultul Eroilor „Regina 
Maria”.
Felicitări conducerii aso- 
ci aţiei şi tuturor filialelor 
judeţene! n

Ediţia a VI-a, 2019, a Premiilor anuale acordate 
celor mai bune lucrări având ca domeniu de cercetare 
participarea armatei române pe câmpurile de luptă 
ale războaielor din 1877-1878; 1913; 1916-1919; 
1941-1945 (analize ale unor bătălii; memorialistică 
de război, biografii ale unor personalităţi militare; 
soarta prizonierilor de război; militari dispăruţi pe 
front; monografii ale unor opere comemorative de 
război sau ale unor unităţi combatante - batalioane, 
regimente, brigăzi, divizii, nave de luptă etc.) s-a 
încheiat. 
La această ediţie vor fi acordate trei premii:
– Marele Premiu „Comandor Virgil Alexandru 
Dragalina”, în valoare de 1000 de dolari SUA;
– Premiul „Sublocotenent Ioan R. Marinescu”, 
în valoare de 500 de dolari SUA;
– Premiul „Căpitan aviator Alexandru 
Manoliu”, în valoare de 500 de dolari SUA.
Pentru prima dată, pe lângă sumele de bani 
şi diplome, vor fi acordate trei medalii cu efigia 
titularilor de premii, respectiv Comandorul Virgil 
Alexandru Dragalina, sublocotenentul Ioan R. 
Marinescu şi căpitanul aviator Alexandru Manoliu.
La această ediţie, juriul va fi format din: 
general-maior (r) prof. univ. dr. Visarion Neagoe 
(preşedintele juriului), prof. univ. dr. Ioan Scurtu, 
prof. univ. dr. Petre Otu, prof. univ. dr. Alexandru 
Oşca, conferenţiar univ. dr. Florin Şperlea, general 
de brigadă Grigore Buciu.
Până la 31 decembrie a.c., pe adresa concursului 
au sosit următoarele lucrări:
1. George Coandă, Gheorghe Şerban, Istoria 
Târgo viştei Militare, Editura Bibliotheca, Târgovişte, 
2019
2. Dumitru Preda, Sub semnul Marii Uniri. 
Campaniile Armatei Române pentru Întregirea Ţării 
1916-1920, Editura Academiei Române, Editura 
Militară, 2019
3. Nicolae M. Balotă, Războiul văzut de soldaţi 
(1916-1919), Editura Tiparg, 2019
4. Iulian Patca, Centenarul unei stări de spirit, 
Editura Ecou Transilvan, 2019
5. Luminiţa Giurgiu, Valeriu Nicolescu, Marius-
Adrian Nicoară, Alexandru Tudose, Biserica şi 
Cimitirul Eroilor din Buzău, Monografia unui lăcaş al 
identităţii naţionale a românilor, Editura Alpha MDN, 
Buzău, 2019
6. Viorel Domenico, Generalul Cinema, Editura 
Noi Media Print, 2019
7. Alin Spânu, Spioni, spioane şi dandanale în 
România războinică (1916-1919), Editura Militară, 
Bucureşti, 2019
8. Marian Moşneagu, Cavalerii Mării Negre. 
Ofiţeri de marină distinşi cu Ordinul militar „Mihai 
Viteazul”, Editura Militară, Bucureşti, 2019
9. Cornel Popescu, Cornel Ţucă, Divizia 3 
Infanterie „Divizia Stâncă” 1916-1918, Târgovişte, 
2019, 2 volume, culegere de documente
10. Cosmin-Ionuţ Radu, Eroi şi veterani de război 
ai ţării noastre din comuna Albota, jud. Argeş, 
Editura Trend, 2019
11.  Ioan Ioniţă-Colentina, Romanitate, Unitate, 
Cotinuitate, Album, Bucureşti, 2019
12.  Constantin Tudor, Nicolae Ţiripescu, Familia 
regală a României şi meleagurile călărăşene, 
Editura Agora, 2019
13.  *** Istoria în piatră a Statului Major al Apărării 
(1859-2019), Bucureşti, 2019
14.  Neculai Ursu, Constantin Chiper, Vasluienii în 
războaie, Editura Karta-Graphic, Ploieşti,  2019
15.  Ion Vlad, Hora Brazilor, Braşov, 2019
În evaluarea acestor lucrări, membrii juriului 
vor ţine seama de următoarele criterii: valoarea 
ştiinţifică; noutatea temei; originalitatea conţinutului, 
analizei şi interpretării datelor de arhivă; stilul de 
redactare; aparatul critic; prezentarea grafică. Vor fi 
admise la concurs doar lucrările de autor (colectiv), 
în limba română, editate în anul 2019. Nu vor fi 
luate în consideraţie volumele reeditate sau cele de 
ficţiune.
În cazul în care vor fi mai multe lucrări cu acelaşi 
număr de puncte, departajarea se va face în funcţie 
de punctajul obţinut la criteriul: valoare ştiinţifică.
Festivitatea de acordare a premiilor va avea loc 
la 31 martie 2020, ora 11.00, în Sala bizantină a 
Palatului Cercului Militar Naţional din Bucureşti. n
S-a încheiat ediţia a VI-a a Premiilor Asociaţiei 
Naţionale Cultul Eroilor „Regina Maria”
Dumitru ROMAN
12 România Eroică nr. 2 (59) - 2019
ACTUALITATEA
CIMITIRUL EROILOR DIN STOICANI
Una dintre datoriile noastre sacre faţă de Patrie este 
cinstirea eroilor care s-au jertfit pentru poporul nostru 
strămoşesc. Pământul ţării noastre ne-a fost dat ca o 
moştenire sfântă din vechime de bunul Dumnezeu, 
fără ca noi să ducem război împotriva cuiva.
Noi am fost întotdeauna aici şi am rămas mereu 
doar aici, în Dacia, care poartă şi numele de „Grădina 
Maicii Domnului”. De-a lungul istoriei, a trebuit adeseori 
să ne apărăm această Patrie, uneori cu preţul vieţii. 
Erou este doar acela care luptă prin orice mijloc să-şi 
apere teritoriul, bunurile naţionale, credinţa, limba şi 
tradiţiile strămoşeşti.
Istoria românilor de la A la Z este mereu 
dominată de această luptă eroică pentru apărarea 
neamului, a independenţei şi a libertăţii noastre 
naţionale. Dragostea pentru glia străbună şi credinţa 
strămoşească au fost probate prin puterea de jertfă 
pentru Unirea cea Mare.
În al Doilea Război Mondial s-au jertfit zeci de mii de 
soldaţi români pentru eliberarea Basarabiei de trupele 
sovietice. Unii dintre ei au rămas în gropi comune până 
în vremea noastră, din cauza unor vitregii neînţelese 
până acum, produse de factori politici.
În Basarabia, în urmă cu zece ani, s-a descoperit 
într-un sat, Stoicani, din raionul Soroca, o groapă 
comună pe un izlaz în apropiere de şcoala şi de 
biserica satului, unde au fost înmormântaţi soldaţi 
germani şi români. Nemţii şi-au luat eroii lor şi i-au 
mutat, cu onoruri militare, la Chişinău, într-un cimitir 
amenajat special pentru ei.
Aflând aceste informaţii, m-am deplasat imediat 
cu câţiva voluntari dintre elevii mei de la Seminarul 
Teologic din Buzău, dimpreună cu un fost coleg de 
armată, preotul Saftiuc Gheorghe din Dolhasca, şi 
am împrejmuit locul, după care am pus acolo o cruce 
mare, albă, adusă de la Buzău, în memoria soldaţilor 
români îngropaţi pe acel teren. În fiecare an le-am 
făcut slujbă de pomenire, la care i-am invitat şi pe 
elevii de la şcoala din Stoicani, însoţiţi de doamna 
profesoară Ana Bejan, care a avut funcţia de prefect 
al raionului Soroca, după ce raioanele şi-au câştigat 
independenţa faţă de Moscova, în 1990.
În anul 2019, împreună cu parohia românească 
„Sfinţii Martiri Brâncoveni”, condusă de preotul Huluţă 
Sorin, am făcut demersuri la Consiliul Judeţean din 
Buzău pentru a obţine o finanţare, spre a se ridica, 
pentru fiecare soldat identificat, câte o cruce de piatră. 
În total au fost ridicate 65 de cruci, confecţionate la 
un atelier de pietrărie din Cosăuţi, raionul Soroca, 
Republica Moldova.
Slujba de sfinţire s-a făcut pe data de 2 iulie 2019, 
ziua de prăznuire a Sfântului Ştefan cel Mare, un 
voievod venerat în Basarabia.
La acest eveniment au participat numeroase 
personalităţi de pe ambele maluri ale Prutului: 
din partea Ambasadei Române la Chişinău, de la 
Ministerul Armatei de la Chişinău  - o gardă militară - , 
ataşaţii militari români la Chişinău, domnul colonel 
Cristi Ladaniuc, domnul maior Gheorghe Tapalagă, 
Preot profesor doctor Mihail MIlEA
De la dreapta la stânga: Episcopul Antonie de Bălţi, 
 general-maior (r) Visarion Neagoe, Petre Emanoil Neagu
Aspect de la slujba de pomenire a eroilor din cimitirul  
de la Stoicani

Episcopul Antonie de Bălţi, ca delegat al Patriarhiei 
Române, înconjurat de preoţi de pe ambele maluri 
ale Prutului, Petre Emanoil Neagu, preşedintele 
Consiliului Judeţean Buzău, care a condus o delegaţie 
buzoiană, domnul general-maior (r) Visarion Neagoe, 
Pomelnicul militarilor români 
înmormântaţi în Cimitirul Eroilor de 
la Stoicani
1. Soldat Andrei Enache
2. Fruntaş Vasile Sog
3. Fruntaş Radu Stanciu
4. Sergent Gheorghe Tica
5. Sergent Ilie Ilie
6. Soldat Ştefan Matei
7. Soldat Marin Lazăr
8. Soldat Spiridon Sotreanu
9. Fruntaş Spiridon Iamandi
10. Sergent Filip Neag
11. Soldat Constantin Rădulescu
12. Caporal Mircea Gheorghe
13. Soldat Stanciu Gheorghe
14. Caporal Marin Preda
15. Soldat Constantin Ghiţă
16. Caporal Dumitru Voicu
17. Soldat Marin Butuliga
18. Soldat Constantin Smărăndescu
19. Soldat Alexandru Rusu
20. Sergent Alexandru Giurca
21. Sergent Constantin Vişan
22. Soldat Ion Milea
23. Soldat Afilică Bădilă
24. Soldat Gheorghe Barbu
25. Soldat Gheorghe Anton
26. Soldat Stelian Cuculea
27. Sergent Mândriţă Balaci
28. Caporal Stelian Cismaru
29. Soldat Ioan Colcea
30. Fruntaş Paul Muscan
31. Caporal Ioan Coltea
32. Soldat Traian Tauber
33. Soldat Sebastian Dobra
34. Soldat Simion Stan
35. Soldat Dumitru Matei
36. Soldat Marin Mihalache
37. Caporal Alexe Tudor
38. Soldat Mişu Iordache
39. Soldat Nicolae Căpraru
40. Soldat Ioan Dumitru
41. Soldat Ion Muşat
42. Soldat Niţă Dumitru
43. Soldat Ioan Muşat
44. Fruntaş Gheorghe Râşnoveanu
45. Soldat Gheorghe Niţă
46. Soldat Constantin Gheorghe
47. Soldat Marin Enache
48. Soldat Gheorghe Ştefănescu
49. Soldat Gheorghe Tătaru
50. Soldat Nicolae Florea
51. Soldat Vasile Mureşan
52. Soldat Ştefan Galan
53. Soldat Petru Sachelaru
de la Asociaţia Naţională Cultul Eroilor „Regina Maria”, 
din Bucureşti, şi mulţi veterani de război. Deşi a fost o 
vreme ploioasă, lumea a rămas pe loc, cu mare atenţie 
şi respect faţă de toţi eroii români căzuţi la Stoicani.
Hristos a înviat! n
54. Soldat Gheorghe Mişu
55. Sergent Alexandru Seria
56. Soldat Niţu Creţu
57. Caporal Constantin Ioniţă
58. Soldat Alexandru David
59. Sergent Andrei Mihoc
60. Soldat Trofan Maxim
61. Caporal Vasile Mihalea
62. Soldat Gheorghe Iancu
63. Caporal Mihai Dobrin
64. Soldat Gavril Raia
şi 14 români necunoscuţi. n

Asociaţia Naţională Cultul Eroilor  
„Regina Maria” la Salonul de carte POLEMOS
Asociaţia Naţională Cultul Eroilor „Regina Maria” 
a participat cu un stand propriu la a XV-a ediţie a 
Salonului de carte „POLEMOS – istorie, ştiinţe politice, 
securitate şi apărare”, care s-a desfăşurat în perioada 
16-19 octombrie 2019 la Galeria Artelor din Palatul 
Cercului Militar Naţional, Bucureşti.
Organizat de Editura Militară, în colaborare cu 
Societatea Scriitorilor Militari, evenimentul este 
dedicat Zilei Armatei României.
Sub deviza „Neamul este etern prin cultul eroilor”, 
asociaţia noastră s-a prezentat cu cele mai recente 
publicaţii editate în acest an: revista „România Eroică”, 
revistele editate de filialele judeţene şi de filiala 
municipiului Bucureşti, precum şi cu câteva volume 
semnate de membri ai ANCERM. Un loc special a fost 
rezervat prezentării volumelor distinse la ediţia a V-a, 
2018, cu Premiile Asociaţiei Naţionale Cultul Eroilor 
„Regina Maria”.
În cadrul salonului de carte, Asociaţia Naţională 
Cultul Eroilor „Regina Maria” a lansat volumele: 
Constantin Chiper, Nicolaie Mihai, Mircea Fitcal, 
Omagiu eroilor judeţului Vaslui, Editura Sfera; 
Constantin Chiper, Miluţă Moga, Mihai Cristian-Şelaru, 
Patria înainte de toate. Contribuţia vasluienilor la 
Marea Unire, Editura Sfera; Ioan Costăchel, Aşa cum 
a fost. Amintiri (1905-1921), ediţie îngrijită de Dumitru 
Stavarache, Maria Stavarache-Zaharia, Teodor Vasiliu, 
Editura Editgraph; Cristian Crâmpiţă, Kaalay! Kaalay! 
Voluntari la Mogadiscio, Editura PIM. Despre autori 
şi volumele lansate au vorbit: Grigore Buciu, Aurel 
Pentelescu, Liviu Vişan, Dumitru Roman. n

Raport colegial
Joi, 12 decembrie 2019, conducerea Asociaţiei 
Naţionale Cultul Eroilor „Regina Maria” s-a întrunit, 
la sediul central din Bd. Ion Mihalache, pentru a face 
un scurt bilanţ pe anul care se încheie şi a contura 
perspectiva anului 2020.
Aşa cum a rezultat din raportul colegial al 
preşedintelui ANCERM, generalul-maior (r) Visarion 
Neagoe, asociaţia noastră a avut un an bun, în care 
filialele judeţene au desfăşurat numeroase acţiuni 
pentru cinstirea memoriei eroilor. Evenimentele 
anului au fost: adunarea omagială dedicată împlinirii 
a 100 de ani de la înfiinţarea Societăţii „Mormintele 
Eroilor Căzuţi în Război”, societate ale cărei tradiţii 
au fost preluate de asociaţia noastră; Gala Premiilor 
ANCERM, ediţia a V-a, desfăşurată la Muzeul Militar 
Naţional „Ferdinand I” în prezenţa unui public select; 
conferirea, de către Preşedintele României, domnul 
Klaus Werner Johannis, a medaliei comemorative 
„Centenarul Războiului pentru Întregirea Neamului” 
pentru contribuţia avută la păstrarea vie a memoriei 
faptelor de arme şi a sacrificiului uman consemnat 
în războiul pentru Întregirea Neamului, ducând 
mai departe tradiţiile istorice ale celor care şi-au 
făcut datoria faţă de Patrie.
Cu acest prilej, a fost acordată Emblema de 
Onoare a Asociaţiei Naţionale Cultul Eroilor 
„Regina Maria”, aşa cum a precizat preşedintele 
asociaţiei, celor mai merituoşi lucrători voluntari 
pe tărâmul Cultului Eroilor.
Emblema de Onoare este cea mai înaltă distincţie 
pe care o acordă, potrivit statutului său, Asociaţia 
Naţională Cultul Eroilor „Regina Maria”.
 Felicitări tuturor membrilor ANCERM! n
Luni, 19 noiembrie 2019, la sediul UZPR, a fost încheiat 
un protocol de colaborare între Asociaţia Naţională Cultul 
Eroilor  „Regina Maria” şi Uniunea Ziariştilor Profesionişti 
din România. Documentul a fost semnat de preşedintele 
Asociaţiei Naţionale Cultul Eroilor „Regina Maria”, domnul 
General-maior(r) prof. univ. dr. Visarion Neagoe, şi 
preşedintele Uniunii Ziariştilor Profesionişti din România, 
domnul Dinu Doru Glăvan.
Cele două organizaţii neguvernamentale îşi propun în 
principal să coopereze, prin relaţii constante în domeniile 
conexe competenţelor proprii, pentru cinstirea memoriei 
eroilor neamului românesc. Între direcţiile de acţiune sunt: 
participarea, în măsura posibilităţilor, la ceremonialurile 
sfinţirii de noi opere comemorative de război, precum 
şi participarea pe bază de reciprocitate la principalele 
momente din viaţa şi activitatea celor două instituţii. De 
asemenea, se urmăreşte promovarea reciprocă prin mass-
media a acţiunilor comune, în plan intern şi internaţional, 
organizarea de activităţi ştiinţifice, sesiuni de comunicări, 
conferinţe, simpozioane, mese rotunde, cu prilejul aniver-
sărilor unor momente importante din istoria României. n
Un nou parteneriat: Asociaţia Naţională 
Cultul Eroilor „Regina Maria” şi Uniunea 
Ziariştilor Profesionişti din România

În zilele de 11-12 mai 2019, în cadrul celei de-a 
XIX-a ediţii a „Zilelor Muzeului Militar Naţional”, s-a 
desfăşurat a XV- a ediţie a Standului „Cultul Eroilor”,
manifestare care şi-a păstrat caracterul cultural 
şi ştiinţifico-educativ, atât prin expoziţia de me-
morialistică prezentată, cât şi prin organizarea 
concursului de istorie, interactiv, cu premii, pe câte 
două categorii de vârstă: 8-10 şi 11-14 ani. 
Anul acesta, Standul „Cultul Eroilor” s-a 
desfăşurat sub egida:  Reflectarea vitejiei şi jertfei 
ostaşilor români în memorialistica de război. 
Printre obiectele de memorialistică prezentate 
publicului, au fost expuse pentru prima dată şi 
16 repere inedite: o lopată militară tip „Lineman” 
(contorsionată, amintind de sfârşitul tragic al 
ostaşului care a purtat-o); o parte dintr-un posibil 
semnalizator; două bucăţi de sârmă ghimpată (de 
cca 24 şi 30 cm) – de la o delimitare de tranşeu; patru 
cartuşe pentru puşca tip „Mauser”, md. 1898, cal. 
7,92 mm; şapte cartuşe pentru mitraliera „Maxim”, 
md. 1910, folosite la puşca tip „Mannlicher”, md. 
1893, fabricate în 1913, cal. 6,5 mm; un recipient cu 
pulberea rezultată după dezafectarea celor şapte 
cartuşe pentru mitraliera „Maxim”, md. 1910. 
Artefactele enumerate le-am descoperit personal 
în 2016, la aniversarea Centenarului Primului Război 
Mondial, pe fostul front al Bătăliei de la Mărăşti, 
mai exact pe Vf. Momâia (C. 536). Pentru aceasta 
îi sunt recunoscătoare domnului Ciolan Nicolae, 
fondatorul şi iniţial preşedintele Asociaţiei „Mărăşti 
1917 - Mareşalul Averescu”, care m-a însoţit pe 
acel front, în iulie 2016, în cadrul documentării de 
teren în vederea organizării Centenarului Bătăliei 
de la Mărăşti. 
Respectivele artefacte au fost apoi pregătite 
pentru restaurare cu ajutorul domnului col. Petre 
Neaţă, restaurarea propriu-zisă fiind realizată 
în laboratorul M.M.N., de către şeful Secţiei 
Restaurare-Conservare, doamna ing. Doina Cârnu. 
A apărut Calendarul pe anul 
2020 al Asociaţiei Naţionale 
Cultul Eroilor „Regina Maria”!
Calendarul 
este dedicat 
evocării 
principalelor 
evenimente 
care au marcat 
recunoaşterea 
inter naţională 
a Marii Uniri 
de la 
1 decembrie 1918.
La mulţi ani, 
România!
Merită văzut!
O producţie Stu-
dioul Video Art, Mi-
nisterul Culturii şi 
Identităţii Naţionale, 
în regia lui Cristian 
Amza, scenariul fiind 
semnat de istoricul 
Petre Otu; redactor: Marilena Ilieşiu; director de 
imagine: Dănuţ Pădure, Florian Varna; muzica: 
Narcis Lupan. Filmul, realizat cu sprijinul Muzeului 
Naţional Cotroceni şi Muzeului Naţional de Istorie a 
României, este dedicat făuritorilor Marii Uniri de la 
1 decembrie 1918, sub sceptrul Regelui Ferdinand şi 
al Reginei Maria.
Motto-ul filmului: „Astfel, printr-un fericit destin, i-a 
fost dat regelui Ferdinand să poarte coroana stropită 
cu mult şi scump sânge, să culeagă după 300 de ani 
moştenirea lui Mihai Viteazul!” (Nicolae Iorga) n
Filmul 
documentar  
„Sabia,  
Naţiunea, 
Gândul”
Valeria BălESCu 
Organizator-coordonator al Standului „Cultul Eroilor”
Standul „Cultul Eroilor”-  
la a XV-a ediţie în cadrul 
manifestării anuale „Zilele M.M.N.”

Buna funcţionare a Stan-
dului „Cultul Eroilor” s-a da-
torat colegelor Duţă Carla, 
Manole Teodora, Constantin 
Minodora, dar şi unor minu-
nate studente de la UNAp - 
Mădălina Andreea Gugiu, 
Doina Georgiana Talpău, Sotir 
Iuliana, studente masterande 
anul I, şi Pătraşcu Sara, 
anul III Licenţă. Tuturor le 
mulţumesc pentru implicare 
şi pentru dăruirea de care au 
dat dovadă pe tot parcursul 
activităţii.
În ceea ce priveşte con-
cursul cu premii, trebuie să 
menţionăm că, fără sprijinul 
Editurii Militare, premiile din 
acest an nu ar fi fost suficient 
de atractive, fapt pentru care, 
şi cu acest prilej, mulţumim domnului director 
Adrian Pandea.
La concursul Standului „Cultul Eroilor” s-au 
înscris 250 de concurenţi, potrivit chestionarelor, 
iar câştigători au fost 200, în acord cu diplomele 
disponibile. Evidenţiem că participanţii au fost elevi 
din Bucureşti, dar şi din alte localităţi din ţară. Astfel, 
printre unităţile şcolare consemnate de elevi în 
chestionare am regăsit: (Bucureşti) - Liceul Bilingv 
„Miguel de Cervantes”, Colegiul Naţional „Octav 
Onicescu”, Colegiul Naţional „Matei Basarab”, 
Colegiul Naţional „Mihai Eminescu”, Colegiul 
Naţional de Muzică „George Enescu”, Şcoala 
Gimnazială „Vasile Alecsandri”, Şcoala Gimnazială 
„Uruguay”, Şcoala Gimnazială Nr. 193 „Orizont”, 
Şcoala Gimnazială Româno-Finlandeză, Şcoala 
Internaţională „King George”, Şcoala Gimnazială 
Nr. 280 „Mihail Sebastian”, Şcoala Gimnazială Nr. 
20 „Maica Domnului”, Şcoala Gimnazială Nr. 5, 
Şcoala Gimnazială Specială Nr. 10, Şcoala 
Gimnazială Nr. 21 „Liviu Rebreanu”, Şcoala 
Gimnazială Nr. 27 „Principesa Ileana”, Şcoala 
Gimnazială Nr. 32, Şcoala Gimnazială Nr. 56 „Jose 
Marti”, Şcoala Gimnazială Nr. 98 „Avram Iancu”, 
Şcoala Gimnazială Nr. 127, Şcoala Gimnazială 
Nr. 142, Şcoala Gimnazială Nr. 143, Şcoala 
Gimnazială Nr. 149, Şcoala Gimnazială Nr. 150 
„Cotroceni”, Şcoala Gimnazială Nr. 183, Şcoala 
Gimnazială Nr. 195 „Hamburg”, Şcoala Gimnazială 
Nr. 197, Şcoala nr. 310 „Regele Mihai I”, Şcoala 
Gimnazială „Cezar Bolliac”; (din judeţe) - Liceul 
Teoretic Carei (jud. Satu Mare), Liceul de Arte 
„Aurel Popp” din Satu Mare, Şcoala Gimnazială 
„Mihai Eminescu” Piteşti (Jud. Argeş), Şcoala 
Gimnazială „Mihai Eminescu”  şi Şcoala Gimnazială 
nr. 3 Giurgiu (Jud. Giurgiu), Şcoala Gimnazială 
Nr. 2 „Traian” Craiova (jud. Dolj), Şcoala Gimnazială 
Nr.1 Mogoşoaia (jud. Ilfov), Şcoala Gimnazială Nr. 1 
Ciorogârla (jud. Ilfov), Şcoala Gimnazială Nr. 1 Tunari 
(jud. Ilfov).
Numărul mare de copii înscrişi la un concurs de 
istorie ne îndeamnă să fim nelipsiţi, ca stand, de 
la manifestarea anuală derulată sub egida „Zilele 
M.M.N.”. Prezenţa lor ne răsplăteşte tot efortul şi 
ne confirmă eficienţa activităţii, de aceea le suntem 
pe deplin recunoscători în primul rând copiilor, 
dar şi tuturor părinţilor, bunicilor, educatorilor 
care i-au însoţit şi i-au îndemnat să se angajeze 
într-o asemenea competiţie de cultură şi educaţie 
patriotică.
Tuturor participanţilor şi vizitatorilor le exprimăm, 
şi pe această cale, întreaga noastră recunoştinţă. n
Valeria Bălescu în mijlocul grupului de copii „Invictus“

Ostaş român  
lăsat în urmă...
În 2020 se împlinesc 75 de ani de la încheierea ultimului război mondial. 
Dedicăm acest dosar ostaşului român, lăsat în urmă pe câmpul de luptă, 
rănit, uitat, abandonat în prizonierat, dispărut, ostaşi evadaţi din lagărele 
de prizonieri, dar care n-au mai ajuns niciodată acasă...
Tema acestui dosar ne-a fost sugerată de domnul dr. Cornel Dumitriu, 
din Statele Unite ale Americii.
Dosar realizat 
de colonel (rtr.) Dumitru ROMAN

Militari români dispăruţi în istorie...
În istoriografia internaţională, pierderile înregistrate 
de România în anii celui de-al Doilea Război Mondial 
(22 iunie 1941-12 mai 1945) sunt prezentate la „cca. 
500.000 de oameni”1, în timp ce studiile autohtone le 
stabilesc la 794.562 de oameni2 sau – în cazul istoricilor 
Alesandru Duţu, Florica Dobre şi Leonida Loghin – la 
„930.171 oameni, din care 92.620 morţi, 367.966 
dispăruţi, 135.620 dezarmaţi după 23 august 1944 şi 
333.966 răniţi”3.
Prezentarea neunitară – presupunem involuntară – 
a pierderilor româneşti mai ales în Campania din Est 
nu ar fi, poate, cea mai gravă eroare a istoriografiei 
naţionale. Mai dureros ni se pare faptul că, aproape 
fără excepţie, prizonierii români capturaţi de către 
forţele armate sovietice sunt prezentaţi – jenant şi 
dezonorant, în enciclopedii, monografii, tratate, lucrări, 
studii, articole, comunicări şi orice fel de alte abordări 
ştiinţifice – drept dispăruţi.
Este cunoscut că, în practica întocmirii documentelor 
operative în timp de război, sunt consideraţi dispăruţi 
doar militarii care dezertează, trecând intenţionat 
şi de bunăvoie la inamic sau – cei puţini, de ordinul 
sutelor sau miilor într-o campanie întreagă – care se 
rătăcesc de trupele proprii. Este nedrept şi jignitor 
pentru memoria sutelor de mii de prizonieri români 
să fie trataţi – la 75 de ani de la încheierea ultimului 
război mondial – drept dispăruţi, adică dezertori, iar 
aceasta constituie, în opinia noastră, un mare păcat al 
istoriografiei naţionale din ultimii 60 de ani. 
În anul 2013 a fost publicată la Bucureşti – sub 
egida MAE – Institutul Diplomatic Român şi Agenţiei 
Arhivelor Federale ale Rusiei – Arhivele Militare 
de Stat ale Rusiei – lucrarea „Prizonieri de război 
români în Uniunea Sovietică. Documente 1941-1956“ 
(denumită în continuare „Prizonieri români...”, care 
poate fi accesată, în format PDF, pe site-ul Ambasadei 
României la Moscova, la secţiunea Comemorarea 
eroilor români – https://moscova.mae.ro/node/931, 
respectiv – https://moscova.mae.ro/node/933.
1 General editor I.C.B. Dear, The Oxford Companion to World 
War II, Oxford University Press, New York, 1995, p. 290.
2 Dinu C. Giurescu, România în Al Doilea Război Mondial 
(1939-1945), p. 107.
3 Alesandru Duţu, Florica Dobre, Leonida Loghin, Armata 
română în Al II-lea Război Mondial, 1941-1945, Dicţionar 
Enciclopedic, Editura Enciclopedică, Bucureşti, 1999, p. 320.
În cele 876 de pagini ale volumului sunt prezentate 
269 de documente care conţin informaţii – inedite, chiar 
cvasinecunoscute specialiştilor şi cititorilor români – 
privitoare la cei 236.420 de  prizonieri luaţi de Armata 
roşie din rândurile militarilor români4, cei peste 
70.000 de etnici germani deportaţi, la începutul anului 
1945, în fosta URSS5 şi cei aproape 1.500 de români 
condamnaţi de către tribunalele militare şi speciale 
sovietice.
În rapoartele şi situaţiile centralizatoare, întocmite 
în primul an după încheierea războiului, clasificate 
Strict secret sau Strict secret de importanţă deosebită, 
semnate cel mai ades de L.P. Beria, comisar al poporului 
pentru Afacerile Interne, şi adresate lui Iosif V. Stalin 
sau lui Viaceslav M. Molotov, comisar al poporului 
pentru Afacerile Externe – sunt înregistraţi 3.899.397 
de prizonieri provenind din 65 de state ori entităţi 
naţionale, respectiv de naţionalitate necunoscută 
4Prizonieri români...., doc. nr. 202.
5 Ilie Schipor, Deportarea în fosta URSS a etnicilor germani din 
România. Argumente arhivistice ruse, Editura Honterus, Sibiu, 
2019.
Dr. Ilie SChIPOR 
Dr. Ion DRAgOMAN

(cca. 25.000 de cazuri). Cei 196.258 de prizonieri 
proveniţi din armata română (între care 14.216 de 
„moldoveni” şi 75 de „basarabeni”) predaţi NKVD 
(Comisariatul Poporului pentru Afacerile Interne) 
reprezentau 5,033% din totalul cetăţenilor străini deţinuţi 
în cele peste 3506 de lagăre NKVD care au funcţionat 
pe teritoriul URSS între 01.10.1939 şi 30.04.1956.
Întrucât în paragrafele anterioare am folosit două 
cifre (236.420, respectiv 196.258) referitoare la românii 
ajunşi în prizonieratul sovietic, facem precizarea că 
prima se referă la militarii capturaţi efectiv pe front (din 
iunie 1941 până la 23 august 1944), plus cei aproape 
136.000 dezarmaţi după 23 august 1944 de către 
Armata Roşie, iar cea de-a doua la prizonierii români 
preluaţi de către structurile NKVD şi predaţi numeric 
lagărelor de detenţie din adâncimea dispozitivului 
sovietic.
Diferenţa de 40.162 o reprezintă militarii români 
făcuţi prizonieri de către trupele sovietice şi nepredaţi – 
ca urmare a deceselor survenite în zonele de constituire a 
convoaielor şi pe timpul afluirii către lagărele de deţinere 
a prizonierilor – reprezentanţilor Trupelor de escortă 
ale NKVD (care asigurau transportul prizonierilor până 
la lagărele NKVD), respectiv împuterniciţilor lagărelor 
ce funcţionau în subordinea Direcţiei Generale pentru 
6 Evoluţia numărului lagărelor NKVD în perioada 01.10.1939 – 
03.08.1951: 01.10.1939 = 10 lagăre; 22.06.1941 = 8 lagăre; 
01.03.1943 = 35 lagăre; 01.11.1944 = 86 lagăre; 08.06.1945 = 
206 lagăre; 10.04.1946 = 240; 10.05.1948 = 153 lagăre; 
01.01.1949 = 88 lagăre; 23.03.1950 = 14 lagăre şi 03.08.1951 = 
86 lagăre.
Prizonierii de Război şi Persoanele Civile Internate 
(GUPVI) din cadrul NKVD URSS.
Dacă pierderile înregistrate în această primă etapă 
a calvarului prizonierilor europeni ajunşi în captivitatea 
sovietică se situau, în medie, la cca. 10% din totalul 
efectivelor capturate, în cazul românilor mortalitatea a 
fost aproape dublă (16,99%):
         Situaţii 
Armate 
europene
Prizonieri 
capturaţi 
de către 
Armata 
Roşie
Prizonieri predaţi de către Armata 
Roşie la structurile NKVD:
Prizonieri 
predaţi 
NKVD
Diferenţe între 
capturare şi 
predare:
prizonieri %
Germană 2.293.269 2.087.780 205.489 8,96
Ungară 541.530 477.478 64.052 11,83
Română 236.420 196.258 40.162 16,99
TOTAL (cele 
trei armate)
3.071.219 2.761.816 309.403 10,08
După bătăliile de la Stalingrad (4 septembrie 1942 - 
2 februarie 1943) şi Kursk-Orel (5 iulie - 23 august 
1943), dar mai ales odată cu marea ruptură produsă 
de România la 23 august 1944, în lagărele provizorii/
de etapă de la nivelul armatelor din primul eşalon şi 
fronturilor sovietice se găseau în permanenţă câteva 
zeci de mii de prizonieri. Aceştia nu erau luaţi în 
evidenţele centralizatoare până nu ajungeau în lagărele 
NKVD din adâncimea frontului. Adeseori, în cele 
câteva săptămâni, dacă nu chiar luni, dintre căderea în 
Schiţa cu Cimitirul românesc de la nord 
de Tinguta, Federaţia Rusă
Fotografii cu cimitirele Regimentului 83 
Infanterie
Schiţa cimitirului eroilor români  
din Orchowski

captivitate şi ajungerea în lagărele din Ucraina, Rusia 
europeană, Urali sau Siberia, mărimea fiecărui lot de 
prizonieri europeni se diminua până la înjumătăţire. 
Abia după „înmatricularea” în lagărele NKVD de interior, 
prizonierii supravieţuitori deveneau entităţi statistice pe 
care noi, românii, le descoperim în arhivele sovietice 
după trei sferturi de secol de la încheierea războiului.
În arhivele de profil ruse sunt sute de documente 
care prezintă contextul diminuării dramatice a efectivelor 
de prizonieri trimise spre lagărele de interior, ilustrative 
în acest sens fiind cele privind destinul tragic al 
românilor direcţionaţi către Lagărul NKVD nr. 165 de la 
Taliţî, Regiunea Ivanovo: „Din numărul total de 5.899 de 
prizonieri de război, trimişi cu trei eşaloane, în timpul 
deplasării spre Lagărul nr. 165 au murit, în total, 1.021 de 
persoane. Pe lângă aceştia, în lagăr au mai fost 
predate încă 140 de cadavre, ceea ce reprezintă 19,7% 
din numărul total al celor transportaţi sub escortă”. 
21 ianuarie 1943 […] Chiar din primele ore ale şederii 
în lagăr au murit 139 de persoane, din care: din primul 
eşalon – 29 de persoane; din al doilea eşalon – 105 per-
soane; din al treilea eşalon – 5 persoane; total – 139 de 
per soane. În perioada următoare, mortalitatea a continuat 
să fie deosebit de ridicată. În total, până la 1 ianuarie 
1943, au murit 180 de persoane. De la 1 ianuarie până la 
20 ianuarie – 911 persoane. Total – 1.091 de persoane”7. 
Alarmată de mortalitatea ridicată înregistrată, 
conducerea NKVD a trimis în acest lagăr o comisie de 
anchetă care a constatat că „majoritatea prizonierilor 
de război primiţi erau epuizaţi şi slăbiţi fizic. Vagoanele 
eşalonului au fost predate murdare, după ce în acestea 
fusese efectuat un transport de cai; acestea nu erau 
deloc dotate cu WC-uri şi cu găleţi. Pe timpul deplasării, 
prizonierilor de război li se distribuia hrană rece (pâine, 
peşte, scrumbii şi zahăr). Având în vedere lipsa 
găleţilor, aceştia erau aprovizionaţi cu apă de băut în 
mod neregulat”, apoi „lagărul nu a fost pregătit pentru 
deţinerea prizonierilor de război pe timp de iarnă. 
Ferestrele din toate barăcile au o singură ramă cu sticlă, 
7 RGVA, Fond 1p, Opis 4z, dosar 26, f. 7-11.
geamurile nu au fost chituite, uşile şi sobele nu au fost 
reparate peste tot. Prin ferestre şi prin uşi aerul rece, 
de afară, pătrunde liber. Jumătate dintre barăci nu sunt 
dotate cu paturi comune din lemn (priciuri). Prizonierii 
de război dorm pe podele. Pe teritoriul lagărului nu 
există nici măcar 1 m
3 
de lemne pentru foc. Barăcile 
sunt încălzite, în principal, cu crengi verzi, aduse zilnic 
din pădure, de la o distanţă de aproximativ 3 kilometri, 
de către prizonierii de război”8. 
Ca urmare, mortalitatea pe timpul transportului spre 
lagăr a depăşit 25 % din efectivul primit de la delegaţii 
Armatei Roşii: Conform aceluiaşi document, „din 
cele 5.840 de persoane primite în lagăr, în perioada 
23 decembrie [19]42 până la 21 ianuarie [19]43, au 
decedat 1.294 de prizonieri de război, adică 22 % din 
efectiv”, ceea ce a ridicat totalul deceselor la 3.553 de 
prizonieri (respectiv 40,56 % din cei 8.759 capturaţi în 
urma încercuirii trupelor din faţa Stalingradului).
Din totalul celor 196.258 de prizonieri ajunşi în 
lagărele NKVD, până la 1 ianuarie 1949 au fost repatriaţi 
în România 106.415 foşti militari români, 20.381 au 
fost încadraţi în cele două divizii române de voluntari, 
7.148 (dintre care 6.775 de moldoveni şi 38 de 
basarabeni) au fost trimişi în lagărele din sistemul 
Gulag, 3.832 (dintre care 2 basarabeni şi 3.664 de 
moldoveni) au fost eliberaţi în interiorul URSS în 
calitate de „cetăţeni sovietici”, 953 au fost predaţi 
batalioanelor de muncă sau lagărelor în care erau 
deţinuţi internaţii civili, 482 erau condamnaţi şi se 
aflau deja în închisori, 4 erau evadaţi neprinşi, 25 se 
aflau în „alte situaţii” (cel mai probabil, la dispoziţia 
unor structuri de informaţii-contrainformaţii sovietice), 
2.558 erau în curs de anchetare în vederea judecării 
lor de către tribunalele militare şi speciale sovietice 
(aproape jumătate dintre ei fiind condamnaţi ulterior, de 
regulă la 25 de ani de detenţie, pentru delicte de război) 
şi 54.539 erau înregistraţi ca decedaţi (la aceştia se 
adaugă alţi aproape 200 de foşti militari români decedaţi 
după 1 ianuarie 1949, proveniţi dintre cei 2.558 în curs 
de anchetare, respectiv cei 482 deja întemniţaţi).
8 RGVA, Fond 1p, Opis 4z, dosar 26, f. 29.
Data sosirii 
eşaloanelor 
în L. 165
Numărul 
prizonierilor 
trimişi spre lagăr
Numărul 
prizonierilor 
primiţi în lagăr
Prizonieri
decedaţi pe 
timpul deplasării
Mortalitate
(%)
Observaţii
22 decembrie 1942 2.856 2.480 376 13,17 660 prizonieri 
au fost predaţi 
Spitalului NKAp 
la staţia c.f. 
Kameşkovo
1 ianuarie 1943 2.500 1.911 589 23,56
11 ianuarie 1943 543 228 315 58,01
20 ianuarie 1943 2.860 1.221 979 34,23
TOTAl 8.759 5.840 2.259 25,79

Între cei 54.535 de români înregistraţi oficial ca dece-
daţi în timpul prizonieratului sovietic (1941-1956) nu se 
regăsesc miile de morţi pe timpul deplasării spre locurile 
de deţinere din interior, dar nici cei decedaţi în primele 
zile şi săptămâni după ajungerea în lagărele NKVD.
Mai mult, conform bazelor de date statistice comu-
nicate oficial de către Asociaţia Voennîe Memorialî 
(structură abilitată, prin decret al preşedintelui Putin, cu 
gestionarea problematicii prizonierilor străini de război 
decedaţi pe teritoriul Federaţiei Ruse), pe teritoriul 
fostei URSS ar fi decedat doar 24.537 de prizonieri de 
război şi civili (deportaţi) români, care sunt înhumaţi în 
505 cimitire multinaţionale, dintre care 15.425 în 
Federaţia Rusă (înhumaţi în 260 de locuri).
În arhivele ruse am identificat cu certitudine faptul 
că pe actualul teritoriu al Rusiei au decedat 29.625 de 
prizonieri şi internaţi civili români, dintre care puţin 
peste 21.000 identificaţi nominal (alţi aproape 7.000 vor 
rămâne, din păcate, neidentificaţi întrucât au fost 
înregistraţi fără nicio precizare referitoare la nume, 
prenume, grad, contingent/anul naşterii etc.).
Până în prezent, pe site-ul Ambasadei României 
la Moscova (https://moscova.mae.ro/node/931) sunt 
înscrişi – cu nume, prenume, patronim, anul naşterii, 
gradul militar/statutul, data decesului şi locul înhumării 
(cimitirul lagărului, spitalului special sau batalionului 
de muncă) – 10.724 dintre cei cca. 21.000 de români 
identificaţi nominal ca decedaţi pe timpul prizonieratului 
sau deportării în Rusia.
Spuneam la început că militarii români căzuţi pe 
Frontul de Est sau decedaţi în prizonieratul sovietic sunt 
concomitent victime ale războiului la care au luat parte şi 
victime ale statului deţinător care – nu trebuie neglijat – 
nu s-a mai considerat din 1917 (prin Rusia predecesoare) 
legat de Convenţia a IV-a de la Haga şi, pe de altă parte, 
nu a ratificat Convenţia de la Geneva din 27 iulie 1929 
privitoare la tratamentul prizonierilor de război.
Dacă până acum am sugerat câteva dintre motivele 
pentru care considerăm că istoriografia naţională a 
neglijat problematica prizonierilor români, în cele ce 
urmează vom enunţa modalităţile prin care autorităţile 
statale, parlamentele postbelice şi societatea civilă sunt 
părtaşe la această nedreaptă „ascundere sub preş“ 
a unei realităţi ce a marcat destinele a peste 300.000 
de militari şi civili români şi a influenţat dramatic viaţa a 
milioane de familii.
Indiferenţa autorităţilor politice şi militare faţă de soarta 
prizonierilor capturaţi de sovietici până la 23 august 1944, 
dar şi a celor dezarmaţi şi transferaţi la est de Prut după 
„întoarcerea armelor“, ori a etnicilor germani, cetăţeni ai 
României, deportaţi în fosta URSS poate fi constatată cu 
uşurinţă prin studierea documentelor Comisiei Aliate de 
Control de la Bucureşti.
Solicitările părţii române, chiar şi sub forma unor 
întrebări aluzive despre prizonierii români deţinuţi în 
lagărele proaspătului aliat, abia dacă îşi găseau arareori 
locul în întrevederile cu reprezentanţii Comisiei. După 
discuţiile de la Moscova ale lui Lucreţiu Pătrăşcanu cu 
V. M. Molotov, din 31 august 1944, în care chestiunea 
dezarmării trupelor este prezentată ca fiind o problemă 
de importanţă majoră, având şi un caracter de urgenţă, 
liderii de la Bucureşti evită spinoasa problemă pe care 
sovieticii o trec sub tăcere. Până la sfârşitul anului 
1944, cea mai tranşantă abordare a acestui subiect 
îi aparţine lui Iuliu Maniu care – în scrisoarea sa din 
15 noiembrie 1944, adresată lui A.I. Vîşinski, prim-
locţiitorul comisarului poporului – face referiri la „situaţia 
trupelor române care au depus armele după 24 august 
a.c.“, respectiv „capturarea flotei militare române“9.
La 27 iunie 1945, generalul Vasiliu Răşcanu, ministru 
de Război, i-a semnalat lui A. I. Vîşinski că „în ţară a 
început să se pună întrebarea: de ce nu s-au întors 
până acum acasă prizonierii de război români, dacă 
războiul s-a terminat de mult?”10. Ca urmare, la 11 sep-
tembrie 1945, Guvernului român i s-a comunicat că 
Guvernul sovietic „a hotărât să satisfacă această cerere, 
să elibereze din prizonierat şi să trimită în România 
40.000 de oameni, prizonieri de război români, pe 
lângă cei 48.400 eliberaţi anterior”11. În fapt, această 
promisiune nu s-a îndeplinit decât trei ani mai târziu, 
perioadă în care autorităţile române, aflate în plin proces 
de „democratizare“ şi „frăţească întovărăşire“ cu noii 
ocupanţi, au încetat practic să mai revină cu solicitări 
privind repatrierea prizonierilor.
Concomitent, în societate a fost indusă o nouă 
atitudine faţă de foştii combatanţi. Cei care au participat la 
luptele de pe Frontul de Est erau consideraţi „trădători ai 
cauzei naţionale“, eroii proveneau doar dintre „luptătorii 
pe frontul antihitlerist“, iar prizonierii erau uitaţi, chiar 
dacă unii dintre ei ajungeau în ţară după ce parcurgeau, 
pe cont propriu şi în bună parte pe jos, miile de kilometri 
ce despart Siberia de România.
Prin Decretul nr. 48 din 29 mai 1948, a fost desfiinţat 
abuziv Aşezământul Naţional „Regina Maria“ pentru 
Cultul Eroilor, singurul organism care s-a ocupat după 
război de cei căzuţi în luptă sau în prizonierat. Valoroasa 
9 Misiunile lui A. I. Vâşinski în România (Din istoria relaţiilor 
româno-sovietice, 1944-1946), Documente secrete, Institutul 
Naţional pentru Studiul Totalitarismului, Bucureşti, 1997, p. 95.
10 Ibidem, pp. 186-188.
11 Ibidem, p. 202.

arhivă a Aşezământului a ajuns iniţial la Muzeul Militar 
Naţional, de unde a fost transmisă – prin HG 635/2004 
– actualului Oficiu Naţional pentru Cultul Eroilor (ONCE).
România şi URSS au ratificat, în calitate de state 
membre ale ONU, Convenţia a III-a de la Geneva din 
1949 privind tratamentul prizonierilor de război fără ca 
aceasta să aducă nici cea mai modestă îmbunătăţire 
a sorţii prizonierilor români deţinuţi în lagărele NKVD 
sau să genereze cea mai neînsemnată preocupare 
a autorităţilor de la Bucureşti faţă de mormintele celor 
peste 50.000 de morţi din rândul prizonierilor luaţi de 
Armata Roşie între 1941-1944.
Decretul nr. 117 din 23 octombrie 1975 al Consiliului 
de Stat al R.S.R. privind regimul mormintelor şi operelor 
comemorative de război nu includea – în mod explicit, în 
categoria mormintelor de război – pe cele ale prizonierilor, 
internaţilor civili, deportaţilor, membrilor formaţiunilor de 
Cruce Roşie şi ale corespondenţilor de război sau ale 
altor persoane asimilate acestora, decedate în timpul 
şi din cauza conflictelor armate îndeplinind o misiune 
comandată. Această omisiune poate fi înţeleasă numai 
dacă o coroborăm cu faptul că, înainte cu doar două luni 
de emiterea acestui act normativ profund ideologizat, 
Conferinţa diplomatică de la Geneva asupra reafirmării 
şi dezvoltării dreptului internaţional umanitar a adoptat 
Protocoalele Adiţionale I şi II la Convenţiile de la Geneva 
din 12 august 1949, privind protecţia victimelor conflictelor 
armate internaţionale, respectiv fără caracter internaţional.
Ratificarea de către România a acestor două 
protocoale a fost amânată aproape un sfert de secol, 
acest gest reparatoriu fiind înfăptuit abia la 11 mai1990 
de către primul organ legislativ postrevoluţionar, Consiliul 
Provizoriu de Uniune Naţională.
După încă mai bine de un deceniu, Parlamentul 
României a adoptat, în 29 septembrie 2003, Legea 
organică nr. 379 privind regimul mormintelor şi operelor 
comemorative de război, iar în primăvara anului următor 
Guvernul a emis Hotărârea nr. 375/29 aprilie 2004 
prin care s-a aprobat Regulamentul de organizare şi 
funcţionare a Oficiului Naţional pentru Cultul Eroilor.
În acest context, în ultimii 15 ani au fost reamenajate/
reconstruite aproape 20 de foste cimitire româneşti de 
campanie din Republica Moldova, Ucraina şi Federaţia 
Rusă, au fost instalate peste 30 de monumente 
comemorative de război pe fostele locuri de înhumare 
a prizonierilor români decedaţi în spaţiul ex-sovietic, 
s-au publicat lucrări şi studii privind victimele române de 
război pe Frontul de Est.
Din păcate, în comparaţie cu celelalte state europene 
ale căror armate au luptat pe teritoriul fostei URSS, 
România continuă să neglijeze nepermis de mult 
memoria eroilor săi, a militarilor care au căzut în luptă 
sau au murit în prizonierat pe Frontul de Est.
Această constatare nu se referă în niciun caz 
la eventuala perspectivă de a marca cu însemne/
monumente comemorative toate cele peste 1.000 de 
locuri în care sunt înmormântaţi militari români decedaţi 
în timpul războiului sau în legătură cu acesta.
Neuitarea eroilor şi cinstirea memoriei lor se face, 
mai întâi de toate, prin identificarea clară a acestora, 
prin stabilirea cu precizie a locurilor mormintelor 
acestora (chiar dacă acestea nu mai sunt vizibile 
ori nu mai există fizic) şi prin asigurarea unui cadru 
accesibil pentru cunoaşterea acestor informaţii de 
către urmaşi ori cei interesaţi. (subl. red.)
Altfel spus, nici la 75 de ani de la încheierea ultimului 
război mondial, nu au fost realizate Bazele de date 
privind listele nominale ale morţilor de război, 
care „cuprind următoarele rubrici: numele, prenumele, 
gradul, unitatea militară, data şi locul naşterii, data şi 
locul morţii, locaţia mormântului, observaţii” (Art. 9 din 
Normele tehnice, anexe la Regulamentul de organizare 
şi funcţionare a Oficiului Naţional pentru Cultul Eroilor, 
aprobat prin HG 635/2004).
Or, această obligaţie legală şi morală a „organului 
de specialitate al administraţiei publice centrale” care 
„are ca scop elaborarea şi asigurarea aplicării strategiei 
şi politicilor în domeniul mormintelor şi operelor 
comemorative de război” nu necesită resurse financiare, 
ci doar voinţă şi profesionalism.
Valorificarea instituţională a Arhivei Aşezământului 
Naţional „Regina Maria“ pentru Cultul Eroilor (admi-
nistrată de peste 15 ani de către Oficiul Naţional 
pentru Cultul Eroilor şi în care sunt păstrate aproape 
10.000 de documente – liste nominale ale morţilor 
de război; schiţe, planuri şi fotografii ale cimitirelor de 
campanie; rapoarte şi sinteze privind pierderile umane 
în Campania din Est etc. – de genul celor prezentate 
pentru ilustrarea acestui studiu) şi extinderea acestei 
cercetări la fondurile documentare de profil ale Arhivelor 
Militare Naţionale Române vor face posibilă identificarea 
majorităţii militarilor români căzuţi în luptă pe Frontul 
de Est, ceea ce poate fi un început promiţător pentru 
constituirea Bazelor de date privind listele nominale ale 
morţilor de război şi o premisă certă a declanşării unui 
program naţional cuprinzător de recuperare a memoriei 
militarilor români căzuţi în ultimul război mondial. 
Acum, la împlinirea a 75 de ani de la încheierea 
ultimului război mondial, ar fi cel mai frumos şi emoţionant 
omagiu pe care noi, cei de azi, îl aducem înaintaşilor 
care şi-au jertfit viaţa pe câmpurile de luptă! n

Când mai trăiam încă în România, la Clinica unde 
lucram, am avut în grija mea un miner, originar din 
nordul Bucovinei, fecior de ţărani înstăriţi, cu moară, 
mai târziu aveau să se numească „chiaburi”. Tânărul 
se născuse în anul 1922, în România Mare.
Când a împlinit vârsta, s-a dus voios de s-a-nscris 
„la armată” şi a trimis acasă poze în uniforma de soldat.
Fusese postat pe la Bălţi, în inima Basarabiei.
Când au năvălit ruşii în vara anului 1940, Mitrea, căci 
aşa se numea tânărul, se afla în serviciu militar cam 
de trei sau patru săptămâni. Răcan, făcea instrucţie 
în fiecare zi. Unitatea lui, oarecum periferică şi fără 
instrucţiuni suficiente, află de ici-de colo, pierde o zi 
sau două adunându-se, rămâne în urmă, şi trei ostaşi 
cu un plutonier, toţi în uniformă, şi toţi din România 
Mare, sunt arestaţi de sovietici şi declaraţi prizonieri 
de război. Evident, erau în uniformă militară, nu-i aşa?
În toamnă, cam prin noiembrie, soldatul Mitrea este 
îmbarcat prin trenuri şi după câteva săptămâni ajunge 
în partea asiatică a Siberiei. A început mineritul, ca 
prizonier, în minele de pe valea Peciorei, aur, argint şi 
metale grele, cadmium şi altele. Nu a ştiut de război 
decât atunci când au început să sosească prizonieri 
de război adevăraţi, atâta doar, că în zilele acelea de 
război, foametea obişnuită se înăsprise peste măsură, 
şi mureau în număr mare. Gropi nu existau. Foloseau 
explozivele miniere ca să facă găuri în gheaţă şi 
aruncau trupurile în aceste improvizaţii superficiale. 
Noaptea veneau lupii.
Mitrea, ostaşul român, a fost eliberat printre ultimii, 
în 1954-1955. Familia lui nu mai exista. Chiaburi 
bucovineni, pieriseră şi ei în Siberia. Dar Mitrea avea 
o meserie. A minerit la început prin Baia Spriei, pe 
urmă s-a dus la cărbune în Valea Jiului. După cinci-
şase ani, a căzut bolnav grav. Silicoză. Nici Armata, 
nici Guvernul civil nu voiau să-i acorde o pensie de 
infirmitate, că doar făcuse campania din Est, nu?!
De la Petroşani l-au trimis la Bucureşti. A fost norocul 
lui. Noi, la Spitalul Colentina, i-am obţinut o pensie de 
boală. Boală profesională. Boală de prizonier militar.
În mai puţin de un an a murit de silicoză-tuberculoză. 
Avea, mi se pare, 43 de ani.
Ostaş român lăsat în urmă, erou din România Mare.
CID, Bronx, New York, SuA
„Când a împlinit vârsta, s-a dus voios la armată...“
„Mie mi-a fost dat să-i închid ochii
şi să-i şterg obrazul de ultimele lacrimi...“
Ioan Patca, Şi eu am fost la Stalingrad, Memorii 
din refugiu şi război 1940-1945. Coordonare, 
îngrijire ediţie, cuvânt-înainte şi note de Iulian 
Patca, Editura Mega, Cluj-Napoca, 2008.
În anul 2008, la 10 ani de la moartea tatălui 
său, colonelul Iulian Patca, publicist cunoscut, 
preşedintele Societăţii Cultul Eroilor, filiala jude-
ţului Cluj a Asociaţiei Naţionale Cultul Eroilor 
„Regina Maria”, încredinţează tiparului însemnările 
din război ale tatălui său, sergentul Ioan Patca 
(1922-1998). un gest admirabil şi de toată lauda! 
Aşa aflăm povestea şocantă a unui tânăr ardelean 
care, în 1940, în urma Diktatului de la Viena, s-a 
refugiat împreună cu şase consăteni şi prieteni 
(Deac Ioan Râtanul, Deac Ioan Ciucu, Deac Vasile 
Cotroschi, Cosma Ioan, Andreica Vasile Bandor şi 
Mureşan George) în Regat, şi s-au înrolat voluntari 
în armata română. „eram tineri şi avântaţi, patru 
din cei şapte nu aveau încă 18 ani, vârstă până la 
care nici nu ieşisem din sat, nu cunoşteam lumea 
şi eram convinşi că doar în armată ne vom putea 
face un rost. cel care ne-a întrebat a spus: „Facă-
se voia voastră!”, iar un delegat ne-a condus la 
comisariatul Militar.”
Patca Ioan şi Deac Ioan au fost înrolaţi în 
Regimentul 41 Artilerie. Ceilalţi au optat pentru 
Regimentul 2 Dorobanţi, Râmnicu Vâlcea. În iunie 
1941, au fost trimişi pe frontul de Est. Din cei 
şapte magnifici, doar doi au avut norocul să-şi 
mai revadă satul natal: Ioan Patca şi Ioan Cosma. 
„ceilalţi - citez din însemnări - au rămas pentru 
totdeauna în stepele rusiei”.
Sergentul Ioan Patca a luptat în linia întâi în 
iunie 1941, august 1942, februarie 1944, sep-
tembrie 1944 şi în martie 1945. Înainte de a fi el 
însuşi rănit în luptele de la Cotul Donului, i-a fost 
dat să-i închidă ochii şi să-i şteargă obrazul de 
ultimele lacrimi bunului său prieten, de care era 
nedespărţit pe front, soldatul Deac Ioan Râtanul. 
Ostaş rămas în urmă...

...În 16 decembrie [1942] mă aflam la un colhoz în plin 
câmp, grajduri mari, acoperite cu trestie 
şi pereţi din nuiele unde era o armată 
fugară de toate gradele şi armele. 
Împreună cu mine era şi prietenul meu 
Deac Ioan Râtanul, de care am fost 
nedespărţit de când ne-am refugiat. În 
rest, nu cunoşteam pe nimeni, măcar 
un om să fi fost din regimentul meu 
[Regimentul 41 Artilerie - n. r.] sau din 
divizia mea [Divizia 13 Infanterie - n.r.]. 
Un locotenent-colonel şi un maior tot 
încercau să prindă la telefon Statul Major 
din Bucureşti pentru a cere instrucţiuni, 
spunând că nu mai rezistăm mult şi că 
poate ar trebui să ne predăm. Însă li s-a spus prin radio 
că trebuie să rezistăm şi să avem răbdare că din ţară 
sunt în drum spre noi două corpuri de armată care ne 
vor salva. După aceste „încurajări”, am împuşcat doi 
cai şi i-am împărţit între noi. Unii nu mai aveau răbdare 
şi mâncau carnea crudă.
După alte două zile, am primit prin radio ordinul de 
la Bucureşti să ne retragem spre Morozovskaia, unde 
au ajuns cele două corpuri de armată din ţară. Noi 
să atacăm din interior, adică din cerc, iar cei sosiţi pe 
front vor ataca din afară, pentru a sparge cercul. Însă 
mulţi dintre noi nu mai aveau arme, mult echipament 
şi armament fiind aruncate şi abandonate pe câmpul 
de luptă. (...)
 Locotenent-colonelul care era cu noi ne-a spus 
că trebuie să ne organizăm şi să ne pregătim pentru 
retragere în direcţia indicată. Cine vrea, să-l urmeze, 
cine nu, va cădea prizonier sau va 
sfârşi împuşcat. Au rămas mulţi în urma 
noastră pentru că pur şi simplu nu mai 
erau în stare să meargă, sleiţi de foame, 
de păduchi şi degeraţi. Ofiţerul care ne 
conducea ne tot îndemna să mergem 
mai repede, însă numai coloana noastră 
se întindea pe o lungime de câţiva 
kilometri. Tot el ne-a spus că Diviziile 18 
şi 20 Infanterie au rămas pe poziţiile de 
sacrificiu asigurând retragerea resturilor 
armatei. În jurul nostru nu se vedeau 
decât incendii şi nu auzeam decât 
explozii şi ţăcănit de arme.
Era cam la 10 seara când am părăsit 
colhozul, fiecare pe socoteala lui, 
neorganizat, dar ştiam că cine iese din coloană este 
un om mort. Ori te rătăceai, ori piereai de frig şi foame, 
ori cădeai prizonier.
Pe la ora două din noapte, deşi mergeam pe 
întuneric şi nu făceam mare zgomot, am fost 
descoperiţi şi imediat, după vreo zece minute, au 
început ruşii să tragă asupra noastră cu tunurile şi 
brandurile. În noaptea aceea au distrus multă armată, 
din doi în doi paşi întâlneam un om mort sau un rănit în 
agonie, dar nu puteam face nimic pentru ei. În aceeaşi 
dimineaţă a fost lovit şi prietenul şi consăteanul meu, 
Deac Ioan Râtanul, căruia i-a spintecat burta o schijă 
de brand, iar după vreo două ore, în zori, a murit într-o 
căruţă sanitară. I-am strâns mâna până în ultima clipă. 
Mie mi-a fost dat să-i închid ochii şi să-i şterg obrazul 
de ultimele lacrimi... (Ioan Patca, Şi eu am fost la 
Stalingrad, Editura Mega, Cluj-Napoca, 2008) n
În momentul ruperii frontului la cotul 
Donului, aviaţia română a fost nevoită 
să părăsească aerodromurile din jurul 
Stalingradului şi să ocupe altele, în spatele 
frontului, de unde să poată acţiona în 
sprijinul trupelor terestre care se găseau în 
mare dificultate. Despre ceea ce s-a întâmplat 
la Stalingrad în acele momente ne-a lăsat 
mărturii unul dintre cei mai valoroşi piloţi 
de vânătoare, locotenent-comandorul Tudor 
Greceanu. Sunt pagini cutremurătoare care, 
dacă n-ar fi venit decembrie 1989, s-ar fi 
pierdut, poate, pentru totdeauna. Tudor 
Greceanu s-a născut la 13 mai 1917 în 
Bucureştiul ocupat de armata germană.
„Dle căpitan, dacă tot urmează 
să ne împuşte, e mai normal  
să încercăm să decolăm!”
...Pe data de 10 noiembrie [1942] am primit, direct de la Flotila IV germană, iar apoi retransmis 
prin curier de către Corpul Aerian, un ordin în care ni se 
schimba misiunea. Ni se semnala că ruşii au spart frontul 
cam la 100 km nord de Stalingrad şi au un „mic” cap de pod 
peste Volga, care „desigur, va fi repede lichidat”. Se mai 
produsese un „mic” cap de pod la 50 km sud, în regiunea 
lacului Zaza, în sectorul Diviziei a 3-a de bersaglieri italieni 
şi Diviziei de Cavalerie română. În rezervă erau doar 
rămăşiţele Corpului Vânătorilor de Munte români, care la 
fel „vor lichida imediat această operaţie”.

Zilele care au urmat au dovedit că 
lucrurile nu stăteau deloc aşa.
Cu toată vizibilitatea redusă, cu tot 
plafonul practic zero, noi executam 
zilnic până la 12 ieşiri de avion şi pilot, 
nemaialimentând decât cu muniţie, 
căci puteam face 2-3 misiuni fără a mai 
pune benzină; căram muniţia în capul a 
tot ce mişca, în spatele frontului inamic. 
Dar, în timpul zilei, nimic nu mişca 
acolo. În zori găseam linia frontului, 
în cele două capete de pod, tot mai 
avansată şi lărgită. Acţiunea blindatelor 
se petrecea numai noaptea, iar ziua 
fiecare tanc pătrundea într-o clădire 
care se surpa asupra lui, constituind 
camuflaj. Seara pleca din nou la atac.
Toate mijloacele de luptă, oameni şi 
tehnică, erau vopsite în alb şi de aici dificultatea de a 
le descoperi din viteza avionului.
Foarte curând ne-am dat seama că această vastă 
învăluire urmărea o încercuire a trupelor noastre, a 
celor germane şi italiene. Sigur că a existat şi reacţie 
puternică germană, dar cu prea puţine forţe (căci 
unităţi în rezervă nu existau). Totuşi, ştiam că două 
corpuri de armată germane erau deplasate de urgenţă 
pentru a se opune atacului sovietic. Corpul blindat al 
generalului Guderian, aflaserăm noi, plecase într-un 
marş forţat cu intenţia să zădărnicească încercuirea, 
venind de la Orel (marş forţat care a rămas în analele 
războiului drept cea mai extraordinară mişcare de 
blindate din istoria militară), dar toate aceste intervenţii 
au fost tardive, căci pe ziua de 20 noiembrie am 
constatat că încercuirea se definitivase, iar Karpovka, 
cu unităţile pe aerodromul ei, împreună cu Armata a 
6-a germană a generalului Von Paulus erau izolate 
într-un perimetru de cca 600 km.
Mă întorc puţin pentru a relata câte ceva despre 
comportamentul propriilor noştri coman danţi. În 
zilele de 11 şi 12 noiembrie, noi raportasem prin 
radio Corpului Aerian situaţia. Am primit ordin să 
menţinem formaţia şi să trimitem înapoi coloana auto 
cu materialele, bagajele şi trupa, păstrând doar strictul 
necesar pentru a putea opera. De aceea, pe ziua de 
16 noiembrie coloana auto cu locotenentul mecanic 
Simoneta şi 300 de oameni a plecat spre Tacinskaia, 
unde se mutase Corpul Aerian (mult mai înapoi), în 
timp ce bombardamentul, recunoaşterea şi celelalte 
avioane rămăseseră la Morozowskaja. Seara, 
Simoneta s-a întors cu coloana, 
spunând că şoseaua (unica) fusese 
interceptată şi că nu mai aveam pe 
unde trece.
Am raportat Corpului Aerian. 
Nu peste mult timp s-a recepţionat 
radiograma „Puneţi-vă sub ordinele 
unităţilor germane de pe aerodrom şi 
în subzistenţa lor, nu putem face nimic 
pentru voi. Dumnezeu fie cu voi”. Era 
un aviz de a nu mai deranja Corpul 
Aerian cu problemele noastre şi un 
fel de a se descotorosi de o unitate 
„sacrificată”.
Ulterior am aflat că la repetatele 
sesizări făcute de cei de la Observaţie 
asupra mişcărilor de trupe şi blindate 
din spatele frontului rusesc, cu mult 
înainte de încercuire, generalul Ermil Gheorghiu 
răspunsese căpitanului Dicescu: „Vreţi să râdă nemţii 
de noi? Vă speriaţi? Nu mai fiţi alarmişti şi vedeţi-vă 
de treabă”. Aceste rapoarte au fost scrise şi se găsesc 
în arhivele militare.
În ziua de 20 noiembrie, după-masă, ne-am pomenit 
pe aerodrom cu două avioane Savoia Marchetti, 
pilotate de Udriski şi de Nae Spuză. Fără ordin, 
numai din solidaritate camaraderească, au venit la noi 
pentru a evacua răniţii (Panait Ioan, coechipierul meu, 
grav rănit, a refuzat evacuarea), piloţii fără avioane şi 
ce mai puteau lua din tehnicieni şi bagaje. Au plecat 
pe înserat după ce le-am mulţumit. Ne-au îmbrăţişat. 
Erau convinşi că nu ne vor mai vedea.
Atunci a plecat de la noi şi Vintilă Brătianu, care aici 
şi-a încheiat cariera de foarte bun pilot de vânătoare, 
excelent luptător şi român.
Noi am rămas singuri. Am luat legătura cu cei de la 
Stukas, ne-am pus sub ordinele maiorului Barnhelm şi 
am conlucrat cu ei zilele următoare. Ei ne-au spus că 
la timpul util ne vor da ordin de evacuare.
Pe 21 şi 22 am însoţit formaţiile de Stukas şi 
împreună am atacat peretele încercuirii; acum 
ajunsese de 300 km. Activitatea aeriană rusească era 
slabă (totuşi, existentă) din cauza condiţiilor meteo 
atât de nefavorabile.
Pe ziua de 22 seara, Stukas-urile au plecat într-o 
„misiune” pentru care n-au cerut însoţire. Nu s-au mai 
întors pe aerodromul Karpovka. Ne-au lăsat absolut 
singuri, fără subzistenţă; numai cu benzină şi muniţie.
Presiunea ruşilor pentru a restrânge zona 
încercuită deve nise atât de puternică, încât acum 

auzeam ziua şi noaptea duelurile de artilerie, de 
mitraliere şi „ronţăitul” specific al şenilelor de tancuri. 
Gerul făcea ca schimburile de santinelă să fie doar 
de o oră şi le dublasem. Oamenii 
erau nedormiţi, noi la fel şi mai 
trebuia să mai şi zburăm, atât 
pentru a ne opune cât de cât 
presiunii ruseşti, cât şi pentru a 
şti exact linia acestui front care 
se restrângea ceas de ceas.
Bateriile de artilerie A.A. 
fuseseră aduse pe aerodrom. 
Dintr-un moment într-altul ne 
aşteptam să fim atacaţi.
În ziua de 23 nu s-a putut 
zbura din cauza unui viscol 
cumplit, care făcea decolarea 
imposibilă. Nu însă şi activitatea 
tancurilor ruseşti. Aşa se face 
că încă pe la orele 16, când se 
întuneca, dinspre sud (calea 
ferată în rambleu) zgomotul de 
tancuri devenise foarte puternic 
şi ne aşteptam ca în cursul nopţii 
să dea peste noi. (Ruşii, cred 
şi acum, nu ştiau de existenţa 
aerodromului, altfel ne-ar fi 
atacat sigur).
Pentru acest motiv, comanda grupului, Escadrila 57 
şi staţia radio au părăsit latura de sud şi s-au înghesuit 
peste noi (56 şi 58) pe latura de est.
Am pus santinele şi patrule comandate de ofiţeri 
pe latura de sud, bateriile lui Şerbu şi Apostolescu în 
faţa avioanelor cu ţevile orizontale îndreptate spre 
sud şi am aşteptat noaptea. Urma să cerem prin radio 
aprobarea de evacuare a aerodromului, patru avioane 
de transport greu, pentru oameni şi, dacă vremea va 
permite, să decolăm cu cele 30 de avioane pe care le 
mai aveam disponibile (la unele dintre ele, mecanicii 
lucrau cu un spirit de sacrificiu formidabil).
N-am apucat să expediem radiograma. Atacul s-a 
produs între orele 8 şi 9 noaptea, când un zgomot 
puternic de şenile ne-a dat a înţelege că ruşii se 
hotărâseră. Iscoadele de la calea ferată au venit în fugă 
să ne avertizeze că un mare număr de tancuri T 34 se 
oprise imediat dincolo de calea ferată, cu oamenii pe 
jos. S-au oprit, au făcut focuri şi se pregătesc de atac 
spre nord. Rămăsese pe latura de sud-est coloana 
noastră auto încărcată şi folosită acum drept camuflaj.
Tudor Greceanu, fotografie făcută în ziua  
în care a fost decorat cu cea mai înaltă 
decoraţie de război românească,  
Ordinul „Mihai Viteazul” clasa a III-a
Pe la ora 9 primele tancuri au apărut la creasta căii 
ferate. Silueta lor era vizibilă pe fundalul luminat de 
focurile din spate. Viscolul se mai potolise. Şerbu şi 
Apostolescu au deschis foc de 
artilerie eficace, ochit pe ţeavă. 
Tancurile s-au retras, lăsând unul 
imobil pe creasta căii ferate. A 
urmat o acalmie de vreo oră în 
care ruşii, probabil, s-au sfătuit 
cum trebuie procedat, neştiind ce 
forţe au în faţă.
Era evident că următorul atac 
nu se va mai opri atât de uşor, 
căci noi ştiam de ce forţe ridicole 
dispuneam în realitate. A existat 
un fel de consiliu al ofiţerilor. 
Gradele, funcţiile şi vechimea 
nu mai aveau nicio semnificaţie. 
Crihană nu mai exista nicăieri, 
Stătescu nici atât. Comandanţii 
în asemenea situaţii se selec-
ţionează singuri, oamenii îi 
înţeleg, le acceptă autoritatea, 
curajul şi inteligenţa şi execută 
ordinele lor. 
Primul lucru a fost să se dea 
ordin tuturor oamenilor să urce 
toate avioanele cu coada pe 
butoaie de ulei, pentru a putea trage la orizontală 
cu tunurile şi mitralierele de bord. În timp ce acest 
lucru se executa sub supravegherea subofiţerilor şi 
maiştrilor, noi am continuat sfatul şi s-a hotărât ca în 
fiecare avion să fie un pilot. Focul va fi deschis numai 
la ordinul căpitanului Şerbănescu. Atacul s-a repetat 
pe la ora 10. De data asta cu foarte multe tancuri, 
care au apărut trăgând. Şerbănescu a dat ordin să se 
deschidă focul. A început un adevărat infern. Pentru 
a doua oară ruşii s-au retras dincolo de calea ferată, 
surprinşi de intensitatea şi de genul de foc pe care 
îl primeau. În fond, erau pifani şi era posibil ca nici 
atunci să nu fi identificat un aerodrom. La un nou 
sfat, am hotărât cu toţii că ofiţerii în niciun caz nu pot 
cădea vii în mâna inamicului, căci nimeni nu poate 
garanta cât poate rezista fiecare la „anumite metode 
de interogare”. Pe subofiţeri i-am lăsat să hotărască 
singuri ce vor face. Au fost de acord că vor urma 
soarta noastră.
De data asta pauza a fost mai mică şi de dincolo 
de calea ferată a început un foc ucigător din zeci 
de tunuri, care a căzut pe tot aerodromul. Avioane 

distruse sau incendiate, zeci de morţi sfârtecaţi, braţe 
şi picioare care zburau pe sus. Căram cu greutate 
răniţii în bordeie şi adesea, la lumină, vedeam că 
am cărat un mort sau o bucată de om. Eram plini de 
sânge, de fum şi praf, ca urşii, în costumele noastre 
îmblănite. Eram disperaţi. La un moment dat a venit 
la Şerbănescu adjutantul Vinca Tiberiu, care i-a spus: 
„D-le căpitan, dacă tot urmează să ne împuşte, e mai 
normal să încercăm să decolăm”.
Unitatea exista numai în virtutea avioanelor. 
Dacă numai unul va reuşi, el va putea spune ce s-a 
întâmplat aici şi, cine ştie, va putea cere un ajutor 
pentru eventualii supravieţuitori. Şerbănescu, fără 
nicio ezitare, a acceptat şi s-a început identificarea 
avioanelor care mai puteau decola. S-au găsit doar 
16. Vinca a declarat că el mai ia un camarad culcat 
pe burtă în fuzelaj după ce va demonta aparatul de 
radio, instalaţia de oxigen şi blindajul rezervorului. Toţi 
au fost de acord.
I-am propus lui Panait să-l iau cu mine, dar a refuzat 
spunând că va zbura ca pilot. Şi-a desfăcut gutiera 
şi pansamentele şi a plecat la avion. Eu l-am luat 
pe Zaverdeanu şi mi-am supravegheat demontarea 
părţilor stabilite din avion.
Când Şerbănescu a tras racheta roşie care dădea 
semnalul de decolare a fost o adevărată nebunie. A 
nu se uita că era o noapte beznă, luminată doar de 
incendii, de fulgerăturile proiectilelor şi de trasoare de 
toate culorile. Aerodromul era plin de gropi de obuze. 
Tancurile ruseşti, la pornirea motoarelor noastre, au 
înţeles în sfârşit pe cine au în faţă. Au reluat înaintarea 
pe aerodrom, trăgând încontinuu. La decolare, 
Naghirneac s-a ciocnit de Rozariu, ambele avioane 
au luat foc şi ardeau la distanţa de 50 m unul de altul. 
Iolu Nicolae având în braţe pe Simoneta a fost izbit 
în plin de un obuz de tanc rusesc: Simoneta a murit 
şi Iolu, cu craniul sfărâmat, a rămas pe loc (ulterior 
a fost evacuat prin nu ştiu ce minune la un spital în 
Germania; a supravieţuit cu o placă de argint în cap).
Văzând această nebunie, i-am spus lui Panait 
(care nu zburase niciodată noaptea) să rămână pe loc 
şi să decoleze doar la urmă, odată cu mine, care îmi 
asumam răspunderea navigaţiei până la Tacinskaja.
Ultima imagine pe care am înregistrat-o este aceea 
a tancurilor ruseşti trecând ca peste vreascuri peste 
bateria A.A. a lui Apostolescu şi pe Şerbu care, singur în 
baterie, în cămaşă, trăgea cu toate patru tunurile de 75. 
Tudor Greceanu (primul din stânga) şi Alexandru Şerbănescu (al doilea din dreapta), doi dintre eroii de pe aerodromul de la Karpovka

I-am arătat lui Panait avioanele lui Narghineac şi 
Rozariu arzând şi i-am spus că cel mai bine e să trecem 
printre ele, ca să aibă un reper de decolare. Aşa am 
făcut, lăsând loc lui Panait, am trecut razant pe lângă 
Rozariu şi cu avionul dezechilibrat de Zaverdeanu, am 
reuşit să mă desprind. Am avut bucuria de a vedea 
lângă mine lumina roşie a lui Panait. Nu mai aveam 
radio, dar Panait mi-a făcut semn să nu plecăm cu 
muniţie la noi, aşa că, de două ori am picat, trăgând 
cu toate armele în infanteriştii ruşi.
Niciun reper, noapte, ger cumplit şi doar o biată 
busolă magnetică, care arăta ce vrea ea. Totuşi, cu 
ceasul, cu busola (pe care o cunoşteam acum perfect) 
am ajuns exact unde am vrut: Tacinskaja. 
...Am ajuns primii. După noi au mai aterizat Scurtu 
Dan, Burileanu Nicolae, Milu Ioan. Restul au aterizat 
fie la Morozovskaja, fie pe terenuri vecine.
Deşi Tacinskaja avea toată dotarea necesară, noi 
am aterizat pe teuri de benzină, căci nu aveam cu ce 
recepţiona.
Ne-am scos „clienţii” din „cutie” şi apoi am plecat cu o 
motocicletă la locuinţa lui Gheorghiu Ermil. Cu greu am 
fost „autorizaţi” să-l trezim. I-am expus ce s-a întâmplat 
la Karpovka. La început s-a cam speriat (am spus cam 
cum arătam) căci nu ne-a recunoscut, apoi a ascultat tot 
şi după o „matură chibzuinţă” a explicat că nu se poate 
face absolut nimic. I-am întors spatele şi am plecat la 
aerodrom, unde am găsit tot personalul în picioare. 
Le-am relatat întrevederea. Erau revoltaţi încât au 
declarat că bombardierii aşteaptă să se lumineze de 
ziuă pentru ca ruşii să intre la camuflaj şi vor decola fără 
ordin, pentru a salva ce mai pot de la Karpovka. Aşa au 
şi făcut şi două Junkers-uri 52 au ajuns la Karpovka în 
zorii zilei. Au fost asaltaţi de bieţii supravieţuitori şi înainte 
de a se opri din aterizare erau deja supraîncărcaţi, 
aşa că au trebuit să decoleze pentru a nu fi distruse 
avioanele. Doi soldaţi însă au reuşit de disperare să ia 
în braţe un montant de la coadă. Numai unul a ajuns la 
destinaţie, dar atât de îngheţat încât numai cu ranga a 
putut fi desprins de montanţi.
...Peste circa o lună, la Tacinskaja a ajuns un 
grup de supravieţuitori de la Karpovka. În jur de 200 
de oameni care, sub comanda unui ofiţer de rezervă 
de administraţie, sublocotenentul Drăgan, şi a unui 
elev mecanic, Bîscă Marin, pe jos, înarmaţi doar cu 
puşti Manlicher 6,5 mm model 1893, mergând numai 
noaptea, mâncând rădăcini şi zăpadă, au străbătut 
300 km în teritoriul inamic, apoi linia frontului şi, ca 
nişte stafii în zdrenţe, s-au întors acasă. Ultimele 
rămăşiţe ale Grupului 7 Vânătoare de Messerschmitt 
109 E7... n
Aici se încheie una dintre cele mai dramatice 
pagini de război din istoria românilor. Pilotul de 
vânătoare Tudor Greceanu şi-a scris amintirile 
din război în anii 1990-1993. A murit la 29 
decembrie 1994, la spitalul Colentina, după o 
dublă amputare a unui picior.
După moartea lui, familia - mai bine zis cei 
care au mai rămas, Radu Greceanu (1915-2012) 
şi Martha Greceanu (1919-2008), din  neamul 
boierilor moldoveni Greceanu - s-au zbătut să 
obţină aprobarea ca o stradă din Bucureşti să-i 
poarte numele, la marginea căreia să se ridice, 
pe cheltuială proprie, un monument în memoria 
piloţilor de vânătoare căzuţi în război.
Nu e loc să vă spun aici câte mizerii au 
suportat pentru această „pretenţie” a lor!
În cele din urmă, Primăria Sectorului 1 „s-a 
îndurat” să dea unei piaţete din sectorul respectiv 
numele acestui „aristocrat al suferinţei”, cum 
l-a numit Monica lovinescu. A fost obţinută 
şi aprobarea pentru ridicarea „Monumentului 
Eroilor Piloţi de Vânătoare”, dar, culmea!, unul 
dintre locuitorii „Cartierului primăverii”, unde 
se află piaţeta respectivă, a făcut „plângere 
prealabilă” prin care a solicitat revocarea 
autorizaţiei de construire.
Nu ştiu să existe vreun precedent pe această 
temă. De aceea, redau întocmai „argumentul 
decisiv” al petiţionarilor: „Anexez prezentei şi un 
tabel cu persoanele ce locuiesc în carter (sic!) ce 
se consideră, de asemenea,  lezate în interesul lor 
legitim, prin amplasarea monumentului în spaţiul 
verde, în condiţiile în care poluarea oraşului este 
în creştere şi traficul s-a intensificat pe străzile 
adiacente, pentru deblocarea (fluenţa) arterelor 
intens circulate din apropiere (Calea Dorobanţilor şi 
str. Beller). Totodată, considerăm că este lezat şi un 
interes legitim public.” 
la moartea pilotului de vânătoare Tudor 
Greceanu, Monica lovinescu scria de la Paris: 
„A murit Tudor Greceanu, iar noi am pierdut încă un 
prilej de a redeveni ceea ce poate am fost odată, 
ceea ce în orice caz el a fost: oameni întregi, în 
deplinătatea răspunderii noastre.”
DuMITRu ROMAN
P.S. Monumentul Piloţilor de Vânătoare a 
fost ridicat undeva la capătul străzii Teheran, 
din Bucureşti, dar inaugurarea lui nu s-a făcut 
niciodată!... n
30 România Eroică nr. 2 (59) - 2019
DosaR „RoMÂNIa ERoICĂ“
„Să trăiţi, dom’ plutonier, aş avea şi eu o rugăminte!”
...Mai erau unii ostaşi nefericiţi care se rătăciseră de unităţile lor şi vaga bondau 
în zona încercuită, deoarece nu aveau curajul să se 
prezinte la alte unităţi, de teama de a nu fi consideraţi 
dezertori, pentru că dezertarea de pe linia întâi a 
frontului se pedepsea cu moartea. Curtea Marţială din 
zona de încercuire funcţiona zi şi noapte, de aceea 
era periculos să circuli izolat şi fără ordin scris asupra 
ta, în care să fie menţionată misiunea primită. Zona 
încercuită era patrulată, în permanenţă, de poliţia 
frontului.
Într-una din seri, în timp ce mă aflam în apropierea 
adăpostului meu, s-a apropiat de mine un soldat care 
abia-şi târa picioarele, şi cu o voce stinsă mi-a zis:
Să trăiţi, dom’ plutonier, aş avea şi eu o rugăminte.
Omul se uita în pământ şi-şi căuta cuvintele ca să 
poată spune ce-l doare. În acest răstimp eu l-am privit 
şi am văzut că arăta jalnic. Era sumar îmbrăcat, cu o 
manta scurtă pe el, pe cap în loc de căciulă purta un 
turban, încropit probabil din mantaua unui mort. Era 
înalt, foarte slab, şi la spate îi atârna o carabină.
Spune, omule, ce doreşti? - l-am întrebat pe un ton 
deloc milităresc.
Subofiţerul Sandu V. cernat 
este şi nu este unul dintre „ostaşii 
lăsaţi în urmă”. Aflat pe frontul de 
est, la cotul Donului, a avut de 
două ori ocazia să plece în ţară, 
dar, spre cinstea lui, a refuzat să-şi 
părăsească postul şi camarazii! 
iată cum povesteşte aceste 
momente: 
„...Înainte de ruperea frontului 
şi de încercuire, am avut ocazia 
să plec spre Vest, spre casă, cu 
un lot de circa 500 de cai răniţi 
sau slăbiţi, care erau evacuaţi în 
spatele frontului pentru tra tament 
şi recuperare. Am refuzat acest 
lucru, deoarece îmi trebuiau doar 
două luni şi ceva de stagiu de 
front pentru a îndeplini condiţiile 
de avansare.
Mi s-a mai oferit şi o a doua ocazie de a veni 
în ţară, cu o săptămână înainte de încercuire. 
Fostul nostru şef, colonelul Nicolae Mirăuţă, 
şeful Serviciului de intendenţă al corpului 6 
Armată, într-una din zile m-a chemat telefonic să 
mă prezint la corpul 6 Armată...
cernat, eu mâine seară plec de pe front la 
Bucureşti, la Direcţia intendenţei, din Ministerul 
de război. eşti de acord să mă însoţeşti, pentru 
a lucra direct în subordinea mea?
Domnule colonel, mai am numai două luni de 
stagiu de front şi sper şi eu să fiu avansat - i-am 
răspuns.
Avansarea-n grad, făcând serviciul la Direcţia 
intendenţei, n-ar fi o problemă şi te sfătuiesc să 
te gândeşti bine, repede.
Vă rog să mă lăsaţi să mă 
gândesc şi vă dau răspunsul 
telefonic, până cel târziu mâine 
la ora 12.
L-am salutat milităreşte, am 
făcut stânga-mprejur şi am plecat 
cu un camion care mergea la 
Divizie. Pe drum m-am tot gândit 
ce să fac. Să plec, să nu plec! 
Nu ştiu ce se întâmpla cu mine, 
dar ceva parcă mă îndemna să 
rămân, totuşi, pe front. A doua 
zi am evitat, în mod voit, să-i 
comunic răspunsul d-lui col. 
Mirăuţă. Pe la orele 13, domnul 
lt. col. Stancu m-a chemat la 
telefon. La cealălalt capăt al 
firului era dl. col. Mirăuţă, care 
mi-a zis: „cernat, mi-ai făgăduit 
un răspus, dar nu te-ai ţinut de cuvânt. eu plec 
în seara aceasta în ţară. Tu ce-ai hotărât?” „Vă 
rog să mă iertaţi, domnule colonel, dar eu ţin 
neapărat să-mi termin stagiul de front”. „rămâi 
sănătos!” - a încheiat, scurt şi tăios colonelul.
Sandu V. cernat a căzut în încercuirea de la 
Stalingrad şi, alături de camarazii săi, a stat patru 
ani în lagărele sovietice. Deşi, undeva, recunoaşte 
că nu crede în predestinări, se întreabă dacă 
nu cumva este adevărat dictonul „ce ţi-e scris, 
în frunte ţi-e pus!”: „A trebuit să sufăr viaţa de 
orfan de război, petrecută parţial printre străini, a 
trebuit să îndur regimul de exterminare la care am 
fost supus în lagărele sovietice, a trebuit să mă 
despart de băiatul meu, ca urmare a destrămării 
familiei şi să iau viaţa de la capăt...”
31România Eroică nr. 2 (59) - 2019
DosaR „RoMÂNIa ERoICĂ“
„Căpitan aviator Spătaru N. şi adjutant Petcu V.,
înmormântaţi la cimitirul din gara Kremidovka...“
Aş vrea să interveniţi să mă pri meas că şi pe mine în 
adăpostul comun, că m-am rătăcit de unitatea mea. 
Dar din ce unitate faci parte? 
Din Compania III-a, ce ţine de Divizia I Cavalerie. 
Şi de când umbli fără niciun căpătâi?
De azi-noapte şi mă simt sfârşit, că n-am mâncat 
nimic de două zile.
Mi s-a făcut milă de el, i-am dat raţia mea de pâine 
şi l-am condus la cel mai apropiat adăpost. La intrare 
am întâlnit un sergent şi, pentru că era cel mai mare în 
grad dintre toţi cei prezenţi, l-am rugat să-l primească 
şi pe cavaleristul pe care-l adusesem. Nu i-am dat 
nicio altă informaţie. După ce l-a măsurat cu privirea, 
sergentul mi-a promis că-l va apăra ca să nu-l scoată 
cineva afară şi a plecat cu el în adăpost. Liniştit, am 
plecat la adăpostul meu, mulţumit că am făcut o faptă 
bună, deşi eram convins că nenorocitul era dezertor 
de la unitatea sa.
Ştiam că dacă va fi prins de patrula de poliţie a 
frontului va fi deferit Curţii Marţiale care-l va condamna 
la moarte, pentru dezertare din faţa inamicului. Ca 
el erau, din păcate, destui ostaşi care, temători de 
moarte şi flămânzi, rătăceau prin zona încercuită în 
speranţa că vor găsi o cale de ieşire.
În dimineaţa următoare, când am ieşit din adăpostul 
meu, l-am văzut pe cavalerist stând în picioare, 
rezemat de o căruţă, cu carabina atârnată de mână. 
Îl recunoscusem după turban. M-am îndreptat spre el 
să-l întreb încotro are de gând să plece, dar el era 
„plecat” deja. Fusese scos din adăpost în timpul nopţii 
şi îngheţase în această poziţie. Iată că s-a murit şi 
aşa. Bietul om, avea poate şi el o familie care-l aştepta 
să se întoarcă de pe front. (Maior  Sandu V. Cernat, 
Prizonier în lagărele sovietice, Editura CORGAL 
PRESS, Bacău, 2008) n
...Nu trecuse niciun ceas de când a plecat Rusalin, când şi-a făcut apariţia un 
bombardier românesc de tip Savoia, urmărit de două 
avioane de vânătoare Rata. Priveam toţi cu înfrigurare 
această luptă inegală, cele două Rata erau mai uşoare 
şi zburau cu uşurinţă manevrându-l pe bombardier, 
care mai greoi nu le putea face faţă. Cu toate acestea, 
la un moment dat am văzut că unul din cele două 
Rata începe să fumege, apoi a căzut ca plumbul la 
pământ chiar peste pivniţa în care cu câteva ore mai 
înainte se adăpostise Rusalin al meu. Celălalt Rata 
a atacat de deasupra şi am văzut cu inima strânsă 
cum şi bombardierul românesc începe să fumege apoi 
începe să se prăbuşească.
Maiorul ioan costăchel (1905-1978), absolvent 
al Şcolii Superioare de război, a participat la 
luptele pentru eliberarea Basarabiei şi la campania 
de cucerire a odessei. Pentru bravura sa a fost 
decorat cu cea mai înaltă distincţie de război 
românească, ordinul militar „Mihai Viteazul” clasa 
a iii-a, şi „crucea de Fier” germană. Pe front, ioan 
costăchel şi-a notat, zilnic, momentele prin care a 
trecut. referindu-se la aceste însemnări, scriitorul 
şi veteranul de război radu Theodoru, ajuns la 
venerabila vârstă de 96 de ani, apreciază: „Jurnalul 
notat la zi, fără nicio intenţie de subtext, într-un 
război cu acte neloiale din partea inamicului, ca 
să nu le spun bestiale, consemnează una dintre 
calităţile morale esenţiale ale ostaşului român: 
omenia: Momentul în care batalionul maiorului 
ioan costăchel întâlneşte în Trans nistria o 
coloană de refugiaţi evrei şi oştenii îşi scot din 
sacii de merinde raţia lor austeră, dăruind-o 
acestora, se constituie 
încă într-un argument 
notabil de omenie care 
se adaugă documentelor 
oficiale emanate de la 
autorităţile locale, de 
la Bug la Morava, prin 
care se mulţumeşte 
Armatei române pentru 
comportamentul plin de 
umanitate faţă de cei aflaţi în suferinţă.
Pagini care ne împli nesc, restituindu-ne curaţi 
şi eroici pro priei noastre conştiinţe.”
În 26 septembrie 1941, căpitanul ioan 
costăchel descrie în jurnalul său de front o 
luptă aeriană, care se încheie cu moartea a doi 
piloţi români. era la Kremidovka, în sectorul de 
front al regimentului 22 infanterie, comandat de 
colonelul Duţescu.

Deodată am respirat uşuraţi. Din avionul plin de fum 
s-au desprins doi oameni venind vertiginos în jos, apoi 
li s-au deschis paraşutele. De departe motociclistul a 
observat şi ne-a arătat nouă un Messerschmitt care 
venea aici. Bandiţii de pe Rata, în loc să-şi vadă de 
treabă după ce au doborât bombardierul, au început să 
mitralieze pe cei doi aviatori care săriseră cu paraşuta 
şi care nu se mai puteau apăra. Acest act de laşitate, de 
cruzime şi de bestialitate ne-a revoltat în aşa măsură 
încât am deschis focul cu armele şi cu o puşcă mitralieră 
asupra celor de pe Rata, deşi era o prostie, că nu-i 
puteam ajunge, dar atunci nu ne dădeam seama.
Cei doi aviatori români au fost măcelăriţi. Noi 
urmăream cu toată atenţia şi ne făceam cruce rugând 
pe Dumnezeu ca Messerschmitt-ul să ajungă la timp. 
Ruga ne-a fost ascultată, avea culorile roşu, galben 
şi albastru. Bandiţii de pe Rata nu l-au văzut decât în 
ultimul moment când acesta era foarte aproape şi i-a 
doborât din prima rafală. Acest al doilea avion Rata 
a căzut tot aproape de beciul în care cu puţin înainte 
se adăpostise Rusalin. Aviatorii de pe cele două Rata 
s-au făcut terci. Am fugit cu motocicleta la cei doi 
aviatori români, care erau târâţi de paraşute pe câmp 
şi le-am scos paraşutele. Muriseră amândoi.
Aviatorul de pe Messerschmitt ne-a făcut un semn 
amical cu mâna apoi a plecat. Am chemat preotul de la 
22 care le-a făcut o slujbă de prohod celor doi români 
şi i-am înmormântat la cimitirul din gara Kremidovka. 
Căpitan aviator Spătaru N. şi adjutant Petcu V. Pe 
ruşi i-am înmormântat tot acolo... (Ioan Costăchel, 
Aşa cum a fost. Jurnalul unui ofiţer român pe Frontul 
de Est şi în prizonierat (1941-1945), Ediţie îngrijită 
de Dumitru Stavarache şi Teodor Vasiliu, Editura 
Artpress, Târgovişte, 2006) n
„Aşa rănit cum era, soldatul s-a târât 
cum a putut cu ofiţerul lui până 
la vâlceaua de la sud de semaforul gării 
Kalindorovc, unde a căzut şi el leşinat...”
26 septembrie 1941. Am ajuns la [Regimentul] 89 aproape de amiază. Aici am asistat la 
înmormântarea lui Hanea. A fost rănit în prima linie. 
Soldatul lui l-a înfăşurat în foaia de cort, l-a luat în 
spate şi a plecat spre înapoi, dar l-a prins o rafală 
de mitraliere care l-a ciuruit pe Hanea, rănindu-l şi 
pe soldat. Aşa rănit cum era, soldatul s-a târât cum 
a putut cu ofiţerul lui până la vâlceaua de la sud de 
semaforul gării Kalindorovc, unde a căzut şi el leşinat. 
Dar cum a avut grijă să se târască până la cărare, a 
fost găsit îndată.
Mă doare foarte mult moartea lui Hanea. Am fost 
colegi în Şcoala Militară şi la Specială. Era un ardelean 
dintr-o bucată. Nu vorbea mult dar când spunea un 
lucru, apoi era numai adevărul. A comandat chiar 
de la început Compania de cercetare a regimentului 
şi a făcut multe isprăvi. Unde era mai greu şi mai 
primejdios, acolo era trimisă compania lui. Dumnezeu 
să-l ierte. A fost un ofiţer brav... (Ioan Costăchel, Aşa 
cum a fost. Jurnalul unui ofiţer român pe Frontul de 
Est şi în prizonierat (1941-1945), Editura Artpress, 
Târgovişte, 2006) n
ofiţer de artilerie, avocat şi scriitor, Alexandru Teodorescu-Schei a luptat pe Frontul de est, a 
căzut prizonier, a îndurat, vreme de şase ani, regimul de exterminare din lagărele sovietice, s-a întors 
acasă şi a încercat să reintre în normalitatea vieţii. În excepţionala sa carte, Învins şi învingător, 1941-
1949. campania din est şi prizonieratul,ediţie îngrijită de Pan izverna, editura ALLFA, Bucureşti, 1998, 
notează: „...Nu regret cei şase ani de chinuri fizice şi morale, suportate în urSS. Aşa a fost să fie! 
Singurătatea prelungită, izolarea m-au făcut să pătrund mai adânc în cuget şi să-mi creez o platoşă care 
să mă ferească de lovituri şi împrejurări vitrege. Ţineam să nu mi se altereze sufletul. Prin introspecţie 
şi stăpânire, cred că am reuşit, chiar de acolo din rusia, să nu urăsc, să nu mă enervez. Am ajuns să 
realizez un echilibru sufletesc. Pe ruşi, care au făcut atâta rău şi mie şi ţării, am constatat că nu-i urăsc. 
orice simţire de acest soi îmi dă senzaţia degradării fiinţei mele...
Acum, când sfârşesc această scriere, constat că imaginea lagărului cu cei şase ani de chinuri 
rămâne departe în urmă, ca şi dragostea ideală din prizonierat. Învins ca oştean, fără a fi strivit de 
destin, mă simt învingător ca voinţă şi speranţă de om, de român. e un adevăr universal: tristeţea 
învingătorilor şi încăpăţânarea de a supravieţui a celor învinşi.
„Măi băieţi, fiţi tari! Nu deveniţi slugile ruşilor. Rezistaţi!”

ofiţer de geniu (sintagmă care se referă la ofiţerii din arma Geniu), 
căpitanul Vladimir Kl. Kiriţescu a supravieţuit 2951 de zile în captivitatea 
sovietică. După ani şi ani, s-a decis să povestească, transcriu din cuvânt-
înainte, „numai ceea ce am văzut şi am trăit eu, ceea ce îmi amintesc 
perfect şi precis, fără adăugiri din imaginaţie sau interpretări care nu ar 
putea fi lipsite de subiectivism”. Aşa s-a născut volumul „Amintiri pentru 
viitor”, apărut la editura Detectiv, sub îngrijirea regretatului muzeograf 
Neculai Moghior şi a doamnei raluca Anca ionescu.
Din multele episoade şi întâmplări descrise cu un talent scriitoricesc 
indiscutabil, ne-am oprit la cel de mai jos, care readuce în discuţie o chestiune 
delicată şi mereu actuală: aceea a loialităţii ostăşeşti. un subiect care ar putea 
oricând constitui substanţa unui „Dosar românia eroică”.
„Spre cinstea tuturor camarazilor mei, ofiţeri aflaţi în această încercuire, nimeni  
nu a acceptat ideea salvării personale şi a părăsirii trupei pe care o comanda...”
...Cunoşteam pe colonelul Dumitru Anastasescu, din Regimentul 9 Dorobanţi, de la Râmnicu Sărat, un om voinic, impunător. Îl vizitam 
odinioară destul de des. Avea o fată, Ţuca, cu care mai discutam din când în 
când.
În lagăr, colonelul Anastasescu a adoptat o atitudine de mare caracter, 
purtându-se cu subalternii ca un frate mai mare. Toţi îl iubeam. Acest ofiţer 
superior spunea mereu celor în subordine, mai tineri: „Măi băieţi, fiţi tari! Nu 
deveniţi slugile ruşilor. Rezistaţi!”. Cuvintele lui parcă veneau din străfunduri, din 
adâncimile istoriei româneşti. Nehrănit fiind şi om mare la trup, şi-a dat seama 
că nu mai rezistă. Şi-a făcut testamentul. Ultima lui dorinţă era să mă căsătoresc 
cu fata lui. Mi s-a comunicat. Mă analizam: viaţa-mi nesigură, ştirb, desfigurat, cu 
gâtul dublu, din care şiroia puroi şi totuşi eram un logodnic prezumtiv...
Colonelul Dumitru Anastasescu, re gretat de toţi, a murit aici, la Oranki... 
(Alexandru Teodorescu-Schei, Învins şi învingător. 1941-1949. Campania 
din Est şi prizonieratul, Ediţie îngrijită de Pan Izverna, Editura ALLFA, 
Bucureşti, 1998) n
...În ziua de 24 noiembrie [1943], după-amiaza, pe tăpşanul iarmarocului de care 
am mai pomenit, au aterizat două-trei avioane de 
transport româneşti. Au venit ca să ridice răniţii şi, de 
reţinut, memoriile de notare şi caracterizare a ofiţerilor, 
care fuseseră trimise cu aproximativ zece zile mai 
devreme la divizii. Răniţii au fost luaţi de la căruţele 
care erau adunate în acel loc. Memoriile ofiţerilor 
însă rămăseseră la fostele posturi de comandă ale 
diviziilor, urmând să îmbogăţească arhivele serviciilor 
secrete sovietice cu descrieri şi caracterizări a o bună 
parte dintre ofiţerii români care urmau, nu prea târziu, 
să cadă în captivitatea sovietică.
Cine s-a gândit vreodată să evalueze seriozitatea 
acestor pierderi?
Cine s-a străduit să cântărească obiectiv conse-
cinţele acestui fapt în legătură cu multe dintre 
fenomenele produse mai târziu în viaţa ofiţerilor 
prizonieri sau în legătură 
cu unele dintre atitudinile 
ulterioare ale acestora?
Piloţii avioanelor respective, văzând că le-au mai 
rămas câteva locuri disponibile şi cunoscând perfect 
încercuirea în care ne aflam, au chemat câţiva ofiţeri 
pe care să-i salveze, trecându-i dincolo de cercul 
„disperării”. Spre cinstea tuturor camarazilor mei, ofiţeri 
aflaţi în această încercuire, nimeni nu a acceptat ideea 
salvării personale şi a părăsirii trupei pe care o comanda, 
a camarazilor cu care urma să împartă tragicul destin.
Indiferent cine ne-a fost în clipa aceea vrăjmaşul, 
această atitudine de eroică fraternitate între ostaşi 
şi de respingere a salvării dezonorante merită a fi 
amintită în orice ocazie în care se pomenesc virtuţile 
neamului nostru românesc... (Vladimir Kl. Kiriţescu, 
Amintiri pentru viitor, 2951 de zile în captivitatea 
sovietică, Editura Detectiv, Bucureşti) n

„Sergentul Tudor şi Galea, încă o pereche nemuritoare
la poveştile de dragoste din literatura universală...”
...Sergentul Tudor venise voluntar în plutonul meu. Aflasem despre el că, într-un atac, 
fusese rănit în faţa reţelelor ruseşti la ambele picioare. 
Atacul fiind respins, cei sănătoşi s-au retras, iar Tudor 
a rămas într-o groapă, special amenajată de ruşi, în 
care ei îşi trimiteau noaptea avanposturile pentru a 
le păzi reţelele. S-a pansat singur, cum a putut, şi a 
aşteptat noaptea pentru a se târî la ai noştri. Cum s-a 
înnoptat, un soldat rus s-a apropiat târâş de groapă. 
Tudor l-a aşteptat până ce s-a apropiat la doi-trei metri, 
a ieşit din groapă şi cu puşca mitralieră l-a somat în 
şoaptă să se predea. Neavând nicio ieşire, rusul a 
ridicat mâinile, şi-a aruncat balalaika şi şi-a continuat 
drumul spre groapă. Sergentul Tudor, cu pistolul în 
mână, se suie în spatele lui, iar rusul este forţat să 
se târască spre poziţiile românilor. Ajuns aproape de 
Şeful Promoţiei de ofiţeri 1942 
„Dezrobirea”, sublocotenentul 
Aurelian Gulan, se înscrie per-
fect în tematica acestui Dosar 
„România eroică”.
Sublocotenentul Aurelian 
Gulan este, o spunem cu 
luciditate şi echilibru, un erou 
din România Mare. Născut la 10 
mai 1922, a urmat liceul Militar 
„Ştefan cel Mare” din Cernăuţi 
(în prezent, Colegiul Naţional 
Militar „Ştefan cel Mare” din 
Câmpulung Mol dovenesc) şi a 
absolvit în 1942 Şcoala de Ofiţeri 
de Infanterie. la solemnitatea 
din 10 mai 1942, prilejuită de 
avansarea promoţiilor, reunite, 
de ofiţeri, în faţa Regelui şi a Conducătorului 
Statului, a primit, din mâna Regelui Mihai, sabia 
şefului de promoţie. O sabie care a devenit un 
simbol, la care, asemeni „bastonului de mareşal 
din raniţa fiecărui soldat”, visau toţi cei care 
cutezau să intre pe porţile şcolilor de ofiţeri ale 
Armatei Regale Române.
Pe lama sabiei erau înscrise următoarele 
cuvinte: „Mihai i regele româniei”, pe o faţetă, 
şi „Slt. Aurelian Gulan şef al promoţiei de ofiţeri 
1942 DeZroBireA!”, pe cealaltă faţetă. Câţi 
ofiţeri au avut onoarea să le fie înscris numele 
lângă numele Regelui? Extrem de puţini! Aceştia 
erau vârfurile, elita Armatei Române, ofiţeri 
învăţaţi să trăiască la mare altitudine, acolo unde 
aerul este atât de rarefiat încât oamenii obişnuiţi 
n-au cum să reziste!
Educaţia primită în familie şi în şcoala de ofiţeri, 
simţul datoriei faţă de patrie şi responsabilitatea 
morală a şefului de promoţie au 
cântărit enorm în destinul acestui 
erou. Repartizat în Batalionul de 
Gardă al Mareşalului Antonescu, 
care îi asigura un adăpost sigur 
în vreme de război, Sublo co-
tenentul Gulan a cerut insistent 
să fie trimis pe front, în linia întâi. 
Aşa a ajuns pe Frontul de Est, în 
Batalionul 4 Vânători de Munte, 
unitate de elită a Armatei Române, 
cu care participă la luptele din 
Caucaz, Kuban, Crimeea şi Sevas-
topol. A căzut prizonier în Fortul 
Hersoneţ-Sevastopol, alături de 
ultimii luptători români care n-au 
mai putut fi evacuaţi în ţară. 
Ostaş lăsat în urmă, erou pentru 
manualele şcolare!... A îndurat timp de 11 ani 
calvarul lagărelor de la Vorkuta şi din Siberia.
la 17 decembrie 1955 a fost repatriat - după 
un deceniu de la încheierea războiului! - dar n-a 
apucat să se bucure de libertate, în 1957 fiind 
arestat şi condamnat, de data asta în propria-i 
ţară, la opt ani de muncă silnică.
Din numeroasele episoade ale cărţii sale - 
Mărturii din iadul roşu. De la Vorkuta la Gherla, 
apărută la Editura Petrion, în 1995 - vă propunem 
un fragment aproape romantic, scris cu duioşie 
şi înţelegere, care fixează în nemurire moartea 
a doi tineri îndrăgostiţi în vreme de război: un 
soldat român şi o tânără rusoaică.
Câte dintre televiziunile de astăzi au timp de 
emisie pentru asemenea subiecte?... 
Cine a fost acest sergent Tudor? unde îşi 
doarme somnul de veci acest erou? Dumnezeu 
ştie!

avanposturile noastre, strigă cât poate că este rănit. A 
ajuns în tranşee, cu rusul luat prizonier.
Ce-a urmat se înţelege de la sine: înaintat la gradul de 
sergent, decorat cu „Virtutea Militară” clasa a II-a, eroul 
pleacă în spital, apoi în concediu, după care revine la 
unitate. Este repartizat, la cererea lui, la mine în plutonul 
de asalt. Aşa l-am cunoscut pe Tudor în Crimeea.
Într-o zi, cum se obişnuia, Tudor a luat de la 
germani zece prizoniere pentru spălat rufe. Seara a 
restituit numai nouă, pe una declarând-o fugită. Aşa 
a rămas Galea la noi, de care Tudor nu s-a despărţit 
niciodată. (...)
La asaltul Sevastopolului din mai 1943, un proiectil 
rătăcit în timpul unor schimburi de focuri de rutină, 
cum le spuneam, avea să curme firul vieţii acestui 
erou, devenit mit înainte de a intra în eternitate. Murise 
zâmbind, îmbrăţişat într-o ultimă încleştare cu Galea 
lui, care nepărăsindu-l în clipa fatală, avea să moară 
odată cu el, adăugând încă o pereche nemuritoare la 
poveştile de dragoste din literatura universală.
Chipul lui Tudor, dar mai ales faptele sale, ataşa-
mentul profund aveau să mă urmărească încă mulţi 
ani, omenia, distincţia acestui prieten erou fiindu-mi 
de multe ori impulsul care mă făcea să înving clipele 
grele...“ (Aurelian Gulan, Mărturii din Iadul Roşu (De la 
Vorkuta la Gherla), Editura Petrion, Bucureşti, 1995)
În ultima redută de la Sevastopol, cetatea al 
cărei destin a stat secole de-a rândul, aproape ca 
un blestem, sub semnul războiului, un ofiţer român, 
sublocotenentul Aurelian Gulan - în chiar ziua în care 
împlinea 22 de ani! - refuză să-şi părăsească subalternii 
şi camarazii, ca să-şi salveze pielea, aşa cum au făcut 
mulţi alţii, abandonându-şi, fără remuşcări, ostaşii. De 
aici încolo, orice comentariu mi se pare superfluu! n
„Am aflat că întreg comandamentul 
a plecat, ajungând în ţară 
cu imaginea unui tânăr ofiţer care 
în acea zi împlinise 22 de ani...”
...Peste două zile, la 10 mai 1943, ziua mea de naştere, la orele 20.00, trebuia să 
fim toţi în portul I, unde ne aşteptau bacuri şi vedete 
rapide, să ne îmbarce în şlepuri, a căror plecare 
era fixată pentru orele 24.00. Plecam fără niciun 
fel de armament, doar cu centurile de salvare. Dar, 
curios, numai eu mai credeam în acţiunea „Evrika”. 
Distanţa până la ţărm era mai mică de doi kilometri, iar 
lungimea acestui arc de cerc, ultima linie, nefiind mai 
lungă de patru-cinci kilometri. Această suprafaţă nu 
mai era un teren liber, era un morman de armament 
şi muniţii, de alimente, de camioane şi căruţe. Printre 
mormane mişunau nemţi şi români, care aşteptau clipa 
îmbarcării, oameni care nu mai reacţionau cu nimic la 
miile de proiectile zvârlite de pe uscat, din aer, de pe 
mare. În noaptea de 8 spre 9 mai n-a dormit absolut 
nimeni. Toţi ne pomeneam monologând cu voce tare, 
vorbeam cu noi înşine, bolboroseam o rugăciune. 
De mâncat nu mai mânca nimeni, intrase şi postul 
în ultima implorare a divinităţii de a ne mai salva din 
acest iad pământesc.
Dimineaţa valurile de avioane prevesteau asaltul 
Sevastopolului. Eram oarecum liniştit, ştiind că linia 
germană nu poate fi pătrunsă atât de uşor, ştiind că 
trebuie să reziste cel puţin trei zile, până la evacuarea 
noastră, a acelora care-şi făcuseră din plin datoria în 
linia întâi. Uruitul unei armate blindate, care-şi târa 
cetăţile de oţel către oraşul erou, plutea deasupra 
întregului vacarm ca un zgomot de fond ameninţător. 
Linia a doua germană, copleşită de tăvălugul care se 
rostogolea nemilos peste ea în valuri interminabile, 
fusese străpunsă. Mii de tancuri, sub protecţia a sute 
de avioane, urmau de aproape deplasarea barajului 
de artilerie care pulveriza totul în faţa lui. Resturile 
unei armate germane, fostă cândva invincibilă, în 
ciuda miilor de faustpatroane şi de ofenrohruri, a 
rezistat şocului doar câteva ore. Către prânz, noi, cei 
din linia a treia, care apăram fortul Hersones, trăiam, 
pentru a nu ştiu câta oară, un alt coşmar. Gloate 
de germani se năpusteau peste linia noastră într-o 
degringoladă care nu făcea pe departe cinste acelora 
care zdrobiseră o Polonie în câteva zile, o Franţă în 
câteva săptămâni, care, în 1942, apărase, în condiţii 
mai grele, un Stalingrad câteva luni, o armată care 
uluise o omenire prin amploarea unor bătălii cu urmări 
catastrofale pentru aliaţi. Pe măsură ce se apropiau 
de noi, rândurile lor se împuţinau, secerate de Goliatul 
dezlănţuit, care le urmărea la câţiva zeci de metri...
Valuri succesive de sute de avioane survolau 
poziţia noastră aruncându-şi încărcăturile ucigătoare 
şi măturând cu mitralierele totul. Şi eu eram acum un 
ins oarecare, care lupta ca fiecare soldat, de capul lui, 
căci singura comandă supremă era rezistenţa. Dar 
minunea se întâmplă şi de data aceasta, colosul fiind 
din nou oprit, din nou cu pierderi enorme. Maşinile 
sanitare ruseşti defilau în zare transportând stârvurile 
celor care crezuseră mai mult în forţă, acelora care 

ignoraseră îndârjirea unor oameni dezamăgiţi, care 
în locul unor mustrări de conştiinţă, a unor umilinţe 
veşnice, au subscris într-un ultim efort pentru o moarte 
eroică.
Către prânz sunt chemat în fortul Hersones, care 
gemea de morţi, de răniţi, de schilozi şi de prizonieri 
ruşi. Erau câteva mii de răniţi, unii peste alţii, care 
aşteptau cu disperare îmbarcarea.
Se reconfirmă îmbarcarea şi mi se propune să plec 
împreună cu comandamentul, aceasta fiind „cea mai 
chibzuită hotărâre”.
Cum să plec? Cum să răspund celor care mă vor 
întreba unde-mi sunt soldaţii?
Am mulţumit respectuos pentru grija manifestată, 
după care, salutând, am plecat la ai mei. Am aflat că 
întreg comandamentul a plecat, ajungând în ţară cu 
imaginea unui tânăr ofiţer care în acea zi împlinise 
22 de ani. În aceeaşi zi de 10 mai devenisem din 
nou voluntar. Hotărârea cea mare fusese luată, 
indiferent de urmări, un şef de promoţie, aşa gândeam, 
nu trebuie să-şi impute niciodată nimic, dimpotrivă, 
avea obligaţia să-şi onoreze această hotărâre. Era 
prima mea opţiune directă pentru moarte, era prima 
mea decizie majoră, categorică, împotriva dezonoarei 
şi a trădării.
Deşi n-am spus nimănui niciun cuvânt, se aflase 
totul. Pentru soldaţii mei devenisem un simbol 
al camaraderiei, noua mea atitudine părea să 
depăşească omenescul. Din nou lovitură de teatru: 
îmbarcarea se amână cu 24 de ore. Din gura tuturor 
nu ieşea decât un cuvânt: „trădare”. Era dificil să 
contrazici nişte oameni în faţa unor fapte evidente... 
(Aurelian Gulan, Mărturii din Iadul Roşu (De la Vorkuta 
la Gherla), Editura Petrion, Bucureşti, 1995) n
locotenentul de Roşiori Andronic Cantacuzino, 
vlăstar din marea familie a Cantacuzinilor, a 
murit eroic la Stalingrad, în prima săptămână 
a atacului sovietic de la cotul Donului: rănit la 
19 noiembrie 1942 la Blinovski (prima zi de atac 
sovietic la Cotul Donului), a murit, călcat de un 
tanc, o saptămână mai târziu, la 26 noiembrie 
1942, la Cernîşevskaia. (vezi schiţa)
Povestea evocării acestui erou a început 
cu mulţi ani în urmă, mai precis, în 2011, când 
prin bunăvoinţa regretaţilor Radu şi Eugenia 
Greceanu mi s-a înlesnit legătura cu domnul 
Ion Mihai Cantacuzino, de la Paris, autorul unei 
celebre biografii - intitulată o mie de ani în 
Balcani - a Cantacuzinilor, familie nu mai puţin 
celebră, din care membri ai acesteia au ajuns 
domnitori în Ţara Românească şi Moldova.
Totul a început în anul 2011 cu un mesaj.
Stimate Domnule roman,
ieri seară, marţi, 8 febr. 2011, după ce am 
vorbit cu D-na Jenny Greceanu la telefon, am 
primit textul „Moartea locotenentului Andronic 
cantacuzino la Stalingrad”, tradus în româneşte. 
Traducerea este excelentă şi chiar frumoasă; 
mi-am permis câteva rectificari de detalii, cum 
ar fi: românii în loc de românii, Paulus în loc de 
von Paulus, ultimul citat l-am pus pe altă linie, 
căci părea să vină din condoleanţele mareşalului 
Antonescu, ceace nu era cazul etc.
Vă voi transmite textul uşor corectat de 
mine. Vă mulţumesc pentru munca şi interesul 
D-voastră pentru acest articol. 
cu stimă, ion cantacuzino, Paris
Prezentăm, în cele ce urmează, fragmente din 
articolul care a apărut, iniţial, în săptămânalul 
armatei, observatorul militar.
Moartea locotenentului Andronic Cantacuzino la Stalingrad
Regimentul 12 Roşiori, din care făcea parte locotenentul Andronic Cantacuzino, era o 
unitate de elită, comandată de colonelul Dumitru Luca 
(dispărut la 18 decembrie 1942); acest 12 Roşiori era 
în compunerea Diviziei 1 Cavalerie, comandată de 
generalul Constantin Brătescu, care a căzut prizonier 
la 3 februarie 1943 şi nu va reveni în ţară decât peste 
cinci ani de captivitate.
Divizia 1 Cavalerie aparţinea Corpului 4 Armată, 
din Armata 3 română, destinată apărării de-a lungul 
Donului, acolo unde fluviul face un cot către răsărit, 
apropiindu-se la 50 km de Stalingrad, pe Volga; iar 
Volga face în acest loc o buclă către Don, la vest.
Cealaltă armată română, angajată în sprijinul 
Armatei 6 germane, care se afla în faţa Stalingradului, 
era Armata 4, amplasată la sud de Stalingrad, în Stepa 
Calmucă, în apropierea unor lacuri. Aceste două 
armate române erau sub comandamentul Mareşalului 
Ion Antonescu, cel care va sfârşi executat de comunişti 
la 1 iunie 1946.
37România Eroică nr. 2 (59) - 2019
DosaR „RoMÂNIa ERoICĂ“
Pe la 15 august 1942, locotenentul Andronic 
Cantacuzino s-a îmbarcat, cu Divizia 1 Cavalerie, în 
portul Constanţa, cu destinaţia Odessa, cucerită de 
români cu 10 luni înainte, apoi către Oceakov, 
oraş situat la confluenţa Bugului cu Nipru; 
acolo, militarii români au debarcat şi 
au pornit într-un lung marş de circa 
900 km spre est, traversând Ţinutul 
Cazacilor şi bazinul Doneţului; 
primele elemente au ajuns la Cotul 
Donului în jurul lui 15 septembrie. 
În mod sigur, Andronic a debarcat 
cu regimentul său printre ultimii, 
deoarece în octombrie pictase o 
acuarelă reprezentând un oraş în 
depărtare, situat pe un fluviu: era 
vorba de Mariopol (rebotezat mai 
târziu Jdanov), la nordul Mării de Azov.
Odată ajunsă pe Don, după un 
marş epuizant, Divizia 1 Cavalerie a fost 
dispusă, de către Comandamentul German, 
în apărarea unui front de 15 km de-a lungul 
Donului, la nivelul localităţii Kleţkaia.
De acum înainte, soarta Regimentului 12 
Roşiori era pecetluită şi, odată cu ea, şi a lui Andronic, 
deoarece grosul contraofensivei ruse se va îndrepta 
spre Kleţkaia, după cum vom vedea mai departe.
La 12 septembrie, o întâlnire de primă importanţă 
avusese loc între Stalin şi generalii Jukov şi Vasilevski: 
pentru a slăbi asediul Stalingradului, abia început 
de către germani, s-a hotărât să se pregătească o 
gigantică operaţie de încercuire prin spatele inamicului, 
străpungând frontul în punctele cele mai slabe, adică 
acolo unde frontul era susţinut de către ne-germani, în 
principal de către români, prost înarmaţi, la joncţiune 
cu italienii. Aceasta se va numi Operaţia „uranus”.
Încă din 20 septembrie, autorităţile române au 
protestat pe lângă generalul Paulus, comandantul 
Armatei 6 germane, împotriva faptului că o trupă de 
elită puţin numeroasă, Divizia 1 Cavalerie română, 
apăra singură, în linia întâi, un front de 15 km... Protest 
zadarnic, căci se aştepta grosul Armatei 3 române, 
cu infanteria sa, care ar fi trebuit iniţial să opereze 
în Caucaz (petrolul de la Baku), dar care era acum 
trimisă în grabă (via Rostov) la Cotul Donului, pentru 
a proteja ariergarda Armatei 6 germane, angajată de 
Hitler în asediul Stalingradului.
La 1 octombrie, comandantul Armatei 3 române, 
generalul Petre Dumitrescu, s-a instalat la Punctul 
de Comandă de la Morozovskaia, situat departe de 
liniile frontului, la 150 km S-V de linia frontului de la 
Kleţkaia şi la 200 km vest de Stalingrad.
La 1 noiembrie, ansamblul dispozitivului român 
se afla pe locul stabilit, dar pierderile erau deja 
severe pentru Divizia 1 Cavalerie, dispersată 
singură în linia întâi; la această dată, 
fără luptă, pierduse 550 de oameni din 
cauza obuzelor ruseşti care, venind de 
dincolo de Don, îi hărţuiau mai ales 
noaptea.
În noaptea de 12 spre 13 no-
iembrie, locotenentul Andronic Can-
tacuzino a fost grav rănit la şold; a 
doua zi a fost evacuat în spatele liniei 
şi, de aici, a fost transportat într-un 
spital de campanie la Cernîşevskaia 
(mai târziu, Sovietskaia), situată pe 
râul Cir, la jumătatea distanţei dintre 
frontul de la Kleţkaia şi Punctul de 
Comandă român de la Morozovskaia. 
Andronic l-a anunţat imediat pe tatăl său, 
colonelul în retragere Nicolae Cantacuzino 
(fiul Nababului, fost prim-ministru), printr-o 
scrisoare cam neclară, pentru a linişti familia; 
de asemenea, el a expediat o carte poştală a Crucii 
Roşii iubitei sale Juliette, care locuia în acel moment 
în California, arătând că este grav rănit, dar în viaţă; 
un spaţiu era prevăzut pentru răspuns cu retur pentru 
expeditor, ceea ce Juliette a şi făcut, dar în zadar, căci 
evenimentele se precipitaseră. 
În 16 noiembrie o explozie uriaşă a luminat noaptea 
la Morozovskaia: erau depozitele de combustibil şi 
de muniţii ale Armatei 3, care se dispersau în fum! 
Cedând panicii (sau poate trădării?), comandantul 
Depozitului, care auzise că Ruşii atacă (la 150 km la 
nord...!), aruncase totul în aer, „conform ordinelor”, şi, 
la zvonul „vin Ruşii!”, Morozovskaia s-a golit... către 
Vest! Dispozitivul român al Armatei 3 nu era, după 
cum se vede, deloc pregătit să înfrunte asaltul terifiant 
pe care sovieticii îl pregăteau sub numele de cod 
„Uranus” şi pe acest fapt se bazaseră strategii ruşi 
Vasilevski şi Jukov.
Mult prea dispersaţi pe linia frontului, românii nu 
dispuneau, practic, de artilerie: puţinele tunuri de 
fabricaţie cehoslovacă, pe care le aveau, nu erau 
capabile să străpungă blindajul noilor tancuri T 34. 
Sovieticii ştiau acest lucru, căci capturând un astfel de 
tun l-au experimentat pe blindajul tancului T 34: nimic, 
obuzul tunului cehoslovac nu a străpuns blindajul 
noului tanc! Românii aveau să constate acest lucru pe 
pielea lor. De acum înainte, aceste tunuri din dotarea 
Locotenent  
Andronic Cantacuzino

Armatei Române au fost poreclite de ruşi „toc-toc” 
(„bate la uşă!”) şi tanchiştii lor nu s-au mai temut de 
preparativele asaltului, desfăşurate în marea linişte a 
stepei înzăpezite, care amortiza zgomotele pregătirilor.
În realitate, românii auzeau foarte des noaptea 
zgomote suspecte şi îngrijorătoare venind de pe 
celălalt mal al Donului, care alternau cu exploziile din 
ce în ce mai frecvente ale obuzelor care ajungeau 
la ei. În repetate rânduri, Comandamentul Român îl 
prevenise pe generalul Paulus de iminenţa unui atac 
sovietic în sectorul de la Cotul Donului; în zadar, căci 
pentru Hitler, care conducea personal operaţiile (din 
Bavaria...), bătălia trebuia să aibă loc acolo unde erau 
germanii, adică la Stalingrad – şi nu la 150 km în spate, 
în pofida informaţiilor concordante ale patrulelor de 
aviaţie, ale unor dezertori capturaţi şi ale serviciului 
de informaţii german, care, toate, au confirmat o mare 
agitaţie dincolo de Don, în faţa sectorului românilor. 
Hitler se agăţa, inutil şi inexplicabil, de oraşul 
Stalingrad, total ruinat.
Din toate aceste cauze, Operaţia Uranus, pregătită 
în secret timp de două luni, a reuşit întrutotul.
La 19 noiembrie, la ora 7.30 (ora rusă, în avans cu 
două ore faţă de ora germană), odată cu ivirea zorilor 
şi pe o ceaţă „deasă ca laptele” (conform unui general 
sovietic), un potop de fier şi de foc s-a abătut asupra 
Cotului Donului în sectorul românilor, pe direcţia 
Kleţkaia şi Blinovski; dimineaţa, apărarea română a 
fost străpunsă în aceste două puncte. Pe aici, timp de 
o săptămână, s-au scurs tancuri, cavalerie şi infanterie 
sovietice spre sud-est. 
La 20 noiembrie, în zori, frontul de la sud de 
Stalingrad, ţinut în aceleaşi condiţii precare de către 
Armata 4 română, a fost străpuns, aproape 
identic, de către blindatele sovietice, care s-au 
îndreptat în mare viteză către nord-vest, pentru 
a face joncţiunea cu cele care străpunseseră la 
Cotul Donului.
Această joncţiune a avut loc în duminica 
de 22 noiembrie, la Kalaci, pe Don, la 65 km 
vest de Stalingrad; ceea ce însemnă că Armata 
6 germană din Stalingrad a fost încercuită în 
mai puţin de patru zile! Culmea ironiei, în ajunul 
ofensivei sovietice, la 21 noiembrie, principalul 
general adjutant al lui Hitler era preocupat de 
„modificarea care trebuia adusă uniformelor 
ofiţerilor şi cadrelor din Wermacht”, în timp 
ce Hitler îi interzicea generalului Paulus să 
părăsească zona pentru a încerca să iasă din 
încercuire!
Printre trupele din Cotul Donului, mai precis, 
cele situate între Don şi Cir (mai ales români, dar şi 
germani, care le veniseră în ajutor), au existat trei 
tipuri de situaţii: cei care au reuşit să scape către 
Vest, dincolo de Cir; cei care au încercat să se salveze 
traversând Donul spre Est, unde se găsea Armata 6 
germană, din faţa Stalingradului; în fine, cei care 
rămăseseră prinşi la mijloc, între Cotul Donului şi 
Cir, acolo unde au năvălit tancurile, cavaleria şi apoi 
infanteria sovietică; majoritatea acestora din urmă au 
sfârşit prin a fi zdrobiţi, apoi îngheţaţi şi dezbrăcaţi. 
În toată această panică, generalul Mihail Lascăr, 
comandantul Diviziei 6 Infanterie – îi regrupase pe toţi 
cei curajoşi, hotărâţi să ţină piept inamicului, şi timp 
de aproape patru zile reuşi să-i fixeze pe sovietici, 
în aşteptarea ajutorului blindatelor germane; dar, 
încercuit şi la capătul puterilor, el va dispărea la 
22 noiembrie în stepa înzăpezită. La 23 noiembrie, 
Hitler i-a transmis felicitările sale, însoţite de Crucea 
de Fier cu frunze de stejar. 
La capătul puterilor, rămăşiţele  Diviziei 6, 
comandată acum de generalul Stănescu, s-au predat 
pe 24 noiembrie. Doar un grup de 30 de artilerişti a 
reuşit să scape, luând cu ei vizoarele tunurilor.
În vreme ce generalul Stănescu dispărea, la rândul 
său, şi pentru totdeauna, la 25 noiembrie 1942, îl vom 
vedea reapărând, în 1945, pe surprinzătorul general 
Lascăr, cu părul albit şi cu tenul măsliniu, după trei 
ani petrecuţi în cinci lagăre sovietice de prizonieri, în 
fruntea Diviziei HCC („Horia, Cloşca şi Crişan”), pe 
care o formase cu militari români „reeducaţi” de către 
sovietici.
Mihail Lascăr a ajuns chiar ministru de război al 
„Republicii Populare Române”, înainte de a trece în 
operaţiunea „uranus“, noiembrie 1942

rezervă, în 1950, fiind înlocuit ca ministru de război, 
la 23 decembrie 1947, de Emil Bodnăraş, „ochiul 
Moscovei”...
Fiind ea însăşi încercuită şi neputând, în consecinţă, 
să salveze „Grupul Lascăr”, Divizia 22 Blindată 
germană a decis, la 24 noiembrie, să rupă cu orice 
preţ încercuirea; a reuşit atunci să se îndrepte către 
sud-vest, antrenând sub protecţia sa 35 de motorizate 
româneşti, rătăcite în viscol şi ceaţă, şi chiar 2800 de 
soldaţi, scăpaţi din încercuire, pe care i-a cules, pe 
jumătate morţi, din stepă. Această „coloană blindată” 
de care erau agăţaţi soldaţi în zdrenţe, urcaţi până şi 
pe afetul tunurilor de pe tancuri, s-a îndreptat către 
Cernîşevskaia, unde se refugiaseră majoritatea 
românilor, în jurul spitalului de campanie. „Drumul către 
Cernîşevskaia era presărat cu cadavre ale soldaţilor 
români, dezbrăcaţi şi oribil mutilaţi de tancurile care 
trecuseră peste ei” (din Raportul supravieţuitorilor). 
Coloana a ajuns din urmă chiar şi un grup de 60 de 
vânători de munte, prizonieri români evadaţi, mulţi 
fără haine şi fără încălţăminte...
La 25 noiembrie, după-masă, coloana a respins pe 
sovietici şi a intrat, seara, în forţă în Cernîşevskaia. 
Atunci, cei scăpaţi din încercuire, înfometaţi, au 
început să devasteze depozitul de alimente. În 
noaptea aceea şi în ziua următoare, localitatea a fost 
bombardată de artileria sovietică, cu faimoasele lor 
lansatoare de rachete „Katiuşa” („orgile lui Stalin”), 
provocând pierderi însemnate printre refugiaţi şi răniţi.
Spitalul de campanie, unde se găsea Andronic, 
a fost incendiat şi distrus. Un plutonier care a reuşit 
să se salveze povestea că l-a zărit pe locotenentul 
Andronic Cantacuzino târându-se în zăpadă, în timp 
ce coloana blindată sanitară germană îi îmbarca pe 
toţi cei transportabili şi demara în viteză către vest.
La 29 noiembrie 1942, în familia lui Andronic 
Cantacuzino, care aflase de existenţa acestei coloane 
sanitare, renăştea speranţa. Dar, puţin mai târziu, 
vara sa preferată „Ala” (Alexandra Bossy, născută 
Ghica), care era atunci infirmieră a Crucii Roşii în 
acelaşi sector, afla adevărul de la plutonierul român 
care reuşise să se salveze.
Locotenentul Andronic Cantacuzino a murit la 
26 noiembrie 1942, în zăpadă, la Cernîşevskaia, 
strivit, fără îndoială, de un tanc T-34... Regimentul său 
de cavalerie, 12 Roşiori, decimat la Cotul Donului, 
nu mai rămăsese decât cu un singur căpitan, care 
preluase comanda. Rămăşiţele Diviziei 1 Cavalerie 
au fost rupte de restul Armatei 3 române şi împinse 
fără întrerupere către sud-est, adică spre Stalingrad şi 
spre Armata 6 germană. După 20 de zile de rătăcire în 
ceaţa lăptoasă din stepa îngheţată, Divizia 1 Cavalerie 
a sosit în faţa Stalingradului, unde a fost felicitată de 
generalul Paulus (...), dar ea pierduse jumătate din 
efective şi din armament; două zile mai târziu nu mai 
avea nici carburanţi, nici cai: carburanţii au fost daţi 
germanilor, iar caii au fost mâncaţi, pentru a nu-i lăsa 
să moară inutil de foame şi de frig.
La 31 ianuarie 1943, generalul Paulus, devenit 
Mareşal, a capitulat, antrenând cu el, într-un prizonierat 
de peste şase ani, resturile Armatei 6 germane, ale 
Diviziei 20 Infanterie române (venind din sud) şi ale 
Diviziei 1 Cavalerie române (venind din nord-vest), 
adică un total de 91 000 de prizonieri.
Numărul românilor încercuiţi la Stalingrad, după 
19 noiembrie 1942, este estimat la 11.000-13.000, 
faţă de un total de 290 000 de oameni încercuiţi (A. 
Beevor, Stalingrad, 1998). Dar, numărul românilor 
morţi şi dispăruţi în ansamblul bătăliei de la Stalingrad, 
între Cotul Donului şi Stepa Calmucă, este apreciat, în 
ultimele studii româneşti, la 110 000 de oameni (Românii 
la Stalingrad, Editura Militară, Bucureşti, 1992).
La 4 februarie 1943, Senta Bossy, sora preferată a 
locotenentului Andronic Cantacuzino, primea la Berlin, 
unde soţul său reprezenta România, condoleanţele 
Mareşalului Ion Antonescu...
 „Cine ştie să moară nu va fi niciodată sclav!” ar fi 
putut fi epitaful pe mormântul locotenentului Andronic 
Cantacuzino, dacă mormântul ar fi existat...         
ION MIHAI CANTACuZINO
Paris
Traducere din limba franceză 
EuGENIA ŞI RADu GRECEANu
Datele din Arhivele Militare transmise familiei

„Pe coama tancului un om [sublocotenentul Sâmbotin]  
cu părul vâlvoi, cu un baros uriaş în mâini, loveşte în el  
cu disperare, cu furie, cu frenezie, cu demenţă, fără oprire”
...În zori ne trezirăm cu puternice şi neîntrerupte bubuituri care veneau dinspre 
front. Era o dimineaţă ceţoasă (19 noiembrie 1942 - n. 
red.), de nu se vedea mai departe de vreo sută de metri. 
Sâmbotin puse mâna pe telefon şi sună Spiţul. Mort... 
linia fusese probabil distrusă de bombardament. (...)
Sâmbotin ordonă să se pună obuzierele în poziţie 
de tragere. 
Cu mâna pe cordiţe, fiecare la postul lui, aşteptam 
într-o încordare tăcută. Nicio vorbă. Nicio mişcare. 
Parcă eram o armată împietrită de puterea unei vrăji 
malefice pe albia unui timp suspendat. (...)
În sfârşit, din pâclă se întrupă silueta unui car T 34 
(de fapt, americanul Sherman). Acesta înainta încet şi 
prudent prin lan spre noi, fără să ne fi văzut, mai exact 
către obuzierul nr. 1 la luneta căruia mă găseam eu, 
ca ochitor. Îl prinsei între firele obiectivului.
„Tragi numai la comanda mea! - îi spun trăgătorului 
căruia îi tremura cordiţa în mână. Aşteptam să 
ajungă în dreptul unei răchiţi ca să-l lovesc cu 
maximum de precizie.
„Foc!” - strigai şi, în aceeaşi clipă cu lovitura mea 
care îl izbi în plin, acoperindu-l cu fumul albicios al 
exploziei, auzii în spatele meu o groaznică detunătură 
şi un strigăt de durere. Tancul ne descoperise, oricât de 
bine camuflaţi eram. Trăsese şi el, dar neprecis, însă 
o schijă îl lovise în piept pe unul din servanţii mei. Dar 
carul? Carul ce păţise? Absolut nimic. Lovitura mea îl 
izbise în plin, îl zdruncinase, dar nu-l străpunsese. (...)
Apoi, Sâmbotin ne chemă pe amândoi ofiţerii în 
bunker. El socotea ca iminent un atac de tancuri. 
Aprecia ca ineficientă replica noastră cu obuzierele. Se 
văzuse clar. Lovisem în plin tancul, dar nu-l putusem 
perfora. Alţi tanchişti cu mai mult sânge rece ar fi putut 
cu tot focul nostru să ne strivească sub şenile. Ce era 
de făcut în această situaţie?
Singura soluţie era să atacăm cu echipele noastre 
de vânători care, constituite deja şi antrenate să 
arunce sub şenile pachete cu grenade...
Căzurăm de acord, iar ca totul să se desfăşoare 
automat, fără ezitări (cine să atace la apariţia primului 
tanc?), Sâmbotin puse pe masă un pachet de cărţi de 
Licenţiat în litere şi filosofie 
al universităţii Bucureşti (1938), 
profesorul radu Mărculescu 
(1915-2011) a plecat pe front, cu 
gradul de locotenent de rezervă, în 
artilerie. În 1942 a căzut în „cercul 
de la Stalingrad” din care avea să 
iasă abia în 1951, după nouă ani de 
încercări şi suferinţe împinse până 
la limita suportabilităţii omului, 
trecând prin lagărele de la Tambov, 
oranki, Mănăstârka, urcioara-
Gaura Dracului, Mar sansk, Mihai -
lovo, odessa. În propria-i ţară a 
avut parte de un regim asemănător. 
În 1959, în urma unui simulacru de 
proces, capete de acuzare fiind trei 
poeme socotite subversive, a intrat 
în închisorile autohtone: „...după 
vreun an de aşteptare în închisoarea de la uranus 
(Bucureşti), am fost ridicat şi trasportat în Deltă, 
la Periprava, unde mi s-a comunicat 
o „depunere administrativă”, de 
către Ministerul de interne, de 
72 de luni, adică în termeni neeu-
femistici, o condamnare, fără 
sentinţă judecătorească, de şase 
ani, din care efectiv am executat 
cinci până la apariţia decretului 
general de graţiere din 1964...”
Sublocotenentul Alexandru 
Sâmbotin, artilerist, comandant 
de baterie, regimentul 28 Arti-
lerie, râmnicu Sărat. Divizia 5. 
cotul Donului, 19 noiembrie 1942.
iată un episod cu acest ofiţer 
în plină acţiune, aşa cum ne-a 
fost evocat de locotenentul de 
rezervă radu Mărculescu în 
volumul Pătimiri şi iluminări 
din captivitatea sovietică, apărut în anul 2000 
la editura Albatros.

joc şi ne invită să tragem fiecare câte o carte. Furtună 
trase un valet, eu un decar, iar Sâmbotin, dama de 
pică. Zâmbi, puţin îngândurat, căci dama de pică era 
logodnica lui. Deci, el era primul, Furtună, al doilea, iar 
eu, ultimul. Fiecare ne-am chemat oamenii şi le-am spus 
ce aveau de făcut şi care erau riscurile. Apoi, cu sacii 
plini de grenade, ne întinserăm la pământ în aşteptare. 
Nu trecu mult şi, anunţat de o puternică huruitură, ca un 
sforăit de zmeu, se desluşi din ceaţă un T 34.
„Al meu e!”, rosti hotărât Sâmbotin şi făcu semn 
oamenilor lui să-l urmeze. Curând dispărură în lanul 
de secară şi în ceaţa prin care carul înainta prudent, 
scuipând din mitralieră la întâmplare o ploaie de 
gloanţe, fără să se întâmple ceva care să-l oprească. 
Deodată, pe turela lui apăru o siluetă: Sâmbotin. 
Ţinându-se cu o mână de ţeava tunului, cu cealaltă 
scotea din sac pachet după pachet cu grenade pe 
care le arunca la şenilă. Se auzeau exploziile, dar 
carul imperturbabil îşi urma calea spre noi. Sâmbotin 
îşi scoase după gât sacul cu grenade şi-l aruncă cu 
totul la şenilă. O explozie şi mai puternică, dar... nimic. 
Tancul mergea înainte şi părea că nimic nu-l poate 
împiedica să vină peste noi şi să ne facă terci, oameni 
şi tunuri. Atunci, Sâmbotin strigă la oamenii lui, cerând 
ceva. Îndată unul dintre ei se apropie încovoiat prin 
lanul de secară şi-i întinse un baros uriaş, ciocanul 
obuzierului. Sâmbotin îl înşfăcă şi din câteva lovituri 
zdrobi ţeava mitralierei, apoi trecu la ţeava tunului, dar 
fără nici un efect. Atunci începu cu furie, cu disperare, 
să lovească în turelă şi în coama tancului care ca 
un cal sălbatic făcea rapid răsuciri şi în dreapta şi în 
stânga, doar l-o arunca din spinarea lui.
Sunt imagini care în anumite situaţii depăşesc 
semnificaţia lor curentă şi capătă un sens mai vast, mai 
adânc, devenind simboluri, embleme. Când povestesc 
aceste evenimente, a trecut mai bine de jumătate de 
veac de când s-au petrecut. Dar imaginea aceea mi-e 
şi astăzi vie: un fundal de ceaţă şi pe el detaşându-se 
un monstru oribil de oţel. Pe coama lui un om cu 
părul vâlvoi, cu un baros uriaş în mâini, loveşte în el 
cu disperare, cu furie, cu frenezie, cu demenţă, fără 
oprire.
Este simbolul încleştării noastre cu „golemul” 
sovietic. El atacându-ne cu tehnica americană cea 
mai avansată, iar noi apărându-ne cu ce ne venea 
la îndemnână, compensând lipsa noastră de tehnică 
prin imaginaţia şi curajul până la demenţă, pe care ţi-l 
dă disperarea. Dar mai ales, din nefericire, prin sânge.
Ei bine, cu toată zdrobitoarea lui superioritate, 
tancul ai cărui echipieri trebuie să fi fost înnebuniţi 
de loviturile barosului, amplificate până la paroxism 
în cuşca lor de oţel, ca într-o cutie de rezonanţă, 
după repetatele şi zadarnicele zmuciri în dreapta şi 
în stânga, ca să-şi arunce călăreţul din spinare, puse 
capăt acestui insolit „rodeo” şi făcu calea întoarsă 
către liniile lor, dispărând în ceaţă, însoţit de loviturile 
demenţiale ale călăreţului care nu înţelegea să renunţe 
la competiţie.
Uluiţi ne întrebarăm din ochi ce o să se întâmple cu 
Sâmbotin. Am stat aşa îngrijoraţi până ce huruiturile 
şenilelor şi loviturile barosului s-au estompat definitiv. 
Apoi, o aşteptare înfrigurată care părea de nesfârşit, 
când deodată, iată-l întrupându-se din ceaţă şi venind 
cu părul vâlvoi, cu barosul în mână, livid şi fără suflare. 
Din frânturi de vorbe am dedus că a mers pe car, 
ciocănindu-l fără oprire, până ce în faţa lui au apărut 
alte care. Atunci a sărit în secară, topindu-se în ceaţă. 
Altceva n-am mai putut afla de la el, căci tocmai în acea 
clipă intra în baterie Grupul de Comandă al Divizionului, 
în frunte cu colonelul nostru, Bircă, şi cu tot statul lui 
major, în care mai figura însuşi căpitanul nostru, 
comandantul bateriei, oaspete rar, care niciodată nu da 
pe la noi, la bateria de tragere, cantonat fiind mult în 
spatele nostru, într-un observator întărit ca un bunker, 
de unde nu era văzut, dar nici nu vedea nimic...” 
(Radu Mărculescu, Pătimiri şi iluminări din captivitatea 
sovietică, Editura Albatros, Bucureşti, 2000)
Din ziua aceea, locotenentul de rezervă Radu 
Mărculescu şi sublocotenentul Sâmbotin nu s-au 
mai văzut niciodată. Sâmbotin a fost luat la Divizion 
pentru a asigura legătura acestuia cu Divizia, iar 
Mărculescu, rămas la comanda bateriei de tragere, 
avea să cadă prizonier la ruşi.    
Nu ştim, după atâţia ani, nimic despre soarta 
acestui brav ofiţer. A murit pe front? A murit în 
închisorile comuniste?...
Caporalul Brânduş
...Un val de ger se lăsă peste noi, prefăcând ceaţa în promoroacă şi dând stelelor 
străluciri demenţiale.
Deodată îmi simţii braţul apucat cu putere. Era 
Brânduş, caporalul meu observator, om de mare 
nădejde. Îl auzii şoptindu-mi: „Veniţi repede cu 
mine, dom’le locotenent! E ceva important”.  Gestul 
era aşa de tranşant şi tonul atât de imperativ, că nu 
admitea nicio împotrivire. O luă pe marginea stângă a 
coloanei cu pas energic şi precipitat defilând prin faţa 
„ceasovoilor”. Mă luai după el cu frica în sân să nu 

dau de uzbecul care încercase să mă tragă afară din 
coloană. Îl urmai o foarte mare distanţă şi cât putui de 
repede. Deodată se opri şi-mi arătă ceva spre stânga.
„Vedeţi crângul acela de salcâmi?”
„Nu pot fi salcâmi, Brânduşe - replicai eu - nu pot fi 
decât mesteceni sau molizi.
„Salcâmi sunt domle locotenent. Ce-mi spuneţi mie 
de molizi? N-am copilărit eu la umbra lor?” - Simţii un 
fior de gheaţă pe şira spinării. Fiţi atent la ce vă spun! 
Pe lângă salcâmi e o potecă, o vedeţi? care urcă în 
sus spre culmea ceia. (Aşa era, în spatele crângului se 
vedea o culme). Dincolo de ea e satul meu. Poteca duce 
drept în spatele grădinii noastre. În casă ne aşteaptă 
mămuca. Are ceaunul pe foc şi mestecă la o mămăligă 
mare, cu ouă, cu brânză şi cu jumări de porc. Şi tata a 
scos o vadră de vin roşu, puterea ursului, şi-om mânca 
şiom bea pân-om băga burta-n draci».
„Brânduşe, ai înnebunit? Aici e Rusia, nu e satul tău”.
Lăsaţi-mă, domle locotenent, cu Rusia dum-
neavoastră! Ce, n-am păscut eu oile pe aici? Haideţi 
cu mine, nu mai staţi pe gânduri!” - şi-şi mări pasul, 
că abia mă mai ţineam de el. „Dacă nu vreţi, mă duc 
singur. Dar să nu mă daţi lipsă la apel!”
„Stai Brânduşe, nu te duce! Nu-i satul tău aici”. 
Şi-l apucai disperat cu amândouă mâinile de braţ. 
Dar el, vânjos de felul lui, îşi smulse braţul cu atâta 
putere, că mă descumpăni şi căzui în zăpadă. Apoi 
o rupse la fugă printre santinelele uluite de o acţiune 
atât de neaşteptată. Până să se dezmeticească 
- unii „ceasovoi”, obosiţi şi ei, mergeau cucăind - şi 
să tragă, Brânduş al meu şi pătrunsese în salcâmii 
„copilăriei lui” care pe loc fură ciuruiţi de gloanţe, 
dar nu şi evadatul care, ţâşnind prin partea de sus a 
crângului, suia vijelios către culme. Îmi făcui semnul 
crucii. „Doamne, de-ar trece de ea!” Dar n-a fost să fie 
aşa. Focul concentrat al câtorva automate l-au prins în 
snopul lor tocmai când era pe culme.
Trupul lui a dispărut în zăpadă, iar sufletul s-a 
desprins de el, urcând lin spre cer ca un abur de 
mămăligă din ceaunul mămuchii... (Radu Mărculescu, 
Pătimiri şi iluminări din captivitatea sovietică, Editura 
Albatros, Bucureşti, 2000) n
„Zei îi trebuiesc, nu colonei,
ca să refacă regimentele împrăştiate...”
În dimineaţa zilei de 24 august 1916.  Pe întinsul platou al Şeremetului este o mare fierbere. 
Printre barăcile regimentelor mii de soldaţi, gradaţi 
şi ofiţeri aleargă de colo-colo, căutându-şi fiecare 
unitatea. S-a hotărât o ultimă rezistenţă la marginea 
Turtucaiei, prin împrejurimile cazărmilor. Refacerea 
unităţilor însă merge anevoie. Mulţi dintre apărătorii 
cetăţii au pierit în ajun, în lupte, iar cei rămaşi în viaţă 
sunt cu deznădejdea în suflet, îşi aruncă armele 
pe câmp şi nu mai vor să asculte nici ordinele, nici 
rugăminţile ofiţerilor. Lângă cazarma Regimentului 3 
Artilerie Grea ne aflăm adunaţi toţi ofiţerii şi oamenii 
de trupă care au mai putut scăpa după părăsirea 
bateriilor de pe linia centrelor.
În faţa noastră, la vreo trei kilometri, luptă încă 
bravii grăniceri, sosiţi în ajutorul cetăţii în timpul nopţii. 
Încă un manuscris inedit despre 
Turtucaia. După mai bine de o sută de ani 
de la dezastrul care a îndoliat ţara, avem 
surpriza plăcută - prin amabilitatea 
colonelului Viorel Domenico, scriitor 
şi publicist cunoscut, fost redactor 
şef al revistei „Viaţa Militară“ - să 
intrăm în posesia însemnărilor de 
război ale căpitanului de rezervă 
Teodor castrişanu, din regimentul 3 
Artilerie Grea, căzut prizonier în luptele 
de la Turtucaia, din august 1916.
Teodor castrişanu (1885-1961), pedagog 
de elită şi distins om de cultură, este editorul 
revis telor „Fluieraşul” (1910), „universul 
copiilor” (1925), al colecţiei „Biblioteca 
pentru toţi copiii” (1914), dar şi autorul 
a unor interesante volume de versuri, 
basme şi povestiri pentru cei mici. În 
anul 1916 a fost mobilizat cu gradul 
de căpitan de rezervă la regimentul 
3 Artilerie Grea, cu care a participat 
pe frontul de sud, în apărarea 
cetăţii Turtucaia. Am ales din acest 
manuscris episodul în care generalul 
constantin Teodorescu, comandantul 
cetăţii Turtucaia, părăseşte câmpul de luptă, 
abandonându-şi ofiţerii şi soldaţii...

Dintre noii veniţi, ei sunt singurii care nu şi-au pierdut 
cumpătul şi nu s-au molipsit de la trupele noastre 
înspăimântate şi în debandadă. Aşezaţi în adăposturile 
lucrate la repezeală şi pitulaţi prin porumb, ei îşi apără 
cu îndârjire poziţiile ţinând la distanţă primele linii ale 
duşmanului care atacă stăruitor.
Suntem adunaţi în cerc, în jurul maiorului P. Cu 
glasul răguşit şi stins al omului care n-a mâncat şi nu 
s-a odihnit patru zile şi patru nopţi de-a rândul, maiorul 
ne dă ultimele ordine. Înspre miazăzi, peste coama 
unui deal, el ne arată un punct alb care se măreşte 
văzând cu ochii.
Ia priviţi, ne spune dânsul, încrucişându-şi braţele 
pe piept.
Privim într-acolo. E balonul captiv, din care germanii 
îşi dirijează tragerea artileriei. Alb şi scofâlcit, acest 
balon uriaş se înalţă încet-încet. Ştie că noi n-avem 
aeroplane cu bombe care să-l supere, sau tunuri care 
să bată până la el. De aceea se ridică fără grijă, cum 
a făcut-o de atâtea ori şi pe linia centrelor, pe front. 
De la înălţime destul de mare, el stăpâneşte dealurile, 
văile şi pădurile şi ne priveşte parcă cu un zâmbet 
batjocoritor.
S-a isprăvit de acum! - ne mai spune maiorul P. Se 
pregătesc să bombardeze şi oraşul!...
Într-adevăr, după două-trei minute, o detunătură 
înăbuşită se aude în depărtare. Ne aruncăm privirile 
în sus pentru a vedea dacă pericolul are de gând 
să se abată asupra noastră. Proiectilul biciuieşte 
văzduhul ca o nucă năpraznică, trece fulgerător pe 
deasupră-ne, se înfinge în acoperişul unei barăci, face 
explozie înăuntru şi asvârle la mare înălţime mii de 
ţăndări şi trupuri omeneşti, într-un nor de fum gros şi 
negru. Al doilea proiectil, cu aceeaşi urgie, se înfinge 
în pământ la câţiva metri înaintea noastră, ridicând în 
aer o pereche de boi cu car cu tot.
Feriţi-vă, ne strigă maiorul, făcându-ne semn să ne 
strecurăm spre blockhaus.
Loviturile artileriei inamice cad însă tot mai lungi, 
tinzând parcă să ajungă la acest blockhaus. Vroiesc, 
se vede, să distrugă şi această casă, blindată sub 
pământ. Generalul T. (Constantin Teodorescu - n. red.], 
comandantul cetăţii, văzând pericolul, iese afară, se 
urcă în automobil şi se mută în oraş, la Cercul militar. 
Într-acolo o pornim şi noi. Tunurile noastre grele au 
rămas pe poziţie din cauză că n-am avut mijloace de 
transport. Fără ele, noi nu mai avem niciun rost la 
Turtucaia. După făgăduiala generalului, urmează să 
fim trecuţi peste Dunăre, la Olteniţa, pentru a fi puşi în 
serviciul altor unităţi de artilerie.
Cu jalea în suflet, coborâm uliţele oraşului spre 
Cercul militar. Cai înşăuaţi, fără călăreţi, aleargă în 
neştire, plini de spume, îngroziţi de bubuiturile care 
se înteţesc din ce în ce. Un furgon încărcat, fără 
conductor, coboară cu o viteză nebună la vale, îşi 
înfinge oiştea în garduri la o cotitură şi se prăvăleşte 
într-un zgomot asurzitor, târând pe caldarâm caii aiuriţi 
şi însângeraţi.
Populaţia bulgară începe să se arate dârză prin 
case şi pe la porţi. Ne huiduiesc şi aruncă cu pietre. 
Un ofiţer de infanterie, care grăbeşte spre oraş cu un 
ordin în mână, este culcat la pământ de un glonţ venit 
dintr-o casă. Iuţim paşii...
La Cercul militar mare forfoteală. Furierii cară 
grăbiţi lăzile şi geamantanele cu hărţi, cu dosare şi 
cu tot felul de lucruri de-ale comandamentului şi le 
depun pe un vas care aşteaptă la ponton. Se zice că 
pe-acest vas se va urca şi generalul. 
Aceste pregătiri ne fac să înţelegem că cetatea nu 
se mai poate apăra.
Mii de oameni coboară acuma în fuga mare spre 
Dunăre. Înspăimântaţi de focul ucigător, care a atins 
culmea sus pe deal, aleargă toţi cu obrajii şi cu hainele 
pline de ţărână, cu ochii holbaţi, căutând în dreapta 
şi-n stânga un liman, o scăpare. Şi, la vederea vasului 
ce staţionează la ponton, aceste mii de oameni cu 
Prima pagină a manuscrisului lui Teodor Castrişanu

minţile pierdute năvălesc la nesfârşit, închipuindu-şi 
că ar putea să încapă cu toţii pe micul lui bord. Se 
înghiontesc, se îmbulzesc, se stâlcesc, se omoară.
Glasul, autoritar altădată, al câte unui colonel nu 
mai poate să intre în urechile acestei mulţimi care de 
spaimă şi-a pierdut cârma minţii. Revolverele ofiţerilor 
şi carabinele jandarmilor nu mai înfricoşează pe 
nimeni. Un locşor pe vaporul care stă să plece este 
ţinta fiecăruia. Pentru a-şi ajunge scopul, oamenii 
aceştia, deveniţi fiare, se luptă între dânşii, îşi sfâşie 
hainele, se muşcă cu dinţii unii pe alţii...
Dar vasul este supraîncărcat şi generalul nu 
mai soseşte. Marinarii dezleagă frânghiile, vasul se 
desprinde, iar toată lumea aflătoare pe ponton, fiind 
împinsă de mulţimea de la spate, se prăvăleşte în apă. 
Sute de braţe se agită printre valuri, cerând ajutor şi 
sbătându-se cu deznădejde în ghearele morţii. Vasul 
este acum la larg. Oamenii rămaşi privesc aiuriţi spre 
malul românesc, de unde nu le mai vine niciun bac, 
niciun şlep, niciun ajutor.
Bubuiturile, sus pe deal, se aud din ce în ce mai 
apropiate. Încep să se deosebească şi darabanele 
mitralierelor.
La bărci! La bărci! strigă un caporal roşcovan la faţă.
Se reped cu furie asupra celor câteva bărci ce 
odihnesc de multă vreme pe nisip, la marginea apei. 
Aceeaşi năvală, aceeaşi înghesuială şi aceleaşi 
împuşcături. Cei zece-doisprezece fericiţi care se 
găsesc mai în faţă pun cu multă greutate stăpânire pe 
bărci şi, fără a mai cerceta dacă au spărturi, le lansează 
şi vâslesc cu palmele şi cu paturile armelor. Unii ajung 
până la mijlocul Dunării, alţii nici atâta. Bărcile iau apă, 
se rostogolesc, trimiţându-i pe toţi în adâncuri...
Urc din nou spre Cercul militar, împreună cu câţiva 
ofiţeri. Acolo nu mai este nicio nădejde. Ajutorul 
aşteptat de la Silistra nu mai soseşte. Generalul însă 
nu şi-a pierdut cumpătul. El tot mai primeşte rapoartele 
ce-i vin de pe deal, de la unităţile aflătoare în luptă. 
După vocea lui vibrantă, ghicim că s-a isprăvit cu noi. 
Ca să mai încerce un ultim atac cu trupele acestea în 
care s-a încuibat groaza şi care se agită în dezordine 
pe malul Dunării îi este cu neputinţă. Zei îi trebuiesc, 
nu colonei, ca să refacă regimentele împrăştiate.
Ce e de făcut, domnule general? îl întreabă un 
maior, care a intrat deznădăjduit înaintea noastră.
Ce e de făcut! Iată! răspunde el arătând carabina 
gata încărcată de pe biroul său.
Un vaporaş militar acostează grăbit la ponton 
şuierând prelung. Generalul, luat mai mult pe sus 
de către ofiţeri, este dus la bord. Cât ai clipi din ochi, 
vasul se umple de militari şi porneşte grăbit, pentru a 
nu fi surprins de obuzele inamice care acum încep să 
bată şi Dunărea. Cu coatele sprijinite de balustrada 
vaporaşului, generalul priveşte, plin de lacrimi, malul 
care i-a fost atât de drag, cetatea pe care a iubit-o 
atâta şi miile de oameni pe care, fără voia lui, din lipsa 
unui pod şi a altor mijloace de transport, trebuie să-i 
lase în mâinile inamicului... (Căpitanul de rezervă 
Teodor Castrişanu, Turtucaia, manuscris, arhiva 
colonel Viorel Domenico, Breaza) n
căpitanul Mircea Măcelaru, erou aproape 
necunoscut al Primului război Mondial. A murit 
în luptele din împrejurimile Sibiului, în fruntea a 
vreo 200 de soldaţi, mulţi fără arme şi cu muniţie 
insuficientă. În încercarea disperată de a ieşi din 
încercuire şi a-şi salva oamenii, s-a angajat într-o 
luptă pe viaţă şi pe moarte cu trupele germane şi 
austro-ungare. Şi a murit eroic, îndemnându-şi 
soldaţii: „Înainte, copii! Numai înainte!” Subloco-
tenentul constantin Popian îi dedică rânduri de 
adâncă recunoştinţă: „Acolo, la centru, între noi 
se concentraseră toate focurile şi apoi deodată 
nu l-am mai auzit strigând, ca şi cum moartea îi 
închisese gura. ce rău îmi părea de el! Îmi veneau 
încă în minte cuvintele lui, spuse cu glas sobru şi 
înfocat, şi-i vedeam chipul întunecat, când spunea: 
„Sunt căpitan activ şi am răspundere mare!”. Acum 
nu mai avea nicio răspundere şi parcă aş fi vrut să 
trimit pe cineva vorbă, acasă la noi, acolo, departe, 
că Mircea Măcelaru, eroul de la Lotrioara, a murit 
sub Pleşu, făcându-şi datoria, iar eu, eu n-am fost 
vrednic de moarte.”
Sublocotenentul constantin Popian a căzut, în 
cele din urmă, prizonier la nemţi. Tot ce a trăit şi a 
îndurat în lagărele de prizonieri nemţeşti a rămas 
scris în jurnalul său, care a văzut lumina, la editura 
Militară, în anul 2007, într-o ediţie îngrijită de Linu 
Dragu Popian şi prefaţată de colonelul (r) Dumitru 
roman: constantin c. Popian, Amintiri din viaţa 
militară. Jurnale de război şi din prizonierat.
„Căţele! Ne-nvăţaţi să trăim bine, hai!?”

...17/30 septembrie 1916. Cons - 
ta tăm cu părere de rău că 
locotenentul Cocorăscu, contrar 
înţelegerii luate, dezertase, 
luându-ne şi oamenii care mai 
cunoşteau locurile pe aici. 
Plecase hoţeşte, ca să se 
mântuiască singur. O, singur, 
cum aş fi scăpat eu, de atunci 
de când nu găseam pe colonelul 
Moşoiu, dar nu, nu puteam să 
las atâţia oameni fără sprijin 
moral, fără călăuză sufletească! 
Mi-aduc aminte cu duioşie cum 
îmi spuneau, când rămâneam 
întâmplător în urmă sau mă 
abăteam cumva dintre ei:
Să nu ne lăsaţi, domnule 
sub lo cotenent, să nu ne lăsaţi 
singuri! Ori scăpăm toţi, ori 
murim toţi!
Mi-era milă de aceşti oameni, 
unii bătrâni, din regimentele 2, 42, 44, 49 Grăniveri, 
5 Vânători, artilerie, pionieri etc., adunaţi în jurul meu, 
de una şi aceeaşi nenorocire: războiul nechibzuit al 
neamului românesc.
Acum lângă mine era şi Fugaru Simion, soldatul 
meu, care mă iubea şi nu mă chiulea niciodată. 
Era el moale, dar nu era pungaş-şiret, ci era cinstit. 
L-am găsit în ceata căpitanului [Mircea] Măcelaru, cu 
bălanul meu de căpăstru, numai cu şaua pe el, fără 
pături şi fără frâu. Îmi spunea, săracul, mergând în 
urma mea:
Hei, dom’le sublocotenent, eu am văzut de-atunci, 
seara, de pe muntele ăla, cum dracu-i zice?
Gotzenberg, zic eu.
Da, de atunci am văzut eu că ne merge rău!
Cum, mă, Fugarule?
Eu nimic nu v-am pierdut dumneavoastră într-o 
lună de zile. Cum, Dumnezeu, pierdui eu atunci pătura 
de sub şa, fără să se desfacă chinga?
El avea dreptate. Seara căzurăm pe râpa nenoro-
cirilor. Fugaru îmi spuse că el nu se lasă de mine nici 
mort şi că, dacă nu ne pierdeam noaptea, nu eram 
acum pe-aici. Dar cum era să se ţină cu calul după mine 
pe râpa aceea? El a rămas mai în urmă şi a coborât 
dimineaţa pe-ndelete, pe un drum de car; dar de eram 
împreună şi numai amândoi, eram acum în Voineasa.
Dimineaţa, căpitanul [Mircea Măcelaru] ne face 
o nouă numărătoare, aşa la repezeală, şi găseşte 
abia vreo 400 de oameni, minus 
compania Cocorăscu şi mulţi 
alţi dezertori la inamic ori care 
încercau să se strecoare în ţară, 
singuratici...
Pe la ora 12 din zi ne-am trezit 
din nou în apropierea satului 
Tălmăcel. Aici ne-au întâmpinat 
soldaţi de-ai noştri, făcuţi prizonieri 
şi evadaţi din şcoala din Sadu, care 
au început să îndemne pe soldaţi 
să se predea. N-am putut pune 
mâna pe niciunul din acei tâlhari, 
nici să le aflăm adevăratul nume. 
Ce am aflat cu certitudine este că 
ei declaraseră comandamentului 
nemţesc al brigăzii că un întreg 
batalion românesc e lăsat înadins, 
ca să cadă inamicului în spate, în 
direcţia Ghircu. O, de-ar fi fost aşa! 
de am fi fost toţi purtători de armă, 
de am fi avut muniţii şi proviant! 
Ba, colac peste pupăză, mai vin 
şi nişte surioare din Tălmăcel şi una se adresează 
domnului căpitan:
No, domnişorule, după ce mai umblaţi dum-
neavoastră, o mână de oameni, pe aici, prin spatele 
neamţului? Apoi nu ştiţi că o trecut cu totul în ţara 
dumneavostră? No, duceţi-vă şi predaţi-vă, că tare 
bine o mai grijit de ai dumneavoastră care s-o dus de 
voie la el! O căpătatu de tot ficioru’ o pită şi i-o bătut pe 
umăr cu blândeaţă!
Domnu’ căpitan i-a tras o’njurătură şi le-a ameninţat 
pe toate cu împuşcarea, spunându-le:
Căţele! Ne-nvăţaţi să trăim bine, hai!?
De aci până-n Tălmăcel nu era mai mult ca la 5 km, 
dar până la graniţa noastră erau peste 30 km. Domnul 
căpitan ne-a adunat în juru-i şi s-a aşezat pe o piatră, 
şi-a pus capul între mâini şi a început a plânge. S-a 
sculat apoi cu ochii roşii şi a strigat tunător:
Băieţi! Suntem aici câteva sute de soldaţi şi câţiva 
ofiţeri. Va fi cea mai mare pată pentru armata română şi 
pentru neamul nostru de am arunca armele şi am trece 
la inamic. Ne vor blestema copiii noştri, numindu-ne 
mişei şi trădători. Băieţi, eu sunt căpitan activ şi am 
răspundere mare. Eu nu las pe nimeni să se predea. 
Cine e român şi mai are în el simţul datoriei să se ţină 
după mine! Trebuie să rupem cercul şi să scăpăm, ori 
să murim!... (Constantin C. Popian, Amintiri din viaţa 
militară. Jurnale de război şi din prizonierat, Editura 
Militară, Bucureşti, 2007) n

...Bunicul a ţinut morţiş să-şi dea feciorul la carte, să ajungă om mare, aşa că, după 
terminarea claselor primare, Ion I. Netejoru a fost trimis 
la şcoală mai departe. A urmat gimnaziul în Giurgiu şi 
cursul superior la liceul din Ploieşti. În iunie 1913, şi-a 
luat bacalaureatul, fiind primul din neamul nostru care 
a atins această performanţă şcolară. Evenimentul 
trebuie să fi adus mare bucurie în casa bunicilor mei. 
Pe atunci, nu oricine ajungea bacalaureat. 
Curând, a plecat la Şcoala de ofiţeri de infanterie 
de rezervă, pe care a încheiat-o la 1 octombrie 1914, 
când a şi fost avansat la gradul de sublocotenent. 
Dar nu meseria armelor avea să-i fie hărăzită în 
viaţă. Şi aici, cred eu, părinţii au avut un cuvânt greu 
de spus, sfătuindu-şi feciorul să se îndrepte spre 
„Nemţii l-au cules de pe câmp şi, aşa grav rănit cum era,  
l-au declarat prizonier de război şi l-au expediat cu 
ambulanţele militare la cel mai apropiat spital de campanie...”
viaţa duhovnicească. În acelaşi an, Ion se înscrie la 
Facultatea de Teologie.
Peste doi ani avea să înceapă războiul, aşa că, 
la 15 august 1916, este concentrat la Regimentul de 
Infanterie 4 Argeş. 
În bătălia de la Cricov (la Albeşti) a căzut rănit grav. 
Un glonte i-a perforat plămânul stâng. Regimentul l-a 
abandonat pe câmpul de luptă, crezându-l mort. Aşa 
l-au şi trecut în liste: mort! Dar tata nu vroia să-şi încheie 
socotelile cu această lume aşa de repede. Nici nu se 
gândea să moară, cu una-cu două! Şi n-a murit! Norocul 
lui a venit chiar de la inamic. Nemţii l-au cules de pe 
câmp şi, aşa grav rănit cum era, l-au declarat prizonier 
de război şi l-au expediat cu ambulanţele militare la cel 
mai apropiat spital de campanie – în Ploieşti.
Destinul sublocotenentului 
Gheorghe Netejoru, din regi mentul 
2 Artilerie Grea, este emblematic 
pentru generaţia ultimului război 
mondial. Acest ofiţer poartă în spate 
drama armatei române cu tot ce 
a însemnat ea în timpul celui de-
al Doilea război Mondial şi după 
aceea: mii de prizonieri, duşi cu 
forţa în gulagul sovietic, epurări 
masive ale celor mai valoroase 
cadre militare, arestări, con damnări. 
În primăvara anului 1944, 
regimentul 2 Artilerie de Gardă, 
din care făcea parte şi sublo-
cotenentul Netejoru, a fost dislocat 
în zona de operaţii de la nord de iaşi. 
După actul de la 23 august 1944, 
deşi armata română a trecut de partea Naţiunilor 
unite, Divizia 1 Gardă a fost dezarmată de trupele 
sovietice şi, sub pretextul organizării, a fost 
trecută dincolo de Prut, aşa că, la 12 septembrie 
1944, în baza Armistiţiului semnat de românia şi 
urSS, militarii români au fost declaraţi prizonieri 
şi trimişi în lagărele sovietice.
În cei 10 ani de prizo nierat, sublocotenentul 
Gheorghe Netejoru a fost purtat prin 16 lagăre, în 
care a suportat mai bine de 300 de 
zile de carceră, aproape 4 luni de 
regim de celulă şi a făcut 26 de zile 
de greva foamei. 
A fost judecat şi condamnat, în 
mod abuziv, de două ori, la 8 şi, 
respectiv, 25 de ani de închisoare, 
după legi sovietice, cu toate că era 
cetăţean român şi nu comisese 
nicio infracţiune de drept comun. 
„Am fost purtat din lagăr în 
lagăr, de la minele de cărbuni de la 
Vorkuta, dincolo de cercul Polar, 
până în Kazahstanul de nord, 
în Sudul Siberiei, în apropierea 
frontierei cu china. Am trecut prin 
clipe de răscruce, când totul părea 
pierdut, ajungând aproape la limita rezistenţei 
fizice şi morale, dar de fiecare dată apărea ceva 
care să schimbe totul.”
A supravieţuit 10 ani în lagărele sovietice, 
dramă pe care o dezvăluie la modul cel mai 
sincer, fără patimă şi fără ură, în volumul „Şi 
eu am luptat în est”, apărut la editura Militară, 
în anul 2010, şi premiat de Fundaţia culturală 
„Magazin istoric”.

Neputincioşi în faţa unui caz atât de grav, medicii 
au hotărât să-l trimită la un alt spital, în Slatina. 
Dar şi doctorii de aici au ridicat din umeri. În câteva 
zile a fost trimis în Germania, la Spitalul Lagărului 
de prizonieri din Stralsund. După vindecare a fost 
evacuat în lagărul de prizonieri de război de pe insula 
Ruegen.
Bunicul ne-a povestit drama prin care a trecut 
familia când a primit înştiinţarea oficială de la 
Regiment că feciorul i-a murit pe front. A fost mare 
jale în casă. Şi cine ştie ce s-ar fi întâmplat dacă 
bunicul n-ar fi dat peste un soldat dintr-un sat vecin, 
care tocmai venise în permisie pentru refacere. 
Soldatul i-a spus că Ion nu-i mort şi că s-a întâlnit 
cu el în spitalul de răniţi din Ploieşti. S-a jurat că l-a 
văzut cu ochii lui!
Năucit de această veste, bunicul s-a urcat într-o 
căruţă şi a ţinut-o într-un suflet până la Ploieşti. Când a 
ajuns aici, i s-a spus că cei răniţi grav au fost mutaţi la un 
spital din Slatina. Acolo ar fi trebuit să-i fie şi feciorul. A 
pornit în aceeaşi zi spre Slatina. Dar nici de data asta nu 
şi-a găsit fiul. Doar atât a aflat: militarii răniţi grav au fost 
trimişi în Germania. Obosit după atâta drum, bunicul nu 
mai ştia încotro s-o ia şi ce să facă: să se bucure că 
băiatul lui trăieşte sau să plângă că nu a ajuns la timp ca 
să-l poată vedea. 
S-a rugat lui Dumnezeu să-l aibă în pază şi să 
i-l aducă acasă... În vara anului 1918, după doi ani 
de prizonierat, sublocotenentul de rezervă Ion I. 
Netejoru a fost repatriat... (Gheorghe Netejoru, Şi eu 
am luptat în Est. Spovedania unui fost prizonier de 
război, Editura Militară, Bucureşti, 2010) n
Scriitorul şi publicistul 
Constantin Strună ne-a dăruit 
o carte excepţională: biografia 
unui pilot de război excepţional, 
locotenent-comandorul aviator 
Dumitru Marinescu, fost pri-
zonier de război şi deţinut 
politic. un om, un militar, un 
erou, în dreptul căruia pos-
teritatea a reţinut două date: 10 
ani în lagărele sovietice; 11 ani 
în temniţele româneşti. Iată ce 
s-a ales de viaţa unui om care 
a înţeles să-şi facă datoria, 
să-şi respecte jurământul, să 
fie român. Dincolo de cifrele 
pomenite se ascunde o dra-
mă pe care, cu talentul şi 
meticulozitatea-i bineştiute, 
Constantin Strună a reuşit să o aducă la lumină 
şi să o lase, pentru totdeauna, posterităţii şi, de 
ce nu?, istoriei. Cu întrebări bine ticluite şi cu 
tăceri bine drămuite, a reuşit să afle “aproape 
totul despre Dumitru Marinescu”.
un dicton latin spune: Habent sua fata libelli! 
Au şi cărţile destinul lor! Destinul cărţii lui 
Dumitru Marinescu este uluitor 
şi unic prin epilogul său: „Într-o 
noapte din luna martie, anul 
2000, Dumnezeu a vrut, poate, 
să aducă pacea preadulce în 
sufletul atât de zbuciumat al 
celui care nu încetase să fie în 
război total cu stihiile vremurilor. 
În urma unui accident cerebral, 
aducerile-aminte, povară greu 
de suportat, s-au estomat. 
Mitică-de-oţel, omul cu memorie 
de elefant, a fost dezmoştenit 
de trecut. A rămas să ardă la 
flacăra prezentului care nu va 
mai deveni niciodată trecut...”.
Aşa ceva nu s-a mai pomenit 
până acum în destinul cărţilor 
lumii: la câteva săptămâni 
după apariţia volumului „Bate 
clopotu-n Gulag”, pilotul Dumitru Marinescu, 
personajul central al cărţii, şi-a pierdut memoria!
Episodul pe care l-am ales pentru dosarul 
acestui număr de revistă este opusul temei 
abordate. Pilotul Dumitru Marinescu refuză să-şi 
abandoneze colegul de zbor pe câmpul de luptă! 
Suntem în lumea piloţilor militari!
„Te-ai născut a doua oară, omule, Mitică ţi-e naşul!”...
...Adjutantul Dumitru Marinescu nu slăbise o clipă din ochi «Henschel»-ul bunului 
său prieten Tică Mladin, după ce încasase loviturile 
necruţătoare ale mitralierelor terestre şi bateriilor 
antiaeriene. Pentru artileriştii sovietici trebuie să fi fost 
o mare bucurie când au văzut avionul prăbuşindu-
se.  Ştiind bine că Tică Mladin va plăti cu viaţa pentru 
atacul lor neaşteptat, dacă era capturat, Marinescu s-a 
angajat imediat în ajutorul său. Era o misiune de salvare 
riscantă, poate de sacrificiu, dar în asemenea situaţii 

piloţii nu stau să-şi cântărească şansele personale, se 
gândesc numai şi numai la viaţa camaradului aflat în 
primejdie. Câteva cuvinte schimbate în eter: «Victore, 
faceţi-mi protecţie, eu aterizez să-l iau pe Mladin». 
«Mitică, stai, terenul nu-ţi permite, rămâi şi tu acolo!» 
«Victore, am hotărât, aterizez. Realizaţi protecţia 
în cerc.» Avioanele «Henschel 129 B2» au sărit să 
sprijine operaţia de salvare. 
După un viraj scurt, Marinescu a plonjat spre pământ 
şi a pus avionul cu roţile pe nisip, venind din partea 
opusă sensului de aterizare a lui Bladin. Concomitent, 
camarazii din aer zburau într-un cerc larg deasupra 
lor, trăgând cu toate armele de la bord în orice ţintă 
mişcătoare. Caruselul morţii nu-i lăsa pe cazaci 
să se apropie nici cu un pas de avionul care ardea 
mocnit. Între timp, Mladin sărise din cabina cuprinsă 
de flăcări şi alerga spre avionul lui Marinescu. Acesta 
a pus frânele şi rulajul a fost stopat în dreptul lui Tică. 
Împreună au scos husa din magazia fuzelajului şi în 
locul rămas liber s-a înghesuit Mladin. Piloţii din aer, 
fiecare cu câte patru guri de foc, pârjoleau totul în jur, 
pe o rază de jumătate de kilometru: soldaţi, maşini, 
cai. Focul năprasnic făcuse breşe largi, spulberând 
atacatorii. Alţii săreau în faţă, ţineau cu tot dinadinsul 
să-i prindă de vii pe cei doi piloţi români, dar uraganul 
incandescent îi ajungea şi-i făcea una cu pământul.
Împins ca de un resort, Marinescu a ajuns repede 
în carlingă şi s-a agăţat de manşă ca de ultima salvare. 
Nici nu şi-a dat seama că un glonte îi sfârtecase casca, 
lăsând o dâră roşie de la frunte către ureche. Câţiva 
milimetri mai jos, glontele ar fi avut un efect mortal. 
Motor puternic stânga, frână dreapta. Întorcând la 180 
de grade, a intrat cu avionul pe făgaşul urmelor de 
la aterizare. O mică şmecherie, cunoscută de orice 
pilot care decolează de pe nisipuri. Cu motoarele în 
plin, cu îmbogăţitorul tras, cu flapsurile deschise şi 
elicea pe automat, s-a angajat în desprindere. Din 
cauza dunelor, avionul nu prindea viteza necesară. 
Marinescu privea cu groază: în faţa lui, la câteva sute 
de metri, înainta o coloană de blindate. «Hai, băiete, 
hai, se ruga el de ţi se rupea inima, doar n-o fi asta 
ultima noastră zi, ultimul nostru zbor!» Sensibilizat 
parcă, avionul a început să alerge tot mai iute, până 
s-a ridicat, trecând doar la câţiva metri pe deasupra 
coloanei de tancuri. Cât ai clipi, ostaşii au împânzit 
stepa ca potârnichile. Luaţi prin surprindere, ei au 
deschis focul cu automatele mult prea târziu.
Pentru a prinde înălţime, Marinescu a încercat 
să escamoteze trenul, dar a simţit cu stupoare că 
„Henschel”-ul nu-l mai asculta, dimpotrivă, se înfunda 
primejdios spre sol. A şters cu dosul mâinii sângele 
ce-i curgea şiroaie pe ochi. În mod reflex, a realizat că 
acţionase din eroare maneta flapsurilor. Greul luptei, 
rana îşi spuneau cuvântul. Un pilot dominat de frică în 
aer este pe jumătate pierdut. Dar frica nu se inventase 
încă pentru Marinescu. Forul rece a trecut ca o umbră, 
i-a luat locul furia, maturitatea câştigată în atâtea 
lupte. A redresat imediat şi avionul, susţinut de turaţia 
maximă a celor 1700 de cai putere, s-a înşurubat 
ascendent în aer. Mugetul plin al motoarelor i-a readus 
buna dispoziţie. Sentimentul reuşitei, reconfortant, i-a 
dat încredere, vâna de la tâmplă nu mai zvâcnea. A 
înjurat, a bombănit, a strigat de bucurie până ce a 
observat că staţia radio era deschisă...
Din urmă zoreau cele două patrule incomplete. 
Privind mai atent în oglindă retrovizoare, a observat 
că fumul de la ţevile de eşapament îşi schimba treptat 
culoarea. Depăşise limita de cinci minute cât putea să 
meargă cu îmbogăţitorul de gaze deschis la maxim. 
L-a blocat, a redus turaţia motoarelor şi a schimbat 
pasul la elice. Abia atunci a desluşit în căşti că cineva, 
parcă Verdeş, vorbea cu baza, îi atenţiona pe cei de la 
sol să pregătească autosanitara pentru adjutanţii Tică 
Mladin şi Mitică Marinescu. 
Cu neclintitul său calm, Marinescu a luat priză şi, în 
huruitul aspru al motoarelor suprasolicitate în misiune, 
a făcut o aterizare lejeră pe aerodromul de la Herson. A 
tras avionul între biute, a tăiat contactele, s-a deshămat 
şi a sărit sprinten pe terenul bătătorit. Un grup de piloţi 
şi tehnicieni alerga spre avionul salvator. Marinescu s-a 
repezit să-l scoată pe Tică Mladin din cutia fuzelajului. 
Tică, buimac, i-a sărit direct în braţe şi l-a strâns să-i 
rupă coastele. Plângea şi-l săruta. Cu faţa pârjolită, 
tumefiată, având combinezonul ars, cu mâinile 
însângerate, adjutantul Mladin era de nerecunoscut. 
Căpitan-comandorul Vasiliu i-a îmbrăţişat, era atât 
de mândru, atât de fericit că oamenii lui ştiau să se 
preţuiască, să fie solidari până la sacrificiu. Aproape 
că îi pierise graiul. În şoaptă, cu vocea sugrumată 
de emoţia clipei, i-a spus lui Marinescu: „Mitică, eşti 
eroul zilei, ai avut un curaj nebun! Felicitări, băiete! 
Meriţi o decoraţie!”. Apoi, către Mladin: „Te-ai născut 
a doua oară, omule, Mitică ţi-e naşul!”... (Constantin 
Strună, Bate clopotu-n Gulag, Editura Semne, 
Bucureşti, 2000) n

Sublocotenentul de rezervă Aurel State, un suflet eroic, o existenţă 
exemplară. Viaţa lui - scrie remus radina în prefaţa ediţiei - a fost un aspru 
„drum al crucii”, cum a fost şi drumul neamului românesc în ultimii 40 de ani. 
Întors din prizonierat după 12 ani, este arestat la 12 februarie 1958, pentru 
vina de a fi „organizat” înmormântarea prietenului său George Fonea, poetul 
prizonierilor din uniunea Sovietică. Spre a-i salva pe prietenii arestaţi în lotul 
lui se hotărăşte să se sinucidă şi se aruncă de pe acoperişul închisorii uranus. 
Dar nu moare. După cum ne spune el, se împiedicase de-o aripă de înger.”
episodul de faţă se referă la împrejurările în care căpitanul George Fonea 
refuză invitaţia faimosului maior Zigler de a se salva cu el în vedeta rapidă 
pusă la dispoziţie de cartierul german.
...În ziua de 10 mai 1944 începuse numă-rătoarea inversă, irevocabil ultima. Lupta cu 
timpul era dusă numai cu un sfert din efectiv... Dacă 
Fane Stroescu, rănit la braţ în retragere, cu fişa de 
evacuare în buzunar, mi-ar fi spus, convingându-mă, 
nu numai mie, ci tuturor: „de aici nu mai e scăpare; am 
venit să ne vedem pentru ultima oară”, am fi aşteptat 
fără grabă sfârşitul. Odată cu întunericul, aşteptarea 
devenise de nesuportat: dacă au plecat toţi şi ne-au 
lăsat aici? Se şi făcuse un fel de linişte.
Parol „Opernbal” căzu în sufletul apărătorilor ca un 
ban de aur în palma simţitoare a unui cerşetor orb. 
Din ceata celor 12 luptători rămaşi, lipsea Ioniţă, rănit 
mortal în pântec de o grenadă cu explozie instantanee, 
căzută din firidă şi ciocnită de bocancul său în şanul 
acoperit. Cu câteva minute înainte îi comunicasem 
dispoziţia de scoatere a armamentului greu din funcţie. 
Arion trecu şi el cu o duzină de fantome pe lângă noi, 
zorindu-ne. Am plecat, apăsat de vina de a nu mă fi 
dus să mă conving de starea rănitului. Intrase în foc de 
atâtea ori pentru mine. 
În spatele nostru, spre mare, se încinsese un foc 
automat. O incursiune se agăţa poate de spatele celor 
care tocmai părăseau poziţia. În jur, în noapte, se simţea 
şi graba altor grupe, dirijându-se spre acelaşi Chersoneţ 
straniu luminat de facle, ca şi când balul operei ne-ar 
fi aşteptat. Acolo, la intrarea în istm, batalionul îşi visa 
plecarea spre Constanţa. Colonelul dispuse ca cele 
două duzini de cercetare să facă siguranţa imediată a 
îmbarcării, la câteva sute de metri de pantă. Dar ea, în 
ciuda miraculoasei linişti, condensarea parcă a atâtor 
dorinţi, întârzia. Mii de ochi flămânzi, înfipţi în priveliştea 
nopţii fantastice, aşteptau vasele promise...
George Fonea, prietenul şi poetul George Fonea, 
refuză în această „noapte de pomină” invitaţia maiorului 
Zigler, luptător cu faimă al armatei germane, de a se 
salva împreună cu el în vedeta rapidă pusă la dispoziţie 
din ordinul Marelui Cartier al Führerului. „E adevărat că 
nu pot mântui pe nimeni, îşi zise el, alegând între viaţă şi 
moarte, dar ce vor gândi aceşti nefericiţi tot restul vieţii, 
amintindu-şi că, în ceasul de cumpănă, eu îi părăsisem!”. 
Cavalerul crucii de fier, făcătorul de miracole, căruia 
numai transformarea ciurucurilor într-o divizie luptătoare 
nu-i reuşise, ajunsese poate la Constanţa, în ceasurile 
când prietenul lui de trei zile, George Fonea, încerca cu 
câţiva foşti luptători să oprească cu puşca atacul rusesc...
O schijă dintr-un proiectil anticar, care îi rupsese 
măruntaiele căpitanului Georgescu, îi stinse lumina 
ochiului stâng. Cu obrazul umezit ca de-un şiroi de ploaie, 
George, aiurit, îşi căută pistolul la centură. Bunul „moş 
Ion Roată”, care nu avusese loc în ţara Românească, îi 
apucă însă la timp braţul, dezarmându-l. Încercase apoi 
să-i scoată tresele şi crucea de fier, când, smuls brusc de 
pe Chersoneţ, pleca şi el în neştiuta şi marea călătorie.
În fortul Maxim Gorki, pe fundalul gemetelor sutelor 
de răniţi neevacuaţi, staţia de radio încerca să reia 
legătura cu ţara. De la ora 23 punct, când, concomitent 
cu Opernbal, flota primise radiograma să părăsească 
apele Sevastopolului şi să se întoarcă la Constanţa, 
„misiunea fiind îndeplinită”, cei febril căutaţi amuţiseră. 
Vor fi ieşit în oraş să se distreze sau se vor fi culcat. Ţara 
dormea în noaptea aceea. Poate ceea ce auzeam noi 
pe Chersoneţ era ecoul sforăiturilor somnului general, 
amplificate de o sensibilitate bolnavă care refuza să 
audă acordurile ample ale balului de operă, unde 
George mă vedea în pelerina albă a Ordinului. Căpitanul 
statmajorist Lupu lansă, înainte de a-şi fi repezit cizmele 
în măruntaiele sofisticate ale radiofoniei moderne, ultimul 
mesaj: „înecat” stop „ţigan” stop „mal” stop... (Aurel 
State, Drumul crucii, Editura Litera, Bucureşti, 1993) n
„E adevărat că nu pot mântui pe nimeni alergând între viaţă 
şi moarte, dar ce vor gândi aceşti nefericiţi tot restul vieţii, 
amintindu-şi că, în ceasul de cumpănă eu îi părăsisem!”

Continuăm o rubrică pe care o socotim mai 
mult decât necesară. Prin intermediul ei, dorim să 
înlesnim schimbul de informaţii în folosul familiilor 
care îşi caută rudele care nu s-au mai întors acasă, 
fiind date dispărute pe front sau în prizonierat, dar şi 
al cercetătorilor interesaţi de această temă.
Transcriem din scrisoarea 
dom nului Constantin S. Chilom:
„Domnule Director,
Mă adresez dvs. pentru a primi 
informaţii privind pe tatăl meu Chilom 
Sebastian, născut în comuna Cetate, 
judeţul Dolj, la 27.04.1911, fiul lui 
Preda Neaţa şi Ioana Chilom. În 
adeverinţa eliberată de U.M. 02405, 
în 1970, se face precizarea că „a 
dispărut pe câmpul de luptă în 1943”.
Aceasta este ştirea oficială pri mită de mama, Chilom 
Clementina.
Neoficial, am aflat de la doi colegi şi consăteni, că 
dispariţia lui, în fapt, a avut loc, astfel: Tatăl meu era croitor 
şi împreună cu cei doi consăteni, tot me seriaşi, lucrau într-o 
casă la repararea echipamentelor armatei. În ziua respectivă 
au lucrat până seara. Cei doi colegi au plecat să se culce iar 
tatăl meu a zis că el mai stă ca să termine ce începuse.
Dimineaţa, la sosirea colegilor, nu l-au mai găsit în casa 
respectivă. Ei cred că el a fost luat de partizanii ruşi, fiind în 
legătură cu o femeie care era stăpâna acelei proprietăţi.
Cu speranţa că veţi da curs acestei rugăminţi, vă mul-
ţumesc. Chilom S. Cons tantin. 20 nov. 2019“
Nota red. Prin ade verinţa nr. 26546, din 
12.02.1970 sunt comuni cate următoarele 
date: 19.02.1942 - concentrat; 29.10.1942 
- dispărut pe câmpul de luptă, Ordin de zi 
16408 din 1943. Datele au fost extrase 
din Registru control ctg. 1933, matricol 
282 al C.R. Dolj. Publicăm fotografia lui 
Sebastian Chilom.
Dl dr. Radu Manoliu (Olanda) caută informaţii despre tatăl 
său, căpitan aviator Alexandru Manoliu. Data naşterii: 8 aprilie 
1908 în Dolheşti, judeţul Baia (astăzi jud. Suceava). Numele 
părinţilor: Gheorghe şi Maria. A fost comandantul Escadrilei 
57 Vânătoare/ Grupul 7 Vânătoare. A căzut în atacurile 
aeriene asupra Stalingradului, în ziua de 12 septembrie 
1942. Se afla la bordul avio nului Me. 109 E, nr. 16. Publicăm 
o fotografie a pilotului dispărut.
Bună ziua, numele meu este JIPA Florin-
Valentin, de profesie inginer, anul acesta 
(2020) organizez o expediţie în Siberia, 
denumită „Pe urmele suferinţei în Siberia”. 
Tema expediţiei este comemorarea 
victimelor Gulagului rusesc, dar şi a eroilor 
militari români căzuţi în luptele de la 
Stalingrad.
Detalii despre expediţie găsiţi în 
proiectul alăturat, cât şi în articolul de pe 
agerpres.ro . 
Pe această cale vă adresăm rugămintea 
de a fi alături de noi şi să ne susţineţi în 
împlinirea de mersului iniţiat.
Pentru orice altă informaţie vă stau la 
dispoziţie.
JIPA FlORIN-VAlENTIN
Stimate domnule Florin-Valentin Jipa,
Salutăm iniţiativa dvs. şi o susţinem din 
toată inima. Primul pas a fost făcut chiar la 
această rubrică. Sunt convins că, până la 
startul expediţiei, se vor oferi şi alţi români, 
dornici să vă sprijine sau să vă însoţească 
în marele pelerinaj în memoria românilor 
căzuţi departe de ţară. Vă dorim mult 
succes şi vă aşteptăm pe la redacţie! 
Colonel DuMITRu ROMAN
Expediţie în Siberia, 
pe urmele suferinţei...

S-a născut la 17.05.1959 în 
comuna Hudeşti, jud. Botoşani, 
într-o familie modestă, mama, 
Eugenia, fiind soră medicală, iar 
tatăl, Ioan, poştaş. A învăţat la 
şcoala din Hudeşti, remarcându-
se ca un copil silitor, harnic, cu 
rezultate bune şi foarte bune 
la învăţătură. A fost îndrumat şi 
a dorit să urmeze liceul militar. 
Îndeplinind toate condiţiile, 
după susţinerea examenului de 
admitere, a reuşit la Liceul Militar 
„Ştefan cel Mare” din Câmpulung 
Moldovenesc.
În anii de liceu a fost un 
elev sârguincios, disciplinat, 
acomodându-se cu cerinţele spe-
cifice acestei instituţii de învă-
ţământ militar. Profesorul şi diri-
gintele Laurenţiu Mureşan îşi 
aminteşte: „Petrică Mesler a făcut 
parte din grupul celor mai buni 
elevi ai liceului, cu rezultate foarte 
bune la învăţătură. Disciplinat 
şi ordonat, permanent avea o 
ţinută îngrijită şi elegantă, ceea ce 
impunea respect în rândul colegilor 
săi. Era deosebit de politicos atât 
cu profesorii cât şi cu colegii lui. 
Pe timpul liceului am observat 
dorinţa lui de autodepăşire atât la 
învăţătură, cât şi în alte activităţi 
desfăşurate în liceu, în sensul 
că era nemulţumit de eventuale 
rezultate mediocre...”
30 De ANi De LA reVoLuŢiA DiN DeceMBrie 1989
Căpitanul erou Petru Mesler
Cea mai scurtă noapte  
de libertate
rânduri despre căpitanul post-mortem  
Petru constantin Mesler
După absolvirea liceului mili tar, 
a urmat cursurile Şcolii Militare de 
Ofiţeri de Infanterie, Sibiu, pe care 
a absolvit-o la 20 august 1981, 
obţinând gradul de locotenent. 
A fost selecţionat, chiar de la 
absolvirea şcolii militare, pentru a 
fi încadrat la Regimentul 30 Gardă. 
În acest scop, ţinând seama de 
specificul şi importanţa acestui 
regiment, însuşi comandantul, 
colonelul Gheorghe Onişor, a 
participat la selecţionarea ofiţerilor.
În volumul „De la  Tiraliorii  lui 
Cuza la Bg. 30 Gardă 1860-1995”, 
autorul, general de brigadă Gh. 
Cernat, comandatul unităţii pe 
timpul revoluţiei din decembrie 
1989, scrie: „La temelia libertăţii 
noastre se află şi sacrificiul celor 
15 eroi ai Regimentului 30 Gardă. 
Să-i cunoaştem aşa cum au fost 
şi au rămas în conştiinţa părinţilor, 
rudelor, prietenilor, camarazilor...”
Printre aceştia este şi cpt.p.m. 
Mesler Ioan Petru Constantin, 
despre care autorul menţionează: 
„A îndeplinit funcţia de comandant 
de pluton mitraliere, iar din 1985, 
de comandant de companie in-
fan terie în R. 30 Gardă, după 
ce în 1984 făcuse cursul de 
perfecţionare comandant de com-
panie. Era căsătorit cu Liliana, 
locotenent la catedra de pregătire 
militară a studentelor de la 
Universitatea Bucureşti, şi avea o 
fetiţă de numai un an şi jumătate. 
Toate notările de serviciu ale 
eroului (opt la număr) au numai 
calificative Foarte Bine! Prima lui 
noapte de libertate a fost, pentru 
el, şi cea mai scurtă. A căzut 
luptând pentru apărarea [sediului] 
M.Ap.N. în noaptea de 22 spre 23 
decembrie 1989”.
În memoria celor 15 eroi ai 
regimentului căzuţi în decembrie 
1989, s-a ridicat un monument din 
marmură, amplasat chiar în faţa 
cazărmii. Pe placa de marmură, 
în partea dreaptă, sunt înscrise 
numele acestor eroi, doi căpitani 
şi 13 sublocotenenţi, printre care 
şi căpitanul (p.m.) Mesler Petru 
Constantin. În partea stângă 
sunt înscrise cuvintele: „Veşnică 
pomenire eroilor revoluţiei din 
Decembrie 1989”.
Daniela, sora căpitanului erou, 
şi-l aminteşte: „Petrică era un 
copil blajin, cuminte, învăţa foarte 
bine, era tare vrednic şi nu ieşea 
din cuvântul părinţilor. Deşi fuma, 
ştia toată lumea, în faţa lui tata nu 
îndrăznea să aprindă ţigara, nu de 
frică, ci din respect. Când venea 
Colonel (r) Constantin BOStAN 

Fotografia Monumentului 
Eroilor Brigăzii 30 Gardă 
care a fost aşezată pe troiţa 
din Hudeşti
în vacanţă de la liceu sau şcoala 
militară, mergea cu tata la cosit, 
la tăiat lemne în pădure, la munca 
câmpului.”
Primarul comunei Hudeşti, dl. 
Atomei Viorel, povesteşte: „Bun 
sportiv, am fost colegi în echipa 
de handbal a comunei. Împreună 
cu el jucam tenis de masă şi de 
câmp. Chiar dacă era la Şcoala 
Militară de Ofiţeri, în vacanţă, 
lucra alături de tatăl său la munca 
câmpului (cosit, adunat fânul, 
tăiat şi adus lemne din pădure). În 
toate ocaziile dădea dovadă de o 
rară modestie, el fiind primul care-i 
saluta pe cei cu care se întâlnea. 
Din respect pentru consătenii săi, 
a făcut cununia civilă în comuna 
Hudeşti, unde au venit foarte mulţi 
locuitori pentru a vedea un cuplu 
de militari care porneau pe drumul 
vieţii”.
Dl. primar Viorel Atomei a 
găsit răgazul necesar pentru 
organizarea şi desfăşurarea, în 
fiecare an, a ceremonialului dedi-
cat cinstirii memoriei eroilor din 
comuna noastră.
În luna mai 2019 a avizat ca eu, 
autorul acestor rânduri, să montez 
o fotografie a Monumentului eroilor 
revoluţiei din decembrie 1989, 
din faţa cazărmii Regimentului 
30 Gardă, pe fresca cu ceilalţi 
eroi hudeşteni, aflată în centrul 
comunei.
De ziua Înălţării, la 7 iunie 
2019, care este şi Ziua Eroilor, 
primarul Viorel Atomei a participat 
cu mai mulţi consăteni la slujba 
de pomenire ţinută de un sobor 
de preoţi. „Am organizat această 
comemorare şi în memoria lui 
Petru Mesler, care a fost secerat 
de gloanţe pentru libertate şi 
democraţie, la împlinirea a 30 
ani de la Revoluţia din decembrie 
1989”, a spus dl. primar.
La multe din aceste com e-
morări a fost prezent şi învă-
ţătorul Mişu Antochi. „Fiu al acestei 
aşezări, Petrică a rămas pentru 
noi acelaşi copil frumos, bălai, 
cu ochii albaştri, care nu se mai 
sătura privind soarele Hudeştiului. 
El plecase, dar noi eram mândri 
cu toţii că Petrică va deveni ofiţer 
şi a devenit. Parcă răsărea soarele 
când apărea el cu frumoasa 
uniformă pe chipul său frumos. Era 
o rază de speranţă pentru noi, că 
ne-am încredinţat viaţa, libertatea 
şi apărarea patriei în braţele unui 
brav oştean. Şi aşa a fost până 
în decembrie 1989, când în timp 
ce-şi îndeplinea misiunea de 
apărare un glonţ i-a curmat viaţa. 
Erou al revoluţiei din decembrie 
1989, el este alături de toţi eroii 
neamului cinstiţi şi recunoscuţi de 
istorie. Cinstirea lor a fost şi este 
o obligaţie morală pentru noi toţi, 
căci jertfa lor nu a fost zadarnică.”
În „Monografia comunei Hu-
deşti, ed. 1990”, dl. colonel (r) 

Culisniuc Ilie face referiri şi la 
Revoluţia din 1989: „Trebuie 
amintit că şi în revoluţia populară 
din decembrie 1989 hudeştenii 
au mai dat ţării un erou pe lt. 
maj. Petru Constantin Mesler. 
Înmormântat în cimitirul din 
Hudeşti, el a fost unul din acei eroi 
ai revoluţiei care s-au jertfit pentru 
ca toţi oamenii din ţara noastră să 
trăiască în democraţie, în libertate 
şi adevăr.”
În cuvinte simple, dar cu o 
mare încărcătură emoţională, 
foarte frumos şi sincer, dl. col. (r) 
Ţiu Constantin, din Bg. 30 Gardă, 
descrie pe bunul său camarad şi 
prieten Petrică Mesler: „Ne-am 
cunoscut în R. 30 Gardă, Petrică 
ofiţer de infanterie, iar eu ofiţer 
de artilerie. Viaţa în unitate nu 
era deloc uşoară, şi totuşi, era 
frumoasă şi plină de satisfacţie. 
Indiferent de specialitate, la ordin 
îmbrăcam ţinuta de ceremonie şi 
participam cu toţii la ceremoniale 
şi onorurile militare. Înalt, zvelt, 
cumpătat, Petru Mesler era omul 
echilibrat şi molcom, întotdeauna 
având un cuvânt şi o glumă 
pregătită pentru detensionarea 
atmosferei. Anii au trecut şi 
decembrie 1989 ne-a găsit în 
funcţii de comandă, el la o com-
panie din Batalionul 2 Pază 
Obiective, iar eu, la o Baterie de 
Artilerie.
Zilele premergătoare eveni-
men telor din 1989, începând cu 
17 decembrie şi până în 22 decem-
brie ne-au unit şi apropiat şi mai 
mult. Puţinele informaţii oficiale 
primite, agitaţia străzii, zvonurile 
ne-au făcut să vorbim cu mai 
mare atenţie, având grijă ca trupa 
să nu fie influenţată de starea de 
fapt. Noaptea de 21/22 decembrie 
din viaţa eroului Petru Mesler (din 
păcate şi ultima) a petrecut-o 
în Piaţa Universităţii, 
îm preună cu militarii 
companiei. În dimineaţa 
zilei de 22 decembrie s-a 
retras în unitate profund 
emo ţionat şi satisfăcut de 
atitudinea bucureştenilor 
faţă de armată şi ne-a 
relatat cele petrecute în 
piaţă. Peste câteva ore, 
la lăsarea întunericului, 
Petru Mesler a căzut la 
datorie în sediul Marelui 
Stat Major din Drumul 
Taberei. Avea 30 de ani. 
A rămas în memoria 
militarilor Bg. 30 Gardă. 
În semn de recunoştinţă, 
comanda brigăzii a 
hotărât ca batalionul din 
care a făcut parte să-i 
poarte numele.”
Rog cititorul acestor 
rânduri să ia la cunoştinţă 
şi despre suferinţele fa - 
miliei Mesler, după pier-
derea fiului lor scump şi 
drag. Cu ocazia docu-
mentării pe care am 
făcut-o într-o zi din luna 
mai 2019, am găsit-o pe Mesler 
Eugenia, de 83 ani, mama lui 
Petrică, singură într-o casă mare, 
împrejmuită de pomi, o parte 
fructiferi, cu o grădină destul de 
întinsă. Peste toate lucrurile s-au 
aşternut vechimea, tristeţea, 
uitarea, iar uneori şi indiferenţa 
trecătorului. Îşi duce bătrâneţea 
în singurătate, înconjurată de trei 
câini care o păzesc permanent. 
Din când în când, mai vine fiica 
sa, Dana, stabilită cu serviciul la 
Iaşi.
După ce i-am spus scopul 
vizitei mele, mi-a adus o fotografie 
înrămată a fiului ei. Este cel mai 
scump lucru pe care-l mai are în 
viaţa sa. Cu chipul brăzdat de 
durere sufletească şi cu mâinile 
Troiţa din Hudeşti
tremurânde, a mângaiat poza în 
tăcere şi tristeţe. În cei 30 de ani, 
de când i-a plecat feciorul, izvorul 
de lacrimi din ochii ei a secat. 
„Dacă a fost aşa de bun, de ce 
l-au împuşcat?” - se întreabă şi 
mă întreabă şi pe mine...
Petrică Mesler a fost înmor-
mântat în cimitirul din satul 
Lupeni, com. Hudeşti, pe cruce 
fiind înscrise cuvintele: „Erou p.m. 
Mesler P. Ctin, N. 17.05.1959, 
D. 22.12.1989”. Sub cruce, pe o 
placă de marmură, sunt gravate 
cuvintele: „Triste şi pustii sunt 
sufletele noastre şi mormântul tău 
Petrică. Noi, părinţii tăi, surorile, 
soţia şi Maria fiica ta, vom fi mândri 
de tine, iar prietenii şi consătenii îţi 
vom păstra eterna amintire”. n

Povestea 
unei 
fotografii
Colonel (rtr.) Dumitru MAtEI
Î n copilărie, bunicul îmi povestea cum a luptat în Războiul pentru Întregirea 
Neamului. Mai târziu am aflat că 
a fost decorat de două ori, văzând 
brevetele deoraţiilor despre care 
el nu mi-a vorbit. Tata era pe front, 
când şi fratele mamei a plecat la 
război. Era în vara anului 1944. 
Când se pregătea de plecare, l-am 
rugat să mă ia cu el. M-a întrebat 
ce-o să fac eu acolo şi i-am răspuns 
că fac şi eu ca soldaţii şi tropăiam 
pe lângă el.
La şcoală aveam cărţi colorate, 
cu poezii despre armată, pe care 
încă nu le-am uitat, fiindcă păreau 
scrise pentru mine: Când vine cineva 
la noi/ Şi se vorbeşte de război/ De 
vreau şi eu ceva să zic/ Mămica-mi 
spune: tu eşti mic.// Dă-mi, Doamne, 
minte şi răbdare/ Şi fă-mă şi pe mine 
mare/ Să nu-mi mai spună că sunt 
mic/ Şi să n-am teamă de nimic.
Îmi amintesc de imaginea frumos 
colorată a unui băieţel cu pantaloni 
scurţi, cu un coif de hârtie, la şold cu 
o sabie scurtă, (de lemn), o puşcă 
micuţă pe umăr şi un tun-jucărie tras 
de sfoară, având alături un căţel. 
Nu am uitat nci acum versurile care 
însoţeau desenul: Avem puşti şi 
săbii late/ Tunuri care bat departe/ 
Trâmbiţa s-o auzim/ Şi la luptă să 
pornim// Fug duşmanii de pe-aici/ 
Când vor da de-aşa voinici/ Şi am 
luat şi pe Grivei/ Casă bage frica-n 
ei.
La şcoala primară am avut 
un învăţător cu care învăţase şi 
tata, iar la şcoala elementară din 
comuna Pieleşti, am avut mai 
multe profesoare şi un singur 
profesor. În drumul spre şcoală, 

câţiva kilometri buni peste câmp, treceam pe lângă 
o cruce monumentală, pe marginea şoselei, aproape 
de colţul pădurii Pârşani. Ne opream de multe ori s-o 
admirăm şi să citim textul scris cu litere mari: LA 10/23 
NOIEMBRIE ANUL 1916 CĂZUT-A AICI BOERUL 
MOLDOVAN GHEORGHE DONICI NĂVĂLIND 
VITEJEŞTE ASUPRA TUNURILOR DUŞMANE.
De la bunicul am aflat amănunte despre luptele de 
la Robăneşti şi chiar o poezie despre boierul moldovan 
Donici, care încă nu murise: Venea corbul, corb murdar/ 
Şi-i tăia picioarele/ ca să-i fure cizmele, iar rănitul îl 
ruga: Lasă-mă-n pace să mor,/ Să ştiu că mor roşior./ 
Lasă-mă să mor în pace/ Şi pe urmă fă ce-ţi place.
Căpitanul Filitti povesteşte că generalul german 
Kühne s-ar fi interesat de soarta lui Donici. Cel trimis 
de general a spus că sergentul este mort şi i-a adus 
bareta cu decoraţii, alte obiecte nu a mai găsit. Atunci 
generalul a spus, ca o scuză: fiecare armată are 
corbii ei.
Mai târziu, în perioada proletcultismului, un 
text publicat de un mare anticomunist, reeducat în 
închisoare, a ticluit o poveste proletcultistă care arăta 
că unui ofiţer rănit, chiaburul din comună, Corbu, 
care voia să se îmbogăţească prin orice mijloace, 
i-a tăiat picioarele/ ca să-i fure cizmele. Unii încă mai 
cred povestea, dar cuvintele generalului Kühne spun 
altceva.
La absolvirea liceului, numit atunci şcoală medie, 
un ofiţer de la Comisariatul militar Dolj ne-a invitat să 
ne înscriem la şcolile militare, fiindcă şi armata are 
nevoie de oameni pregătiţi. Se înţelege că am făcut 
imediat cerere pentru admitere în şcoala de ofiţeri, dar 
tata a avut altă părere: Dacă vrei să te duci în armată, 
du-te la artilerie! Din satul nostru s-au mai întors din 
război numai cei care au fost la artilerie1.
Până la plecarea la Sibiu mi-a povestit despre 
război mai mult ca în toţi anii în care am fost împreună. 
Ca ofiţer, am fost repartizat la un regiment de artilerie, 
în Slatina, apoi în garnizoana Caracal.
Într-o seară, când am ajuns acasă, feciorul meu – 
elev la o şcoală generală – mă aştepta cu nerăbdare 
să-i spun ceva despre eroism, pentru că la şcoală 
trebuie să povestească o faptă eroică. I-am povestit 
despre Gheorghe Donici şi şarja la care a participat 
eroul, despre cavaleriştii care au pornit în trap spre 
tunurile germane şi despre mitralierele care i-au 
secerat. Şi i-am amintit de Crucea lui Donici, de la 
marginea şoselei, aproape de pădurea Pârşani...
Copilul a povestit, în clasă, tot ce a înţeles el despre 
acea şarjă nemuritoare. Profesoara l-a ascultat, apoi 
s-a dus în cancelarie şi a spus profesorului de istorie: 
„Măi Mitică, ia să vezi ce-mi povesteşte un elev al 
meu. Du-te şi tu şi vorbeşte cu el”.
Aşa m-am pomenit într-o zi cu profesorul de istorie, 
dornic să afle mai multe despre luptele de la Robăneşti. 
Am mers împreună la Monumentul de la Robăneşti 
1 Tata, artilerist în Regimentul 26 Artilerie, a scăpat din 
încercuirea de la Cotul Donului. Când tancurile ruseşti se 
apropiau de baterie, ofiţerul comandant a ordonat: Băieţi! 
Scapă cine poate! apoi a pus sabia cu mânerul în pământ şi s-a 
lăsat cu pieptul în lama ei. Servanţii au luat caii de la atelaje, au 
alergat până au crăpat caii şi după mai mult de două săptămâni 
au ieşit din zona periculoasă.

şi la Crucea sergentului veteran al războiului de 
independenţă, Gheorghe Donici, venit din Moldova 
să lupte în Oltenia pentru eliberarea Transilvaniei. 
În urma documentării profesorul a întocmit o lucrare 
pentru gradul didactic pe această temă.
În garnizoană a venit reporterul Mircea Radina, de 
la presa militară, şi în discuţiile cu acesta, i-am vorbit 
despre şarja de la Robăneşti, precizând că încă trăieşte 
Filitti, cel care a şarjat cu escadronul său. Ştiam asta de 
la colonelul medic Constantin, şef al Policlinicii militare 
din Bucureşti, născut în Robăneşti, care a discutat 
cu Filitti şi l-a înregistrat pe bandă de magnetofon. 
Mircea Radina a discutat şi el cu Filitti, care i-a oferit 
o fotografie document. Aşa a apărut cartea Şarja 
nemuritoare, voluntarul Gheorghe Donici, publicată 
la Editura Militară2, în 1978, iar autorul ne asigură că 
fotografia este publicată pentru prima dată.
După revoluţia din decembrie, când a dispărut 
cenzura şi s-a dat liber la tipărituri, profesorul Dumitru 
Botar a publicat lucrarea „Atunci, la Robăneşti”3, în 
care se găseşte şi fotografia roşiorului căzut lângă calul 
său, pe marginea şoselei.
Desfăşurarea luptei este descrisă în multe lucrări, 
primul autor fiind învăţătorul G. Vasilescu-Balş4, care a 
publicat o broşură, în 1920, apoi în mai multe volume 
de istorie cu largă răspândire, sau cărţi dedicate 
evenimentului, însă detalii a dat chiar comandantul 
escadronului şi alţi ofiţeri care au cunoscut exact ce s-a 
întâmplat. Locotenent-colonelul Th. Radu a publicat 
în Revista Cavaleriei nr. 2/1932, p 298-305, un articol 
documentat, incluzând şi o fotografie-document. Iată 
ce rezultă din aceste descrieri: 
După ieşirea din viroaga pe care s-a apropiat de 
pădure, escadronul s-a desfăşurat în linie de plutoane, 
în dreapta şi stânga şoselei care se îndreaptă 
perpendicular spre şoseaua Craiova-Balş, căpitanul 
comandant fiind în centru, pe şosea, după cum rezultă 
din memoriile sale, iar în dreapta sa, tot pe şosea, 
galopa veteranul sergent Gheorghe Donici.
La apariţia escadronului românesc, tunarii nemţi 
s-au retras la adăpostul trupelor proprii, spre Teslui, iar 
mitralierele care făceau siguranţa poziţiei de tragere au 
deschis focul şi, în câteva minute, pe măsură ce vitejii 
roşiori se apropiau în galop, cădeau seceraţi de focul 
2 Mircea RADINA: ŞARJA NEMURITOARE, Editura Militară, 
Bucureşti, 1978.
3 Dumitru BOTAR: ATUNCI LA ROBĂNEŞTI, Editura Didactică 
şi Pedagogică, Bucureşti, 1992.
4 George VASILESCU-BALŞ: GHEORGHE DONICI, Ed. 
Ţărăncuţa, Balş, 1920.
lor nimicitor. Sergentul Donici şi calul său Cobilac au 
fost loviţi în plin şi s-au prăbuşit în marginea şoselei, iar 
căpitanul Filiti, rănit la piciorul stâng de un glonte venit 
de la infanteriştii de pe şosea, a continuat galopul până 
în apropierea şoselei Craiova-Balş, când o grenadă a 
explodat sub burta calului, omorându-l.
Brancardierii germani l-au urcat într-o căruţă, ca 
să-l ducă la generalul Von Kühne, care se adăpostea 
sub un podeţ al căii ferate, în apropierea şoselei. Adus 
în faţa generalului, acesta i-a reproşat căpitanului că 
astăzi nu se mai şarjează, iar Filitti a răspuns că şi-a 
îndeplinit misiunea: tunurile dumneavoastră nu mai 
sunt în poziţie. Apreciind eroismul căpitanului, generalul 
a ordonat să fie trimis cu automobilul său la spitalul din 
Craiova. După venirea din prizonierat, căpitanul Filitti a 
revenit în cavalerie şi a urcat în ierarhia militară până la 
rangul de inspector general al Cavaleriei.
În vara anului 1930, era în concediu cu soţia pe plaja 
de la Nisa. Auzind vorbindu-se româneşte, un turist a 
intrat vorbă cu el, spunându-i că în război a fost şi el 
în România. Îşi aminteşte că lângă pădurea Pârşani 
nişte nebuni au atacat cu săbiile tunurile germane. Eu 
comandam acei nebuni, a spus atunci colonelul Filitti.
Peste câteva luni, interlocutorul german, fost ofiţer 
în Regimentul 277 Artilerie, din care o baterie era cea 
şarjată de roşiorii escadronului III din Regimentul 9 
Roşiori, s-a prezentat la Inspectoratul cavaleriei şi i-a 
înmânat colonelului Filitti fotografia pe care o făcuse 
în teren, după şarjă. Imaginea prezintă călăreţul şi 
calul său căzuţi la marginea şoselei. Ofiţerul german 
a luat lancea şi a rezemat-o de cal, voind să arate cu 
ce arme luptă românii împotriva tunurilor şi mitralierelor 
germane. 
Aceasta este fotografia pe care autorul cărţii Şarja 
nemuritoare crede că a publicat-o pentru prima dată, 
însă a fost publicată mai întâi în numărul 2 din martie-
aprilie 1931 al Revistei Cavaleriei, după vizita ofiţerului 
german la Bucureşti. 
Din fotografie rezultă că alţii („corbii”) au ajuns 
înaintea fotografului şi au scotocit în coburii şi porthartul 
călăreţului. 
Cel căzut nu poate fi decât sergentul Donici, care 
s-a oferit voluntar să meargă în şarjă, iar comandantul 
i-a oferit locul de onoare, în dreapta sa.
Îl recunoaştem! scrie locotenent-colonelul Th. Radu 
în Revista Cavaleriei. Simţim afectuoasa lui încredere, 
supunerea lui plină de înţeleaptă înţelegere, sufletul 
lui călit ca de o tainică armură, simţim dragostea, 
devotamentul şi priceperea lui, care l-au făcut să ne fie 
iubit, scump şi priceput tovarăş. n

O fotografie superbă, cu şapte copii în uniformă militară,  
al doilea din stânga fiind Mihai, viitorul rege al României.  
Dar cine sunt ceilalţi copii? Şi care a fost destinul lor? 
Aşteptăm răspunsurile cititorilor
58 România Eroică nr. 2 (59) - 2019
VITRINA CU CĂRŢI
Ne aflăm în faţa unei cărţi-
album care, sub deviza „Non 
omnis moria”, este un omagiu adus 
eroilor, cu ocazia Centenarului Marii 
Uniri, de Asociaţia PETRO AQUA 
din Petroşani. Această asociaţie 
reuneşte intelectuali de elită din 
Valea Jiului care se simt legaţi de 
rădăcinile Patriei, nu numai prin 
acţiunile de protejare a naturii şi a 
ceea ce a mai rămas din trecutul 
acestui ţinut, ci şi de eroii care au 
căzut apărându-şi Neamul, de-a 
lungul veacurilor.
Cartea de faţă nu este primul gest 
de recunoştinţă faţă de aceştia, prin 
care PETRO AQUA îşi manifestă 
apropierea activă şi benefică de 
cultul eroilor. 
Prin grija şi cheltuiala ei a fost 
ridicat un uriaş catarg de metal 
pe care este arborat Tricolorul, 
în intersecţia din Uricani, unde 
drumurile ce însoţesc Jiul de Est 
cu Jiul de Vest se unesc în defileu 
pentru a ajunge la Masa Tăcerii din 
Târgu Jiu. Este locul în care în 1916 a 
căzut primul soldat român din trupele 
ce au trecut munţii pentru a elibera 
Ardealul. Dacă la baza catargului 
ar fi pusă şi o placă de rezistenţă în 
timp, cu un text explicativ şi omagial, 
locul şi semnul de recunoştinţă n-ar 
rămâne anonime.
Oricum, mi se pare simbolică 
această legătură, intenţionată sau nu, 
între prima jertfă a întregului neam 
reprezentată sugestiv şi profund în 
ansamblul brâncuşian de la Tg. Jiu.
Bănuim că autorul cărţii este pro-
fesorul universitar dr. Mircea Baron, 
fost cadru didactic la Institutul de 
În memoria dramaticelor lupte  
din Valea Jiului în Primul Război Mondial,  
Editura Măiastra, Tg. Jiu, 2018
Mine din Petroşani, care nu-şi asumă 
însă, la vedere, decât excelenta 
parte întâi, în care sunt descrise 
toate cimitirele şi monumentele 
comemorative de război din 
perimetrul Văii. Desigur, delimitarea 
este relativă, deoarece autorul face 
referiri şi la artefactele de la Baru 
înspre Ţara Haţegului şi de la Lainici 
înspre Tg. Jiu - monumentul ce 
marchează locul în care generalul 
Ioan Dragalina a fost rănit.
O documentare minuţioasă în 
arhive şi la faţa locului i-a permis 
autorului să ne prezinte povestea 
fiecărui loc unde îşi dorm veşnicia 
soldaţii Vechiului Regat, care au 
trecut munţii pentru a-şi elibera 
fraţii după o mie de ani de asuprire 
ungurească şi apoi pentru a-şi 
apăra hotarul de pe munţi de riposta 
zdrobitoare a armatei germane.
Printr-un joc al sorţii, în Valea 
Jiului sunt aproape numai cimitire 
comune, unele dintre ele, cum 
sunt cele din Coroeşti-Vulcan ori 
Petroşani, dând impresia că de 
fapt ar fi germane. Mai ales că 
într-unul dintre ele este înhumată şi 
o călugăriţă franciscană.
Explicaţiile sunt simple. În 
octombrie-noiembrie, poate şi mai 
târziu, germanii au avut timp să-şi 
organizeze cimitire cu gropi indi-
viduale, iar călugăriţa catolică 
murise în spitalul de campanie din 
zonă, ea fiind soră de caritate, aşa 
cum s-a întâmplat şi cu călugării 
ortodocşi din Regat. 
Trupurile soldaţilor români au fost 
îngropate superficial pe dealurile şi 
înălţimile Munţilor Vâlcanului până 
la înfiinţarea Societăţii „Mormintele 
Eroilor Căzuţi în Război”, când s-a 
început strângerea osemintelor 
şi coborârea lor în localităţi. Dar 
identificarea a fost imposibilă în 
cele mai multe cazuri şi ca urmare 
ele au fost aşezate în gropi comune 
în cimitirele militare deja existente. 
Prin moarte, cei ce se ucid în 
numele ţării lor devin egali şi fraţi, 
eroii trebuind respectaţi indiferent 
ce limbă au vorbit şi cu ce gloanţe 
au tras unii în alţii.
Istoria dramatică post-mortem 
a acestor eroi poate fi ilustrată 
sugestiv cu un caz petrecut în 
Lonea. Doi soldaţi români cu nume 
necunoscute au căzut şi au stat 
neîngropaţi trei săptămâni lângă 
zidurile fabricii de cărămidă. Se ştia 
că sunt acolo. Românii n-au îndrăznit 
să-i îngroape din cauza represaliilor 
administraţiei ungureşti care i-ar 
fi condamnat pentru trădare, iar 
cetăţenii unguri n-au făcut-o din ură 
faţă de „opincarii zdrenţăroşi care 
le-au atacat patria”. Au fost înhumaţi 
la ordinul comenduirii germane, 
considerându-i o sursă de infecţii.
Aceşti sărmani soldaţi români, 
dar ca ei au fost mulţi alţii rămaşi 
în tranşeele din munţi, au fost 
dezhumaţi şi mutaţi cu ceremonial 
militar şi religios într-o criptă a 
rubrică de general Grigore Buciu

eroilor necunoscuţi lângă biserica 
din Lonea, după război, când 
românii au avut răgazul necesar şi 
libertatea să-şi plângă morţii.
Această parte I a lucrării este 
ilustrată cu imagini color ale 
acestor locuri, iar partea a II-a a 
lucrării conţine fotografii de război 
autentice, multe dintre ele inedite, 
ilustrând prezenţa armatei române 
şi în egală măsură a celei germane 
în zonă, în perioada războiului. 
Sunt imagini interesante, foarte 
sugestive, ce ilustrează dramatic o 
situaţie extremă de criză în care 
oamenii sunt puşi să lupte unii cu 
alţii. Războiul despre care vorbim 
în multe fraze şi cu o mulţime de 
date şi statistici coboară din nivelul 
abstractului la nivelul ochiului care 
vede oameni în uniforme care în-
cearcă să supravieţuiască. Toată dis- 
 trugerea, durerea şi angoasa sunt 
pentru a supravieţui. Pasărea 
gloriei ce-şi întinde aripile peste 
patria fiecărei părţi din conflict nu se 
vede! Păcat că la editare scenele 
imagini se repetă (vezi pp. 65-72). 
La o reeditare, această redundanţă 
ar putea fi elimi nată prin folosirea 
imaginilor din cele câteva foto-
montaje prezente în carte. 
Cu toate aceste erori de editare, 
cartea-album a Societăţii PETRO 
AQUA rămâne un document de 
referinţă pentru memoria noastră 
şi pentru documentarea Cultului 
Eroilor, care este unul foarte activ în 
Valea Jiului. n
Citatul din oda lui Horaţiu, „Dulce 
et decorum est pro patria mori”, 
este titlul ales de autor, dar subtitlul 
„Cartea de aur a eroilor mehedinţeni 
din războiul nostru pentru întregirea 
neamului” sintetizează precis cartea 
semnată de fostul director al Arhivelor 
Statului din judeţul Mehedinţi şi, 
pentru o perioadă scurtă, înainte 
de pensionare, director interimar al 
Arhivelor Naţionale.
Membru activ al Asociaţiei 
Naţionale Cultul Eroilor „Regina 
Maria”, filiala judeţului Vâlcea, şi al 
Societăţii Culturale „Preot Dumitru 
Bălaşa”, Tudor Răţoi aduce la 
suprafaţa memoriei roadele unei 
întreprinderi absolut lăudabile de 
Tudor Răţoi, Dulce şi frumos este să mori 
pentru Patrie, Editura Hoffman, 2018
după Marele Război, lista com-
pletă a eroilor care, conform 
reglementărilor, trebuia întocmită 
de autorităţi pentru fiecare judeţ 
în parte. Existau termene şi criterii 
riguroase de stabilire a caracterului 
de erou trecut în aceste evidenţe 
naţionale, prin care se eliminau 
intruşii şi acei plecaţi la război care 
au trădat sau au fost executaţi 
pentru automutilare, dezertorii etc.
Listele de atunci, cuprinse 
sub termenul pretenţios de „carte 
de aur”, preluat de Cultul Eroilor 
şi după revoluţia din decembrie 
1989, aveau menirea unei evidenţe 
recunoscătoare pentru memoria 
prezentului şi a urmaşilor, dar se 
constituiau în sine într-un uriaş 
monument colectiv, menit să 
stea în biblioteci, cu alte cuvinte, 
integrat profund în spiritualitatea 
românească.
Cărţile respective întregeau 
acţiunea de recuperare şi regru-
pare a osemintelor celor căzuţi şi 
aşezarea lor în morminte cuviin-
cioase şi cimitire speciale, protejate 
de lege ca valori naţionale. Acestora 
li se adaugă vasta acţiune de 
ridicare de monumente publice, 
semne sacre de aducere aminte şi 
locuri de oficiere a aducerii aminte 
şi de educare a tinerei generaţii 
pentru acceptarea ca o datorie sacră 
a ideii de sacrificiu pentru Neam şi 
Ţară. Suprapunerea Zilei Eroilor 
cu sărbătoarea Înălţării Dom nului 
conferea sacralitate celor jertfiţi, 
îngemănând neamul cu eternitatea 
lui Isus Hristos şi apărarea lui prin 
puterea armelor cu credinţa creştină 
ortodoxă.
Din păcate, lucrurile nu au 
decurs lin şi cărţile de aur au rămas 
în multe judeţe doar un deziderat 
permanent, la împlinirea căruia cei 
legal stabiliţi nu s-au înhămat sau 
au făcut-o parţial ori defectuos. 
Cazul judeţului Mehedinţi este 
unul fericit, fiind printre puţinele 
care deţin un astfel de document 
credibil şi incontestabil. Iar meritul 
profesorului Tudor Răţoi este de 
a-l fi adus la suprafaţa arhivelor, ca 
model şi monument uitat, cu prilejul 
acţiunilor dedicate Centenarului 
Marii Uniri.
Cartea are două părţi. În prima 
se ocupă de Monumentul-criptă al 
Eroilor Mehedinţeni situat în centrul 
oraşului Drobeta Turnu Severin, iar a 
doua parte este dedicată Cărţii de Aur 
- reproducere completă a listelor de 
eroi cu toate înscrisurile lămuritoare. 
Lista aceasta, într-adevăr de aur, 

conţine numele a 93 de ofiţeri din 
unităţile militare mehedinţene şi ale 
celor 12.614 soldaţi, originari din 
Mehedinţi, căzuţi pe distanţa de 
la Cerna până la Tighina. Ce drum 
lung al oaselor aco perite de glorie şi 
sfinţenia sacrifi ciului suprem pentru 
Neamul românesc!
„Cartea de Aur” - lucrare monu-
mentală impresionantă din punct 
de vedere grafic şi al dimensiunilor 
(58/43 cm) - a fost păstrată, ca 
o veritabilă evanghelie ferecată 
în decoraţiuni frumos colorate 
ce amintesc de inluminaţiile din 
manuscrisele medievale, în inte-
riorul Criptei-mausoleu din capitala 
judeţului, până după cel de-al Doilea 
Război Mondial, când a fost dusă la 
Arhivele Naţionale, probabil odată 
cu alungarea din Cetate a Cultului 
Eroilor patronat simbolic şi spiritual 
de Regina Maria.
Meritul profesorului Tudor Răţoi 
este acela de a fi omagiat eroii de 
acum o sută de ani prin scoaterea 
de sub praful uitării a acestui 
monument comemorativ de război, 
ca un gest patriotic de aleasă ţinută 
al unui patriot autentic. n
Aurel Pentelescu şi mai tânărul 
său confrate de scris Gavriil Preda 
fac o pereche scriitoricească bene-
fică pentru evidenţierea prin istorie 
a apropierii Biserică-Armată, res-
pectiv Naţiune-Credinţă, ca factor 
esenţial în lupta de rezistenţă pentru 
Indentitate şi Unire Naţională.
Mitropolitul Pimen Georgescu 
este unul dintre ierarhii proeminenţi 
ai ortodoxiei româneşti, care a 
lucrat enorm pentru Unire, prin 
acţiunile proprii şi prin preoţimea 
subordonată. Efortul lui venea 
dinspre răsăritul românesc - 
acea parte de ţară în care statul, 
parlamentul, guvernul şi mulţimea 
de refugiaţi s-au retras şi au trecut 
prin război spre Marea Unire de 
la Alba Iulia. Ca o recunoaştere a 
meritelor sale deosebite, regele 
l-a numit „Mitropolitul Războiului, 
mitropolitul întregirii Neamului 
Românesc”. O recompensă morală 
deosebită pentru cel care a sfinţit, 
în catedrala mitropolitană din Iaşi, 
în prezenţa Regelui, Guvernului, 
Parlamentului şi a comandanţilor 
militari, primul pas spre marele 
vis de la Alba - unirea Basarabiei 
cu România - un lucru nesperat 
Aurel Pentelescu, Gavriil Preda, 
Mitropolitul Pimen Georgescu (1853-1934) 
şi Marea Unire din anul 1918,  
Editura Militară, 2019
şi nevisat la începutul ieşirii din 
neutralitate.
Pimen Georgescu are ascen-
denţă în Transilvania şi în Prahova, 
coborând din familii de oieri şi 
de preoţi, o îngemănare aproape 
bib li că, dacă luăm în calcul şi faptul 
că tânărul preot Petre Georgescu, 
după moartea soţiei şi a fiului său, 
părăseşte zbaterea lumii mirene şi 
intră în cinul monahal, la 33 de ani, 
vârsta învierii lui Iisus, şi străbate 
ascultarea şi învăţătura creştină până 
la rangul de Mitropolit al Moldovei. 
Prieten prin scrisori cu celălalt ierarh 
al Unirii, din Ardeal, Mitropolitul Miron 
Cristea, de care se simţea legat 
spiritual şi prin ţelul urmărit, încă 
dinaintea intrării României în război, 
Pimen al Moldovei face tot ce-i stă 
în putinţă pentru a salva ţara şi a o 
ajuta moral, spiritual, diplomatic etc. 
să treacă prin marea încercare dintre 
1916-1919. 
Ceea ce a întreprins se înscrie în 
crezul său exprimat în cuvântul de 
investitură în scaunul mitropolitan, 
prin care afirmă misiunea bisericii şi 
a preoţimii de a lumina şi îndruma, a 
povăţui pe oameni pentru a fi „buni 
creştini, patrioţi convinşi şi harnici 
gospodari, ca astfel viaţa să le fie 
tihnită şi Statul să fie fericit.”
Preoţimea şi călugării au susţinut 
moral şi prin Crucea Roşie moralul 
soldaţilor retraşi în Moldova, i-a 
încurajat şi le-a insuflat dorinţa de-a 
învinge şi acceptarea sacrificiului, 
apărarea ţării şi a neamului fiind o 
îndatorire sacră a fiecăruia.
El este cel care a propus 
înălţarea pe câmpul de la Mărăşeşti 
a mausoleului ca Biserică a 
Neamului zidită pe osemintele 
martirilor şi sfinţilor laici ai românilor, 
instituirea Mormântului Soldatului 
Necunoscut, la fel ca în alte ţări 
civilizate, omagiu şi simbol al celor 
ce nu şi-au lăsat numele în istorie 
dar şi-au dat sufletul pentru Neam şi 
şi-au lăsat oasele în pământul ţării, 
ca pe ele că se zidească viitorul 
neamului lor.

El a iniţiat ridicarea monumen-
tului dedicat eroilor în satul său natal, 
Proviţa de Sus, prin subscripţie 
publică. El îl descoperă pe soldatul 
călugărit Partenie Ciopron, îi intu-
ieşte calităţile deosebite şi îl sprijină 
ca pe un fiu al său mai mult decât 
duhovnicesc, să facă studii teologice 
şi doctorat în teologie, crescându-l, 
fără să ştie, pentru scaunul de 
episcop al Armatei în cetatea Unirii 
de la Alba Iulia.
Autorii cărţii de faţă, bazându-se 
pe o bogată documentare, trec 
bio grafia preoţească a lui Pimen 
Georgescu prin întreaga istorie a 
momentului, evidenţiindu-se cum 
s-a creat şi a funcţionat preotul 
militar în război, ce porunci au 
primit călugăriţele şi mănăstirile de 
pregătire pentru îngrijirea răniţilor şi 
bolnavilor, de organizare în mănăstiri 
a unor spitale de campanie. El cere 
ministrului de război să trimită la 
mănăstirile mari din Moldova câte 
un medic militar care să instruiască 
călugării asupra intervenţiei sani-
tare de urgenţă, încă din 1913, 
când şi-a dat seama, după războiul 
balcanic, că nu sunt reglementări 
şi legi care să pună în mişcare un 
sistem eficient şi eminamente de 
solidaritate a bisericii cu poporul în 
împrejurări tragice.
Cealaltă dimensiune a războiului 
pe care mitropolitul a gestionat-o 
exemplar a fost ajutorarea celor din 
spatele frontului, marea masă de 
refugiaţi, nevoiţi să trăiască în condiţii 
groaznice, alături de o populaţie 
sărăcită, îngrozită, disperată, 
flămândă şi înfrigurată. Ocrotirea 
orfanilor, a văduvelor, a bătrânilor 
a devenit o sarcină concretă, 
menită să ajute la supravieţuire şi 
la menţinerea încrederii în victoria 
finală, în nevoia de supravieţuire ca 
neam şi credinţă.
Multe lucruri n-au fost prevăzute 
de autorităţi, cum ar fi ocrotirea 
orfanilor de război, însă biserica 
mitropolitului Moldovei a sesizat la 
timp lacuna şi a intervenit, adăugând 
acestei măsuri şi pe cea de ajutor 
pentru refugiaţi şi răniţi.
În concluzie, ne aflăm în faţa 
unei lucrări importante despre o 
perioadă grea din istoria românilor 
şi nu în faţa reeditării îmbunătăţite 
a unei monografii, premiată de 
altfel de Academia Română. Este 
o radiografie a unei stări sociale, 
prin care un cap al bisericii ortodoxe 
române trece imprimându-şi 
personalitatea şi concepţia despre 
rolul clerului, în acţiuni concrete, 
iniţiative şi poziţii constructive 
care infirmă ideea preconcepută 
potrivit căreia creştinismul oriental 
(respectiv românesc) este unul 
exclusiv contemplativ, încremenit 
într-un tradiţionalism patriarhal, ce 
funcţionează în afara timpului. n
La începutul acestui an, la 
Editura Compania Dan Puric, a 
apărut o carte dedicată luptelor de 
la Jiu din toamna anului 1916. O 
ediţie îngrijită de colonelul Dumitru 
Roman, cu un Cuvânt-înainte de 
Dan Puric şi o Prefaţă semnată de 
colonelul dr. Petre Otu.
Este o carte polemică, scrisă 
pe baza documentelor de arhivă 
şi a mărturiilor combatanţilor, care 
aduce în discuţie, după o sută de 
ani, una dintre cele mai importante 
victorii din prima campanie a 
Armatei române în Războiul pentru 
Întregirea României. 
Istoricul Petre Otu, colegul nostru 
de promoţie, notează: „Lucrarea 
acreditează ideea, larg împărtăşită 
în epocă şi în istoriografie, potrivit 
Semnal editorial
Virgil Alexandru Dragalina, Bătălia de la Jiu, 
Compania Dan Puric, Bucureşti, 2020
căreia la baza victoriei din prima 
bătălie de la Jiu a stat planul gândit 
de generalul Ioan Dragalina, înainte 
de rănirea sa. În acelaşi timp, cartea 
are o notă polemică accentuată, 
Virgil Alexandru Dragalina dând 
credit absolut relatărilor lui Nicolae 
Pătrăşcoiu şi Iancu Ghenescu, 
autori ai unor remarcabile fapte de 
eroism. El îi acuză pe generalii Mihai 
Obogeanu şi Ion Anastasiu, dar şi pe 
alţi ofiţeri de rang înalt, că au depus, 
în perioada interbelică, la Serviciul 
Istoric o serie de documente care 
mistificau realitatea.  Printr-un astfel 
de pocedeu ei au trecut sub tăcere 
momentele delicate, deciziile şi 
ordinele eronate pe care le-au dat, 
laşităţile de care s-au făcut vinovaţi 
în timpul durelor confruntări...
Cartea lui Virgil Alexandru 
Dragalina, fiul generalului erou Ioan 
Dragalina, vine să adauge o nouă 
filă la dezbaterea în jurul victoriei 
de la Jiu, care durează de peste un 
secol.”  n

Spre sfârşitul anului 2019 m-am 
pomenit cu un vraf de reviste, 
adunate pe masa mea de lucru, în 
aşteptarea prezentării în această 
rubrică. Dat fiind spaţiul destul de 
restrâns pentru o prezentare amplă 
a fiecărei publicaţii, mă văd nevoit să 
împac şi capra şi varza, recurgând 
la o stratagemă: semnalarea tuturor 
titlurilor revistelor nou-apărute şi 
doar a acelor articole care merită, 
în opinia mea, să fie cunoscute, 
spre delectarea spirituală şi folosul 
cititorilor. Sunt convins că şi alte 
articole ar merita să fie semnalate 
şi, date fiind noutăţile pe care le 
aduc, să fie pe placul cititorilor. 
Vorba latinului: De gustibus non 
disputandum!
Aşadar, ultimele numere din 
acest an sosite la redacţie: Bucu-
reştiul Eroic, anul II, nr. 1 (2) - 
2019; Bucureştiul Eroic, anul II, 
nr. 2 (3) - 2019; Buzăul Eroic, anul 
VII, nr. 7 - 2019; Oltenia Eroică, 
anul IX, nr. 11 - 2019; Eroica, 
anul XXII, nr. 1-2 (65-66) - 2019; 
Prahova Eroică, anul IX, nr. 17 - 
decembrie 2019; Bacăul Eroic, 
anul IX, nr. 17 - 2018; Vlaşca. 
Istorie-Cultură-Civilizaţie, anul II, 
nr. 1-2 - ianuarie-decembrie 2019; 
Eroii Neamului, anul  XI, nr. 3-4 
(41-42) - Iaşi - decembrie 2019; 
Galaţiul Eroic, anul VII, nr. 9, 2019.
Târâş-grăpiş, străbatem zilnic 
un Bucureşti tot mai aglomerat şi 
mai sufocat de poluarea „rablelor” 
aduse din Occident. În drumurile 
noastre trecem grăbiţi pe lângă 
statui şi monumente, fără să ne 
întrebăm cine sunt autorii lor, care 
este simbolistica şi povestea lor? În 
primul său număr din 2019, revista 
„Bucureştiul Eroic” îl prezintă pe 
Spiridon Georgescu (1887-1974), 
unul dintre cei mai valoroşi sculptori 
români. Iată câteva din operele sale: 
Monumentul Eroilor din Arma Geniu 
(cunoscut sub denumirea „Leul”); 
Monumentul Eroilor Regimentului 
21 Infanterie (în cazarma regi-
mentului, azi, sediul Muzeului 
Militar Naţional); Monumentul Infan- 
teristului (închinat jertfei eroilor 
din Regimentul 9 Vânători de 
Gardă „Regele Alexandru al Iugos-
laviei”); Ostaş român în atac 
(Dorohoi); bustul generalului Ioan 
Dragalina (Lugoj); Monumentul 
Eroilor din Alexandria (Teleorman); 
Monumentul Eroilor din Tudora (jud. 
Botoşani); bustul Doamnei Stanca 
(Făgăraş), cu o minunată inscripţie: 
„Aici a suferit toate umilinţele şi 
ameninţările, pentru că a cerut 
dreptate neamului său, chinuită şi 
apoi veşnic nemângâiata soţie a lui 
Mihai Viteazul, Doamna Stanca”.
Tot din Bucureştiul Eroic (nr. 2/ 
2019) am reţinut povestea pietrei 
funerare a unei copile de 12 ani, 
Măriuca Zaharia, eroină a Primului 
Război Mondial, piatră dezvelită 
şi sfinţită în 1967, în satul Haret, 
lângă fosta casă a lui Moş Zaharia, 
bunicul Măriucăi. După 10 ani, în 
faţa şcolii generale din Haret, s-a 
ridicat un monument în cinstea 
Măriucăi, creaţie a sculptoriţei 
Zoe Băicoianu. Bun cunoscător 
al locurilor evocate, colonelul (rtr.) 
Eugen Lazăr, născut în satul Haret, 
notează: „Dacă monumentul din 
faţa şcolii este, cât de cât, îngrijit, 
mai ales atunci când actualii 
politicieni îşi aduc aminte că au 
nevoie de voturi, piatra funerară nici 
nu mai este remarcată de trecătorii 
de pe cele două uliţe ale satului 
pentru că... a fost împrejmuită 
de gardul actualului proprietar. 
rubrică de colonel Dumitru roMAN

Apreciez că Asociaţia Naţională 
Cultul Eroilor «Regina Maria», 
direct sau prin Filiala Vrancea, 
poate solicita sprijinul Primăriei 
oraşului Mărăşeşti, pentru a scoate 
în evidenţă această piatră funerară 
şi a-i reda valoarea istorică şi de 
conştiinţă a poporului român”. 
Subscriem!
Cu un sumar diversificat şi 
cu teme inedite apare revista 
Oltenia Eroică, din care remarcăm: 
„Ultima scrisoare a Reginei Maria”; 
„Revoluţia română din 1989 
oglindită în manualele şcolare 
de liceu” (profesorii Irina şi Dan 
Milotinescu); „Bătălia pentru Buda-
pesta, file din jurnalul de război 
al locotenentului rezervist prof. 
Gh. Luţă” (prof. Rodica Florescu); 
„Locotenentul rezervist Grecu 
Alexandru - un destin amprentat de 
„Grupul Cerna” (asistent medical 
S.S. Simona Frenţescu); „Faptele 
de vitejie şi numele unor eroi din 
judeţul Romanaţi” (col. rtr. Dumitru 
Matei). Vă propun din această 
revistă, spre luare-aminte, primul 
pasaj din ultima scrisoare a Reginei 
Maria: „Când vei citi aceste slove, 
Poporul meu, eu voi fi trecut pragul 
Tăcerii veşnice, care rămâne pentru 
noi o mare taină... Şi totuşi, din 
marea dragoste ce ţi-am purtat-o, 
aş dori ca vocea mea să te mai 
ajungă încă o dată, chiar de dincolo 
de liniştea mormântului...”. Sublim!
O revistă interesantă în conţinut 
este şi Galaţiul Eroic (nr. 9/2019). 
Ce folos, însă, că prezentarea 
grafică neinspirată - texte înghe-
suite, fotografii de dimensiuni 
mici, întunecate, în care abia se 
disting chipurile, titluri uniforme, 
care nu permit o delimitare clară 
a unui articol de altul etc. - nu 
atrage cititorul, ba chiar îi oboseşte 
lectura. Păcat!
Cu totul altfel stau lucrurile în 
cazul revistei Buzăul Eroic, a cărei 
grafică modernă, inspirată, o face 
printre cele mai reuşite publicaţii 
editate de filialele noastre. Iată 
şi câteva titluri de reţinut: Palatul 
„Lupescu” din Râmnicu Sărat 
(Buzău) ne spune încă povestea 
unei mari familii; Cimitire militare 
româneşti din Austria; Războiul prin 
Mînzăleşti...Sunt însă şi titluri cam 
trase de păr, exagerate, cum ar fi 
acesta: „Marea Bătălie din Dealul 
Spirii”. Chiar aşa?!
Bacăul Eroic se menţine, 
număr de număr, în reperele care 
au consacrat această revistă: 
diversitate tematică, acurateţea 
textelor, grafică atrăgătoare (mai 
puţin unele fotografii format 
„timbru”). Şi, în fine, o noutate care 
ne bucură şi care arată că filiala 
din acest judeţ se remarcă printr-o 
activitate deosebită, fiind apreciată 
de oficialităţile locale: domnului 
colonel Paul Valerian Timofte, 
preşedintele filialei judeţene şi 
director fondator al revistei, i-a 
fost acordat, joi, 29 noiembrie 
2019, titlul de Cetăţean de Onoare 
al muncipiului Bacău! Alături de 
alte două personalităţi: scriitorii 
Calistrat Costin şi Sergiu Adam. 
Este plăcut, este reconfortant  când 
vezi că munca şi dăruirea colegilor 
noştri, preşedinţi de filiale din 
teritoriu, este apreciată şi rasplătită 
la justa valoare. Nu acelaşi lucru 
l-aş putea spune despre instituţia 
noastră militară, pentru că, exact 
în anul în care a primit titlul de 
cetăţean de onoare al municipiului 
Bacău, a fost înaintată, către cei în 
drept, şi propunerea de avansare 
a colonelului Paul Valerian Timofte 
la gradul de general de brigadă, 
propunere care, bineînţeles, a fost 
respinsă!? Fără comentarii.

Am mai scris la această rubrică 
despre revista Prahova Eroică, aşa 
că risc să mă repet în aprecieri. De 
fapt, scopul acestei rubrici nu este 
acela de a ne lăuda unii pe alţii (ar 
fi caraghios din partea noastră!), 
ci de a învăţa din experienţa celor 
care trudesc la realizarea acestor 
reviste şi de a aduce în atenţia 
cititorilor noutăţi din filialele jude- 
ţene şi nu numai. Prahova Eroică 
se distinge, în special, prin memo-
rialistica de război pe care o 
promovează număr de număr. 
Vlaşca. Istorie-Cultură-Civilizaţie. 
Este titlul revistei editată de Filiala 
judeţului Giurgiu a Asociaţiei 
Naţionale Cultul Eroilor „Regina 
Maria”. O revistă al cărei fondator 
şi redactor-şef este prof. univ. dr. 
Ştefan Păun, omul care a reuşit, 
într-un timp incredibil de scurt, să 
formeze în jurul său un nucleu de 
elită: profesori  (Damian Ancu, Emil 
Talianu, Ion Bălan), muzeografi 
(Mircea Alexa, Emil Păunescu), 
numeroşi ofiţeri superiori (col. Tudor 
Cristea, comandor Victor Velef, 
comisar-şef Gheorghe Niculae, 
comandor Marian Tătaru, colonel 
Gheorghe Tănase ş.a.), învăţători, 
elevi. Acest număr dublu al anului 
2019  este dedicat memoriei eroilor 
din judeţul Giurgiu care s-au jertfit 
pentru înfăptuirea Marii Uniri din 
1918 şi a fost editat - atenţie! - 
cu sprijinul financiar al primăriei 
comunei Slobozia (primar - domnul 
Florin Gheone ). O dovadă că se 
găsesc oameni cu suflet mare şi 
în localităţile mici! Totul este să ştii 
să-i sensibilizezi şi să-i convingi că, 
prin efortul lor, pun o cărămidă la 
temelia educaţiei generaţiilor de 
azi şi de mâine. Fireşte, cu această 
ocazie sunt prezentate operele 
comemorative de război ale 
comunei Slobozia, eroii acesteia şi 
urmaşii lor. Cinste tuturor!
Încheiem această rubrică cu 
revista «Eroica», a filialei judeţului 
Dâmboviţa, publicaţie care se 
pregăteşte să intre în al 23-lea an 
de existenţă! Negreşit, această 
longevitate se datoreşte în primul 
rând redactorului-şef, cunoscutul 
scriitor şi publicist George Coandă, 
dar şi colaboratorilor săi, să nu 
uităm că la Târgovişte fiinţează şi 
Societatea Scriitorilor Târgovişteni, 
şi Universitatea „Valahia”, instituţii 
care stimulează actul de cultură, 
spiritul civic şi mai ales spiritul 
critic. Iată un pasaj din „Dipticul 
geopolitic” al dr. George Coandă: 
„...Şi pas cu pas - cu România în 
impas - Viena care acum, drept 
„recunoştinţă”, îi tratează pe 
post de sclavi pe românii truditori 
în Osterreich şi copiilor lor le-a 
pus pofta-n cui (alocaţiile), şi-a 
extins «sfera de interes» politico-
economică punând mâna pe... 
mâna altor cinici, Traian Băsescu şi 
Klaus Werner Johannis, pe pădurile 
României masacrate masiv de 
«afacerea Schweighoffer». Iar 
Budapesta, igen, la tainică înţe-
legere cu Viena, a recucerit o 
bună parte din Ardeal şi cu... largul 
concurs al tuturor parlamentarilor, 
guvernelor şi preşedinţilor - 
cucuvele de la Cotroceni. Se 
spune că, în 2004, când Adrian 
Năstase le-a strâns mâna ălora de 
la OMV, asigurându-i că vor dicta 
în România, ăia au râs mânzeşte. 
Viena şi Budapesta, braţ la braţ, 
râd nu mânzeşte, ci imperial, de 
formidabila, halucinanta imbe ci-
litate românească...”. Da, adevărat 
de trist, domnule George Coandă, 
numai că eu aş spune: ticăloşie, 
şi nu neapărat, sau nu numai, 
românească!... n
Efigia regelui Ferdinand I.
Bronz aflat în Arhiva
Muzeului Militar Naţional „Ferdinand I“,
din Bucureşti

